
Niels Bohr s-a născut în 1885 la Copenhaga. După studii de 
fizică şi susținerea doctoratului în Danemarca, în 1911 Bohr 
ajunge în Anglia, unde face cunoştinţă cu Ernest Rutherford 
şi modelul atomic empiric al acestuia. Întors la Copenhaga, 
elaborează propriul său model atomic, în care rezultatele lui 
Rutherford sunt combinate cu noțiunea de cuantă de energie, 
introdusă de Max Planck — contribuţie care reprezintă actul 
de naştere al aşa-numitei teorii cuantice vechi şi care îi va 
aduce, în 1922, Premiul Nobel pentru fizică. După eforturi 
îndelungate, în 1921 reuşeşte să înființeze la Copenhaga 
Institutul de Fizică Teoretică, institut care a devenit imediat 
principalul centru de atracţie al fizicienilor din întreaga lume 
şi unde a fost elaborată o interpretare a mecanicii cuantice în 
vigoare şi azi. În 1943, după ce Germania nazistă ocupase 
Danemarca, Bohr s-a refugiat în Suedia, iar apoi a participat, 
în America, la Proiectul Manhattan de construire a bombei 
atomice. A murit la Copenhaga în 1962. 

Patru eseuri şi un studiu introductiv 


Traducere din engleză de 
MARIA ŢIŢEICA 


i HUMANITAS 
RI BUCUREȘTI 


[Prefaţa lui Niels Bohr la prima ediție] 


Primele două articole din cele patru conținute în 
acest volum au apărut mai întâi în limba engleză în 
revista Nature, în 1925 şi 1927, al treilea a apărut în 
germană, în 1929, în Die Naturwissenschaften, iar al 
patrulea în daneză, în 1929, în Fysisk Tidsskrift. 
Studiul introductiv a apărut iniţial în variantă daneză 
în anuarul Universităţii din Copenhaga din 1929, 
împreună cu o traducere daneză a primelor trei arti- 
cole, addenda fiind introdusă pentru prima dată în 
ediţia germană a celor patru articole, publicată de Jul. 
Springer, la Berlin, în 1931. Le sunt recunoscător 
profesorului Rud Nielsen şi domnului dr. Urquhart 
pentru ajutorul preţios pe care mi l-au dat la pre- 
gătirea traducerii în engleză, precum şi conducerii 
editurii Cambridge University Press pentru interesul 
manifestat față de această carte şi pentru amabilitatea 
de a accepta ca prezentul volum să fie urmat de un 
altul, conţinând câteva eseuri ulterioare pe aceeaşi 
temă, în care perspectiva generală e adâncită. 


N. Bohr 
Copenhaga, februarie 1934 


Prefaţa la ediția din 1961 


Sunt recunoscător editurii Cambridge University 
Press pentru propunerea de a reedita această colecţie de 
eseuri, care de ceva vreme nu se mai găseşte în librării. 

Articolele au fost scrise într-un moment în care pro- 
gramul de elaborare a unei tratări cuprinzătoare a pro- 
blemelor atomice, pe baza descoperirii de către Planck 
a cuantei universale de acţiune, căpătase un fundament 
solid prin stabilirea unui formalism matematic adecvat. 

După cum se ştie, discuţiile privind aspectele epis- 
temologice ale fizicii cuantice au continuat în anii ur- 
mători, şi încă nu s-a ajuns la un consens. În cursul 
acestor discuţii, poziţia pentru care pledează aceste 
articole a fost dezvoltată în continuare, şi a fost intro- 
dusă o terminologie mai adecvată, care să exprime 
deosebirea radicală față de descrierea imagistică obiş- 
nuită şi față de condiţiile tradiționale pe care trebuie să 
le satisfacă explicaţiile din fizică. O serie de articole 
din acea fază a discuţiilor a fost recent publicată sub 
titlul Atomic Physics and Human Knowledge [Fizica 
atomică şi cunoaşterea umană] (John Wiley and Sons, 
New York, 1958). 

Chiar dacă articolele mai vechi republicate aici con- 
țin exprimări ce pot fi formulate acum într-o manieră 
mai precisă, cunoaşterea discuţiilor din acea perioadă 
ar putea fi de folos pentru a înţelege pe deplin noua 
situaţie apărută în filozofia naturii ca urmare a dez- 
voltării moderne a fizicii. 


Niels Bohr 
Copenhaga, ianuarie 1961 


Studiu introductiv 
(1929) 


Sarcina ştiinţei este de a extinde domeniul expe- 
rienţelor noastre şi de a le ordona, iar această sarcină 
prezintă mai multe aspecte, indisolubil legate între ele. 
Numai prin experiență putem ajunge să cunoaştem 
acele legi care ne dau o perspectivă cuprinzătoare 
asupra diversităţii fenomenelor. De aceea, pe măsură 
ce cunoaşterea noastră se extinde, trebuie să ne aş- 
teptăm mereu la modificări ale celor mai potrivite 
puncte de vedere pentru a ordona experienţele noastre. 
În acest context trebuie în primul rând să amintim că 
toate experienţele noastre noi apar, desigur, în cadrul 
perspectivelor şi formelor de percepţie cu care suntem 
deja obişnuiţi. Importanţa relativă acordată diferitelor 
aspecte ale cercetării ştiinţifice depinde de natura 
problemei studiate. În fizică, unde problema constă în 
coordonarea experienţelor noastre privind lumea ex- 
terioară, întrebările legate de natura formelor noastre 
de percepţie vor fi în general mai puţin acute decât e 
cazul în psihologie, unde obiectul de studiu este pro- 
pria noastră activitate mentală. Uneori însă, toc- 
mai această „obiectivitate“ a observaţiilor din fizică 


10 TEORIA ATOMICĂ ŞI DESCRIEREA NATURII 


subliniază cât se poate de pregnant caracterul subiec- 
tiv al oricărei experienţe. Istoria ştiinţei ne oferă în 
acest sens numeroase exemple. E suficient să mențio- 
nez marea importanță pe care a avut-o mereu cerceta- 
rea fenomenelor acustice şi optice — intermediarele 
fizice ale simțurilor noastre — în dezvoltarea analizei 
psihologice. Putem de asemenea menționa ca exem- 
plu rolul pe care descoperirea legilor mecanicii l-a 
jucat în dezvoltarea teoriei generale a cunoaşterii. 
Această trăsătură fundamentală a ştiinţei a fost extrem 
de pregnantă în cele mai recente progrese ale fizicii. 
Marea extindere a experienţelor noastre din ultimii ani 
a scos la iveală insuficiența concepțiilor noastre meca- 
nice simple, şi, prin urmare, a zguduit temeliile inter- 
pretării obişnuite a observaţiilor, punând astfel într-o 
lumină nouă vechi probleme filozofice. Acest lucru e 
adevărat nu numai în legătură cu revizuirea fundamen- 
telor modului de descriere spațio-temporal, adusă de teoria 
relativității, ci şi în legătură cu noua perspectivă asupra 
principiului cauzalității, generată de teoria cuantică. 
Originea teoriei relativității e strâns legată de dez- 
voltarea conceptelor electromagnetismului, dezvoltare 
care, prin extinderea noţiunii de forță, a condus la o 
profundă transformare a ideilor pe care se bazează 
mecanica. Recunoaşterea caracterului relativ al feno- 
menelor mişcării, a faptului că acestea depind de ob- 
servator, jucase deja un rol esenţial în dezvoltarea 
mecanicii clasice, unde fusese de mare ajutor la for- 
mularea legilor generale ale mecanicii. Acum, proble- 

mele în discuție erau tratate aparent satisfăcător, atât 
din perspectiva fizicii, cât şi din cea a filozofiei. Primul 
semn al crizei a fost adus de teoria electromagnetică, 
din care rezulta că viteza de propagare a tuturor ac- 
țiunilor forțelor e finită. Este adevărat că, pe baza teo- 
riei electromagnetice, se putea adopta un mod de 
descriere cauzal, care menținea legile mecanice funda- 
mentale de conservare a energiei şi a impulsului, cu 
condiţia de a atribui energie şi impuls înseşi câm- 
purilor de forţe. Totuşi, eterul universal, atât de util în 
dezvoltarea teoriei electromagnetice, apărea ca un 
sistem de referință absolut pentru descrierea spațiu- 
lui-timp. Caracterul nesatisfăcător, din perspectivă filo- 
zofică, al acestei idei a fost puternic subliniat de 
eşecul tuturor încercărilor de a demonstra mişcarea 
Pământului în raport cu acest ipotetic eter universal, 
iar situaţia nu s-a îmbunătăţit prin recunoaşterea fap- 
tului că eşecul tuturor acestor încercări era în perfect 
acord cu teoria electromagnetică. Einstein a fost acela 
care a descoperit limitările impuse de viteza finită de 
propagare a tuturor forțelor, inclusiv a celor radiative, 
asupra posibilităților de observare, şi deci asupra 
folosirii noţiunilor spațio-temporale, ceea ce ne-a 
condus pentru prima dată la o atitudine lipsită de pre- 
judecăţi față de aceste noțiuni, atitudine ce şi-a găsit 
expresia cea mai frapantă în recunoaşterea relativităţii 
noţiunii de simultaneitate. După cum ştim, adoptând 
această atitudine, Einstein a reuşit să obțină noi relaţii 
semnificative şi în afara domeniului strict de aplicare 


12 TEORIA ATOMICĂ ŞI DESCRIEREA NATURII 


a teoriei electromagnetice, iar prin teoria relativităţii ge- 
nerale, unde efectele gravitaționale nu mai ocupă o po- 
ziție aparte în cadrul fenomenelor fizice, el a reuşit să se 
apropie într-o măsură surprinzătoare de unitatea de- 
scrierii naturii, ceea ce reprezintă idealul fizicii clasice. 

Teoria cuantică îşi are originea în dezvoltarea con- 
cepțiilor atomice care, de-a lungul secolului trecut, au 
oferit un câmp de aplicaţii fertil pentru teoriile me- 
canicii şi electromagnetismului. La începutul secolului 
XX însă, aplicarea acestor teorii la problemele atomice 
a scos la iveală o limitare neobservată până atunci, 
care şi-a găsit expresia în descoperirea de către Planck 
a aşa-numitei cuante de acţiune*, care aduce în proce- 
sele atomice individuale un element de discontinuitate 
străin principiilor fundamentale ale fizicii clasice, con- 
form cărora toate acţiunile pot varia în mod continuu. 
Cuanta de acțiune a devenit în măsură tot mai mare 
indispensabilă în ordonarea cunoaşterii experimentale 
privind proprietăţile atomilor. În acelaşi timp însă, am 


* Acţiunea este o mărime ce depinde de evoluţia unui sistem 
fizic, dimensiunea ei fiind produsul dintre dimensiunea energiei 
şi cea a timpului. Cuanta de acțiune, la care se referă Bohr, este 
constanta lui Planck, notată cu A, a cărei valoare este 6,63x10-% 
joulixsecundă. Valorile pe care le poate lua acțiunea nu pot fi 
decât multipli întregi ale acestei cuante, prin urmare acțiunea 
nu poate varia continuu — ceea ce Bohr numeşte „indivizibi- 
litatea cuantei de acțiune“. Datorită valorii extrem de mici a 
constantei lui Planck, la scară macroscopică nu se observă dis- 
continuitatea valorilor pe care le ia acțiunea. La scară atomică 
însă, efectele constantei lui Planck sunt cruciale. (N. ed.) 

fost pas cu pas obligați să depăşim descrierea cauzală a 
comportamentului atomilor individuali în spaţiu şi timp, 
şi să luăm în considerare faptul că natura alege liber 


we 


.j. ue 


tr-o limitare adecvată a conceptelor din teoriile clasice, 
au condus recent, după o serie de etape de dezvoltare, 
la crearea unei mecanici cuantice raţionale, cu ajutorul 
căreia putem descrie o gamă foarte largă de experienţe 
şi care poate fi privită din toate punctele de vedere ca o 
generalizare a teoriilor fizicii clasice. Mai mult, am 
ajuns treptat la o înțelegere completă a legăturii intime 
dintre renunțarea la cauzalitate în descrierea cuantică şi 
limitarea în privința posibilităţii de a distinge între 
fenomene şi observarea lor, determinată de indivizi- 
bilitatea cuantei de acțiune. Recunoaşterea acestei si- 
tuații implică o modificare esenţială în atitudinea 
noastră față de principiul cauzalităţii şi față de noțiunea 
de observaţie. 

În ciuda numeroaselor diferențe, există o profundă 
asemănare de ordin intern între problemele cu care 
ne confruntă teoria relativităţii şi cele întâlnite în teo- 
ria cuantică. În ambele cazuri avem de-a face cu legi 
fizice aflate în afara domeniului experienței noastre 
cotidiene şi care pun probleme formelor noastre obiş- 
nuite de percepţie. Astfel, descoperim că aceste forme 
de percepţie sunt idealizări a căror adecvare la pro- 
cesul de ordonare a impresiilor noastre senzoriale 

depinde de o viteză practic infinită a luminii şi de va- 
loarea mică a cuantei de acțiune. Când judecăm această 
situaţie nu trebuie totuşi să uităm că, în ciuda limi- 
tărilor lor, nu ne putem dispensa de acele forme de 
percepţie care dau culoare întregului nostru limbaj şi 
în termenii cărora trebuie exprimate, în ultimă in- 
stanță, toate experiențele noastre. Tocmai această 
stare de lucruri conferă problemelor în discuţie inte- 
resul lor general filozofic. Dacă ajustările aduse de 
teoria relativității imaginii noastre despre lume au fost 
deja absorbite în conştiinţa ştiinţifică generală, acest 
lucru s-a întâmplat într-o măsură mult mai mică cu 
acele aspecte ale problemei generale a cunoaşterii 
care au fost lămurite de teoria cuantică. 


Când am fost invitat să scriu un articol pentru 
anuarul din 1929 al Universităţii din Copenhaga, prima 
mea intenţie a fost să fac o trecere în revistă, în forma 
cea mai simplă cu putință, a noilor perspective aduse 
de mecanica cuantică, începând cu o analiză a con- 
ceptelor elementare pe care se întemeiază descrierea 
naturii. Fiind însă obligat să răspund altor îndatoriri, 
n-am avut destul timp pentru o asemenea trecere în 
revistă, ale cărei dificultăţi se explică, nu în ultimul 
rând, prin permanenta evoluţie a acestor perspective. 
Conştient de aceste dificultăți, am renunțat la ideea de 
a pregăti o expunere nouă şi m-am gândit să traduc cu 
acest prilej în daneză unele articole pe care le-am pu- 
blicat în reviste străine în ultimii ani şi care reprezintă 

contribuţiile mele la discutarea problemelor teoriei 
cuantice. Aceste articole fac parte dintr-o serie de 
conferinţe şi publicaţii în care am încercat, din timp în 
timp, să dau o privire de ansamblu coerentă despre 
starea teoriei atomice la acel moment. Ultimele dintre 
articolele mai vechi din această serie formează, într-un 
anumit sens, fundalul acestor trei articole reproduse 
aici. Lucrul e mai cu seamă valabil pentru conferința 
intitulată „Structura atomilor“, pe care am ținut-o la 
Stockholm în decembrie 1922 şi care a fost publicată 
ca supliment al revistei Nature. Articolele reproduse 
aici par la prima vedere relativ independente. Ele sunt 
totuşi strâns legate între ele pentru că toate prezintă cea 
mai recentă fază în dezvoltarea teoriei atomice, o fază 
în care analiza conceptelor fundamentale iese pregnant 
în evidență. Faptul că articolele urmează cursul evo- 
luţiei, iar astfel dau o imagine directă a lămuririi trep- 
tate a conceptelor, poate face într-o oarecare măsură 
mai accesibil subiectul acelor cititori care nu aparțin 
cercului restrâns al fizicienilor. În notele ce urmează 
privind împrejurările în care au apărut aceste articole, 
prin adăugarea unor remarci călăuzitoare am încercat 
să înlesnesc o privire de ansamblu asupra cuprinsului 
cărții şi, pe cât mi-a stat în putință, să limpezesc acele 
pasaje din expunere care pot prezenta dificultăți pentru 
un cerc mai larg de cititori. 


Primul articol se bazează pe o conferință susținută la 
Congresul Scandinav de Matematică de la Copenhaga, 
în august 1925. Acesta prezintă într-o formă concentrată 

dezvoltarea teoriei cuantice până la acel moment, când 
se intra într-o fază nouă, datorată unei lucrări a lui Hei- 
senberg, care e discutată la sfârşitul articolului. Confe- 
rința se referă la aplicarea conceptelor mecanicii la 
teoria atomică, şi arată cum ordonarea unei mari can- 
tități de date experimentale cu ajutorul teoriei cuantice 
a deschis calea către noua evoluţie, caracterizată prin 
elaborarea metodelor raționale ale mecanicii cuantice. 
Mai presus de toate, evoluţia anterioară condusese la 
recunoaşterea imposibilității formulării unei descrieri 
cauzale coerente a fenomenelor atomice. În această 
privinţă, o resemnare lucidă e deja prezentă în forma — 
iraţională, din perspectiva teoriilor clasice — acestor 
postulate menţionate în articol, pe care autorul s-a bazat 
în aplicarea teoriei cuantice la problema structurii 
atomice. Faptul că toate schimbările în starea unui atom 
sunt descrise, în acord cu cerința indivizibilității cuantei 
de acţiune, ca procese individuale prin care atomul trece 
dintr-o aşa-numită stare staționară într-o altă stare 
staționară, şi pentru apariția cărora nu pot fi făcute decât 
considerații probabilistice, trebuie, pe de o parte, să 
limiteze drastic câmpul de aplicare al teoriilor clasice. Pe 
de altă parte, nevoia de a folosi totuşi din plin conceptele 
clasice, de care depinde în ultimă instanță interpretarea 
oricărei experiențe, a dus la formularea aşa-numitului 
principiu al corespondenței, care exprimă eforturile 
noastre de a utiliza toate conceptele clasice, dându-le o 
reinterpretare cuantică adecvată. Analiza detaliată a 
datelor experimentale din această perspectivă urmărea 
să arate tot mai limpede că nu aveam la dispoziție mij- 

loace adecvate pentru o descriere riguroasă bazată pe 
principiul corespondenței. 

Datorită cadrului special în care a fost ţinută con- 
ferința, am insistat în articol asupra folosirii meto- 
delor matematice specifice fizicii teoretice. Formele 
simbolice ale expresiilor matematice sunt aici nu doar 
instrumente indispensabile pentru descrierea relaţiilor 
cantitative, ci furnizează în acelaşi timp un mijloc 
esențial pentru lămurirea perspectivelor calitative 
generale. Speranţa exprimată în concluzia articolului, 
anume că matematica îi va ajuta din nou pe fizicieni 
să depăşească dificultăţile cu care se confruntă, s-a 
îndeplinit între timp cu asupra de măsură. Nu numai 
algebra abstractă a fost sortită să joace un rol esenţial 
în formularea mecanicii cuantice dată de Heisenberg, 
aşa cum se menţionează în articol, dar şi teoria ecua- 
țiilor diferenţiale — cel mai important instrument al 
fizicienilor — a fost aproape imediat după aceea folo- 
sită din plin la problemele atomice. Punctul de pornire 
al acestei aplicaţii a fost strania analogie dintre meca- 
nică şi optică, pe care se bazase deja Hamilton în 
importantele sale contribuţii la dezvoltarea metodelor 
mecanicii clasice. Importanța acestei analogii pentru 
teoria cuantică a fost subliniată pentru prima dată de 
Louis de Broglie, care, legat de bine-cunoscuta teorie 
a cuantelor de lumină a lui Einstein, a comparat miş- 
carea particulelor cu propagarea unor sisteme de unde. 
Aşa cum a arătat de Broglie, această comparaţie a fă- 
cut posibilă găsirea unei semnificații geometrice 

simple a regulilor de cuantificare pentru stările sta- 
ționare ale atomilor. Printr-o extindere a acestor consi- 
deraţii, Schrödinger a reuşit să reducă problema de 
mecanică cuantică la rezolvarea unei ecuaţii diferen- 
tiale, aşa-numita ecuaţie de undă a lui Schrödinger, 
oferindu-ne astfel o metodă care a jucat un rol decisiv 
în marea dezvoltare a teoriei atomice din ultimii ani. 


Al doilea articol e o extindere a unei prelegeri ți- 
nute la un congres internaţional de fizică desfăşurat 
la Como în septembrie 1927, cu prilejul centenarului 
morții lui Volta. Până la acel moment, metodele meca- 
nicii cuantice menționate mai sus ajunseseră la un grad 
înalt de perfecţionare şi îşi demonstraseră fertilitatea 
în numeroase aplicaţii. Cu toate acestea, apăruse o 
deosebire de vederi privind interpretarea fizică a me- 
todelor, iar aceasta condusese la dezbateri aprinse. 
Mai cu seamă marele succes al mecanicii ondulatorii 
a lui Schrödinger a redeşteptat speranțele multor fi- 
zicieni de a putea descrie fenomenele atomice într-un 
mod asemănător celui din fizica clasică, fără a intro- 
duce „iraţionalităţi“ de genul celor ce caracterizaseră 
până atunci teoria cuantică. În opoziţie cu acest punct 
de vedere, în articol susţin că postulatul fundamental 
al indivizibilităţii cuantei de acţiune este el însuşi, din 
perspectivă clasică, un element irațional care ne obligă 
să renunțăm la modul de descriere cauzal şi care, din 
cauza cuplării fenomenelor cu observarea lor, ne im- 
pune să adoptăm un mod nou de descriere, numit 

complementar, în sensul că orice aplicare a anumitor 
concepte clasice exclude folosirea simultană a altor 
concepte clasice, care, într-un context diferit, sunt în 
aceeaşi măsură necesare pentru descrierea fenome- 
nelor. Se subliniază faptul că ne izbim de această tră- 
sătură de îndată ce ne punem problema naturii luminii 
şi a materiei. Încă din primul articol arătasem că în 
descrierea fenomenelor radiative suntem confruntați 
cu o dilemă privind alegerea între descrierea ondu- 
latorie din teoria electromagnetică şi concepţia cor- 
pusculară a propagării luminii din teoria cuantelor de 
lumină. În ceea ce priveşte materia, confirmarea pri- 
mită între timp de ideea ondulatorie a lui de Broglie, 
prin celebrele experimente de reflexie a electronilor 
pe cristale metalice, ne-a pus în fața unei dileme ase- 
mănătoare, pentru că nu se pune problema de a re- 
nunţa la ideea individualităţii particulelor elementare, 
căci această individualitate constituie fundamentul 
sigur de care depinde întreaga dezvoltare recentă a 
teoriei atomice. 

Scopul principal al articolului este să arate că aceas- 
tă trăsătură a complementarităţii e esențială pentru o 
interpretare coerentă a metodelor teoriei cuantice. O 
contribuţie foarte importantă în această privință avu- 
sese cu puţin timp înainte Heisenberg, care subliniase 
legătura strânsă dintre aplicarea limitată a conceptelor 
mecanice şi faptul că orice măsurătoare care îşi pro- 
pune să urmărească mişcările particulelor elementare 
introduce o perturbaţie inevitabilă asupra desfăşurării 

fenomenelor, iar astfel conţine un element de incerti- 
tudine care e dat de mărimea cuantei de acțiune. Această 
nedeterminare exprimă fără îndoială un caracter com- 
plementar distinct, care împiedică folosirea simultană 
a conceptelor spaţio-temporale şi a legilor de con- 
servare a energiei şi impulsului, tipică modului de 
descriere mecanic. Pentru a înţelege de ce nu se poate 
apela la o descriere cauzală e însă esențial să ne amin- 
tim, aşa cum se arată în articol, că mărimea perturbării 
provocate de măsurătoare este întotdeauna necunos- 
cută, deoarece limitarea despre care e vorba se aplică 
oricărei utilizări a conceptelor mecanice, deci se aplică 
atât acţiunii de observare, cât şi fenomenelor studiate. 
De aici rezultă că orice observaţie se face cu preţul pier- 
derii legăturii între desfăşurarea trecută şi cea viitoare 
a fenomenelor. După cum am spus, mărimea finită a 
cuantei de acțiune ne împiedică să facemo distincţie netă 
între un fenomen şi instrumentul prin care e observat, 

distincţie pe care se bazează noţiunea obişnuită de ob- 
servaţie, constituind astfel fundamentul ideilor clasice 
de mişcare. Ţinând cont de toate acestea, nu e de mirare 
că conţinutul fizic al metodelor mecanicii cuantice se 
limitează la o formulare statistică a regularităților din 
relaţiile între acele rezultate ale măsurătorilor ce carac- 

terizează diversele desfăşurări posibile ale fenomenelor. 

În articol se subliniază faptul că veşmântul simbo- 

lic al metodelor în cauză corespunde îndeaproape 

caracterului fundamental nevizualizabil al problemelor 

despre care vorbim. Ajungem la un exemplu cât se 

poate de grăitor privind limitarea posibilităţii de a 
aplica ideile mecanicii atunci când folosim conceptul 
de stare staționară care, după cum am menţionat mai 
sus, chiar şi înainte de dezvoltarea metodelor mecanicii 
cuantice, a apărut ca un element esenţial în aplicarea 
teoriei cuantice la problemele structurii atomice. Aşa 
cum se arată în articol, orice folosire a acestui concept 
exclude posibilitatea urmăririi mişcării particulelor 
individuale în interiorul atomului. Avem aici de-a face 
cu o complementaritate caracteristică, analoagă celei 
întâlnite când luăm în considerare problemele legate 
de natura luminii şi a materiei. Se explică pe larg că 
despre conceptul de stare staționară se poate spune 
într-adevăr că posedă la fel de multă sau, dacă prefe- 
răm, la fel de puţină „realitate“ ca înseşi particulele 
elementare. În ambele cazuri avem de-a face cu expe- 
diente care ne permit să exprimăm într-o manieră 
coerentă aspecte esenţiale ale fenomenelor. Mai mult, 
când folosim conceptul de stare staţionară, ne apare 
în chip pilduitor necesitatea ca în mecanica cuantică 
să acordăm atenție delimitării fenomenelor şi, aşa 
cum se subliniază încă din primul paragraf al arti- 
colului, să distingem strict între sistemele închise şi 
sistemele deschise. Prin urmare, în cazul atomilor, 
modul de descriere cauzal al proceselor radiative su- 
feră un eşec frapant. Dacă atunci când urmărim miş- 
carea particulelor libere ne putem reprezenta absența 
cauzalității ținând cont de faptul că nu putem cu- 
noaște simultan mărimile care intră în descrierea 

clasică, aplicabilitatea limitată a conceptelor clasice 
devine evidentă în prezentarea comportamentului 
atomilor, din moment ce descrierea stării unui singur 
atom nu conține absolut nici un element privitor la 
apariția proceselor de tranziţie, astfel încât în acest 
caz nu putem evita să spunem că atomul alege între 
diferitele posibilități. 

În legătură cu problema proprietăţilor fundamen- 
tale ale particulelor elementare, ar fi interesant să 
atragem atenția asupra unei complementarități aparte, 
recent descoperite. Faptul că experimentele care până 
acum fuseseră explicate prin atribuirea unui moment 
magnetic electronilor şi-au găsit o interpretare natu- 
rală în teoria lui Dirac, prezentată succint la sfârşitul 
articolului, este fără îndoială echivalent cu a spune că 
nu putem detecta momentul magnetic al unui electron 
prin experimente bazate pe o observare directă a miş- 
cării sale. Diferenţa dintre electronii liberi şi atomi, 
la care ajungem aici, se leagă de faptul că măsurarea 
momentului magnetic al atomilor implică renunțarea 
la orice încercare de a urmări mişcarea particulelor 
elementare, conform condiţiilor generale pentru apli- 
carea conceptului de stare staționară. 

La sfârşitul articolului se aminteşte pe scurt că sar- 
cina importantă de a satisface cerințele relativității în 
cadrul teoriei cuantice nu a fost încă rezolvată mulțu- 
mitor. Într-adevăr, teoria lui Dirac, deşi reprezintă un 
mare pas înainte în acest sens, a scos în evidență noi di- 
ficultăți. Recunoaşterea acestor dificultăți poate conduce 

însă la noi idei privind problemele profunde puse de 
însăşi existența particulelor elementare. Deşi actuala 
descriere cuantică se bazează pe o reinterpretare, con- 
form principiului corespondenței, a teoriei clasice a 
electronului, teoriile clasice nu oferă nici un indiciu 
pentru înţelegerea existenţei particulelor elementare sau 
pentru masele şi sarcinile lor electrice. Trebuie deci să 
ne aşteptăm ca, pe măsură ce înaintăm în acest dome- 
niu, să fim nevoiţi să renunțăm într-o măsură şi mai mare 
la caracteristici pe care ne-am obişnuit să le impunem 
modului de descriere spațio-temporal decât ne-a pretins 
până acum aplicarea teoriei cuantice la problemele 
atomului, şi trebuie să ne aşteptăm la noi surprize legate 
de aplicabiliatea conceptelor de impuls şi energic. 

Folosirea intensă a simbolurilor matematice, carac- 
teristică metodelor mecanicii cuantice, îngreunează 
sarcina de a oferi imaginea reală a frumusetii şi coe- 
renţei logice a acestor metode, fără a intra în detaliile 
matematice. Deşi în pregătirea acestui articol mi-am 
propus, pe cât posibil, să nu apelez la matematică, 
scopul conferinței ţinute în faţa unui grup de fizicieni, 
acela de a deschide o discuţie privind tendinţele actuale 
în dezvoltarea teoriei cuantice, a făcut necesară intrarea 
în detalii care vor face fără îndoială dificilă lectura 
pentru cititorii nefamiliarizaţi cu subiectul. Vreau totuşi 
să subliniez că, de-a lungul articolului, accentul cade în 
principal pe atitudinea pur epistemologică, pregnantă 
mai cu seamă în prima parte şi în concluzii. 

În cel de-al treilea articol, care e o contribuţie la 
un volum jubiliar publicat în iunie 1929, pentru a 
sărbători împlinirea a 50 de ani de la doctoratul lui 
Planck, am prezentat mai amănunțit aspectele filo- 
zofice generale ale teoriei cuantice. Având în vedere, 
în bună măsură, regretul cvasiunanim de a renunţa la 
un mod de descriere strict cauzal a fenomenelor ato- 
mice, autorul încearcă să arate că dificultăţile privind 
formele noastre de percepţie, care apar în teoria 
atomică din cauza indivizibilităţii cuantei de acțiune, 
pot fi considerate un bun prilej de a ne aminti condiţiile 
generale ce stau la baza creării conceptelor noastre. 
Imposibilitatea de a distinge, aşa cum suntem obiş- 
nuiți, între fenomenele fizice şi observarea lor ne 
pune într-o situație destul de asemănătoare cu aceea 
care ne e atât de familiară în psihologie, unde ni se 
vorbeşte mereu despre dificultatea de a distinge între 
subiect şi obiect. La prima vedere, s-ar părea că o ase- 
menea atitudine față de fizică lasă loc unui misticism 
contrar spiritului ştiinţelor naturii. Nu mai putem 
totuşi spera să ajungem la o înţelegere limpede în 
fizică fără să ne confruntăm cu dificultăţile ce apar în 
fâurirea conceptelor şi în folosirea modului de ex- 
primare, aşa cum o putem face în alte domenii ale 
cercetării umane. Astfel, autorul crede că ar fi o gre- 
şeală să ne închipuim că dificultăţile teoriei atomice 
pot fi înlăturate înlocuind conceptele fizicii clasice cu 
noi forme conceptuale. După cum am mai subliniat, din 
recunoaşterea limitării formelor noastre de percepţie 

nu rezultă nicidecum că ne-am putea dispensa de 
ideile noastre obişnuite sau de expresiile lor verbale 
directe atunci când ne ordonăm impresiile senzoriale. 
Este de asemenea improbabil ca noţiunile fundamen- 
tale ale teoriilor clasice să devină vreodată inutile 
pentru descrierea experiențelor din fizică. Recunoaş- 
terea indivizibilității cuantei de acțiune şi determi- 
narea mărimii ei nu numai că se bazează pe o analiză 
a măsurătorilor pornind de la concepte clasice, dar 
legătura dintre formalismul teoriei cuantice şi datele 
experimentale se bazează în continuare doar pe 
aplicarea conceptelor clasice. În acelaşi timp, trebuie 
să nu uităm totuşi că posibilitatea folosirii neambigue 
a acestor noţiuni fundamentale depinde doar de coe- 
renţa teoriilor clasice din care derivă, iar astfel limi- 
tele aplicării acestor concepte sunt determinate natural 
de măsura în care, în descrierea fenomenelor, putem 
neglija elementul care e străin teoriilor clasice şi care 
e simbolizat de cuanta de acţiune. 

Această situație apare pregnant în atât de dez- 
bătuta dilemă privind proprietățile luminii şi ale 
materiei. Numai în termenii teoriei clasice a electro- 
magnctismului putem da un conţinut concret proble- 
melor legate de natura luminii şi a materiei. Este 
adevărat că undele de materie şi cuantele de lumină 
sunt de o inestimabilă valoare în formularea legilor 
statistice care guvernează fenomene precum efectul 
fotoelectric şi interferența fasciculelor de electroni. 
Aceste fenomene ţin însă de un domeniu în care e 

esențial să se ia în considerare cuanta de acţiune şi în 
care e imposibilă o descriere neambiguă. În acest 
sens, caracterul simbolic al artificiilor menţionate de- 
vine manifest datorită faptului că o descriere ex- 
haustivă a câmpurilor de unde electromagnetice nu 
lasă loc pentru cuante de lumină şi datorită faptului 
că, folosind conceptul de unde de materie, nu intră 
niciodată în discuţie o descriere completă asemănă- 
toare celei din teoriile clasice. Desigur, după cum se 
subliniază în al doilea articol, valoarea absolută a aşa- 
numitei faze a undelor nu e niciodată luată în conside- 
rare atunci când interpretăm rezultatele experimentale. 
În legătură cu aceasta, trebuie subliniat de asemenea 
că termenul „amplitudine de probabilitate“ pentru 
funcţiile de amplitudine ale undelor de materie face 
parte dintr-un mod de exprimare care, deşi este de- 
seori convenabil, nu poate pretinde totuşi că are o 
valabilitate generală. Aşa cum am mai spus, doar cu 
ajutorul ideilor clasice putem atribui un sens neam- 
biguu rezultatelor observaţiilor. Va trebui deci să 
folosim consideraţii probabilistice în privinţa rezulta- 
telor experimentelor care pot fi interpretate în ter- 
menii unor asemenea idei. Prin urmare, felul în care 
utilizăm mijloacele simbolice va depinde în fiecare 
caz în parte de condiţiile specifice ale experimentului. 
Ceea ce dă descrierii cuantice trăsătura sa caracteris- 
tică este tocmai faptul că, pentru a evita cuanta de ac- 
țiune, trebuie să folosim aranjamente experimentale 
separate ca să obținem măsurători precise ale dife- 

ritelor mărimi, a căror cunoaştere simultană ar fi ne- 
cesară pentru o descriere completă bazată pe teoriile 
clasice, şi, în plus, faptul că aceste rezultate experi- 
mentale nu pot fi completate prin măsurători repetate. 
Indivizibilitatea cuantei de acţiune cere ca, atunci 
când un rezultat individual al unei măsurători e in- 
terpretat în termenii concepţiilor clasice, să fie per- 
misă o anumită libertate în descrierea interacțiunii 
dintre obiect şi instrumentele de observaţie. Rezultă 
de aici că o măsurătoare ulterioară diminuează într-o 
oarecare măsură informaţiile date de o măsurătoare 
anterioară pentru prezicerea desfăşurării viitoare a 
fenomenelor. Evident, aceste fapte nu numai că 
impun o limită cantității de informaţii pe care le pu- 
tem obţine prin măsurători, dar impun o limită şi sem- 
nificaţiei pe care o putem atribui acestor informaţii. 
Ne întâlnim aici, într-o lumină nouă, cu vechiul ade- 
văr că în descrierea pe care o dăm naturii scopul nu e 
să dezvăluim esenţa reală a fenomenelor, ci doar să 
descoperim, pe cât posibil, relaţii între multiplele as- 
pecte ale experienţei noastre.* 

În acest context trebuie judecate dificultăţile pe care 
le întâmpinăm atunci când vrem să dăm o imagine co- 
rectă privind conținutul teoriei cuantice şi raportul din- 
tre ea şi teoriile clasice. După cum am subliniat deja 
când am vorbit despre cel de-al doilea articol, aceste 


* Niels Bohr face aici o analogie între situația întâlnită în 
teoria cuantică şi perspectiva filozofică a lui Kant. (N. ed.) 

probleme pot fi pe deplin lămurite doar în termenii 
simbolismului matematic care au făcut posibilă formu- 
larea teoriei cuantice ca o reinterpretare riguroasă, înte- 
meiată pe ideea de corespondenţă, a teoriilor clasice. 
Ținând cont de simetria reciprocă specifică folosirii 
conceptelor clasice în acest simbolism, autorul artico- 
lului a preferat termenul de „reciprocitate“ celui de 
„complementaritate“, folosit în articolul precedent 
pentru a desemna relația de excludere reciprocă din 
teoria cuantică în ce priveşte aplicarea diferitelor con- 
cepte şi idei clasice. Între timp, ca rezultat al unor 
discuţii ulterioare, mi s-a semnalat că primul termen 
poate duce la confuzii, deoarece cuvântul „recipro- 
citate“ e deseori folosit în teoriile clasice cu un sens 
complet diferit. Termenul „complementaritate“, care 
începe să intre în uz, poate că este mai potrivit şi pentru 
că ne reaminteşte faptul că tocmai combinarea unor 
trăsături care în descrierea clasică sunt unite, dar în 
teoria cuantică apar separate, ne permite s-o considerăm 
pe aceasta din urmă o generalizare naturală a teoriilor 
din fizica clasică. Mai mult, scopul unui asemenea 
termen tehnic este de a evita pe cât posibil o repetare a 
argumentului general şi, în acelaşi timp, de a ne aminti 
permanent dificultăţile care apar din cauza faptului 
că toate expresiile noastre verbale obişnuite poartă 
amprenta formelor noastre de percepţie curente, din 
perspectiva cărora existenţa cuantei de acţiune este 
iraţională. Ca urmare a acestei stări de fapt, până şi cu- 


STUDIU INTRODUCTIV 29 


vinte precum „a fi“ şi „a cunoaşte“ îşi pierd semnificaţia 
lor neambiguă. În legătură cu aceasta, un exemplu 
interesant de ambiguitate în felul în care folosim lim- 
bajul e oferit de expresia întrebuințată pentru a de- 
semna inadecvarea modului de descriere cauzal atunci 
când vorbim despre o alegere liberă din partea naturii. 
Într-adevăr, în sensul ei strict, o asemenea expresie pre- 
supune ideea unui alegător extern, a cărui existență e 
însă deja negată de folosirea cuvântului natură. Ajun- 
gem astfel la o trăsătură fundamentală a problemei 
generale a cunoaşterii, şi trebuie să înţelegem că, prin 
însăşi natura temei în discuţie, vom recurge mereu în 
cele din urmă la o descriere prin cuvinte, în care cu- 
vintele însele nu sunt analizate mai departe. După cum 
se subliniază în acest articol, trebuie să ne amintim că 
natura conştiinţei noastre generează în toate domeniile 
cunoaşterii o relaţie de complementaritate între analiza 
unui concept şi aplicarea lui imediată. 

Trimiterea la anumite probleme din psihologie în 
ultima parte a articolului are un dublu scop. Analogiile 
cu unele trăsături fundamentale ale teoriei cuantice 
manifestate de legile psihologici nu numai că ne pot 
înlesni adaptarea la noua situaţie din fizică, dar pesemne 
că nu e exagerat să sperăm că învățămintele desprinse 
din probleme fizice mult mai simple ne vor ajuta în în- 
cercarea de a ajunge la o înțelegere pătrunzătoare a mult 
mai subtilelor probleme din psihologie. Autorului îi este 
limpede că deocamdată trebuie să ne mulțumim cu 

analogii, mai mult sau mai puţin adecvate. S-ar putea 
totuşi ca în spatele acestor analogii să se afle nu numai 
o înrudire cu aspectele epistemologice, ci şi ca o relaţie 
mai profundă să se ascundă în spatele problemelor 
biologice fundamentale, care sunt direct legate de ambii 
termeni ai analogiilor. Deşi încă nu se poate spune că 
teoria cuantică a contribuit în mod esenţial la lămuri- 
rea acestor din urmă probleme, există numeroase indicii 
că ne aflăm aici în faţa unor chestiuni strâns legate de 
ideile din teoria cuantică. Organismele vii se carac- 
terizează înainte de toate prin separarea netă a indivi- 
zilor de mediul exterior şi prin marea lor capacitate de 
a reacţiona la stimuli externi. Este grăitor faptul că 
această capacitate, cel puţin în ceea ce priveşte imagi- 
nile vizuale, e dezvoltată la limita extremă permisă de 
fizică; căci, aşa cum s-a observat deseori, sunt de ajuns 
doar câteva cuante de lumină pentru a produce o sen- 
zaţie vizuală. Este evident însă că nu putem deocamdată 
şti dacă informaţiile pe care le deţinem privind legile 
ce descriu fenomenele atomice ne oferă o bază sufi- 
cientă pentru a aborda problema organismelor vii, sau 
dacă în spatele misterului vieţii se ascund aspecte 
epistemologice încă neexplorate. 

După cum am subliniat la sfârşitul articolului, in- 
diferent cum vor evolua lucrurile, avem toate motivele 
să ne bucurăm că în cadrul domeniului relativ obiectiv 
al fizicii, din care elementele emoţionale sunt în mare 
măsură alungate, am întâlnit probleme care ne pot 

readuce în minte condiţiile generale ce stau la baza 
întregii înțelegeri umane şi care din timpuri imemoriale 
au atras atenţia filozofilor. 


Addenda (1931). Cel de al patrulea articol, care e 
dezvoltarea unei conferinţe ţinute la Întrunirea Oa- 
menilor de Știință Scandinavi din 1929, e strâns legat 
de celelalte trei articole, întrucât îşi propune, în ace- 
laşi context, să examineze locul teoriei atomice în de- 
scrierea naturii. Am vrut mai cu seamă să subliniez că, 
în ciuda marelui succes legat de descoperirea con- 
stituenţilor atomului — descoperire bazată pe aplicarea 
conceptelor clasice —, dezvoltarea teoriei atomice 
ne-a condus înainte de toate la găsirea unor legi ce nu 
pot fi incluse în cadrul format de modalităţile noastre 
obişnuite de percepție. Aşa cum am arătat mai sus, în- 
vățămintele desprinse din descoperirea cuantei de ac- 
țiune ne deschid noi perspective care ar putea fi de o 
importanță decisivă, mai ales în problema locului ocu- 
pat de organismele vii în imaginea noastră despre lume. 

Dacă obişnuim să spunem că o maşină e neînsufie- 
țită, aceasta nu înseamnă decât că putem da o descriere, 
suficientă pentru scopul nostru, a funcţionării ei în 
formele conceptuale din mecanica clasică. Ținând cont 
de faptul că acum recunoaştem insuficienţa concep- 
telor clasice în domeniul teoriei atomice, acest criteriu 
pentru a defini ceea ce e neînsuflețit nu mai este valabil 
când avem în vedere fenomenele atomice. Totuşi, nici 
măcar mecanica cuantică nu se poate despărți îndeajuns 

de modul de descriere al mecanicii clasice pentru a 
formula legile specifice vieţii. Legat de aceasta, trebuie 
să ne amintim însă că studiul fenomenelor vieții nu 
numai că ne conduce, după cum se arată în articol, în 
acel domeniu al teoriei atomice în care idealizarea 
obişnuită a distincţici nete între fenomene şi observarea 
lor nu mai este valabilă, ci, mai mult, e impusă o limită 
fundamentală pentru analiza fenomenelor vieţii în ter- 
menii conceptelor fizicii, din moment ce perturbaţia 
necesară pentru ca o observaţie să fie cât se poate de 
completă din perspectiva teoriei atomice ar provoca 
moartea organismului. Cu alte cuvinte: aplicarea strictă 
a acelor concepte care sunt adaptate descrierii naturii 
neînsuflețite s-ar putea afla într-o relaţie de excluziune 
cu cercetarea legilor fenomenelor vieții. 

După cum se poate explica raţional stabilitatea 
proprietăţilor atomilor doar pe baza complemen- 
tarității fundamentale între aplicabilitatea conceptului 
de stare atomică şi coordonarea particulelor atomice 
în spaţiu şi timp, la fel poate că specificitatea fenome- 
nelor vieţii, şi mai cu seamă capacitatea de auto- 
stabilizare a organismelor, e indisolubil legată de 
imposibilitatea fundamentală a unei analize amă- 
nunţite a condițiilor fizice în care se desfăşoară viaţa. 
Pe scurt, am putea spune că mecanica cuantică se ocupă 
cu comportamentul statistic al unui număr dat de 
atomi, în condiţii externe bine definite, dar nu putem 
defini starea unei fiinţe vii în termenii mărimilor ato- 
mice; de fapt, din cauza metabolismului organismului, 

nu putem nici măcar stabili care atomi anume aparţin 
unui organism viu. În această privinţă, domeniul me- 
canicii cuantice statistice, care se întemeiază pe argu- 
mentul corespondenței, ocupă o poziţie de mijloc 
între domeniul de aplicabilitate al idealului modului 
de descriere spaţio-temporal cauzal şi domeniul 
biologici, caracterizat de argumente teleologice. 
Astfel prezentată, ideea se referă doar la aspectul 
fizic al problemei, însă s-ar putea ca ca să fie adecvată 
şi spre a oferi un cadru pentru ordonarea aspectelor 
psihice ale vieţii. După cum am explicat în articolul 
al treilea şi am pomenit în treacăt mai sus, influen- 
tarea inevitabilă a tuturor experiențelor psihice prin 
introspecţie, caracterizată prin senzaţia că posezi o 
voință, prezintă o similaritate frapantă cu condiţiile 
care fac inaplicabilă cauzalitatea în analizarea feno- 
menelor atomice. Mai presus de toate, aşa cum se 
arată aici, interpretarea dată de noi paralelismului 
psiho-fizic, întemeiată inițial pe cauzalitatea fizică, ar 
putea deveni mult mai subtilă dacă am ţine cont de 
modificările impredictibile ale experienţelor psihice 
produse de orice încercare de a urmări în mod obiec- 
tiv procesele fizice care o însoțesc la nivelul siste- 
mului nervos central. Nu trebuie să uităm însă că, 
atunci când asociem aspectele fizice cu cele psihice 
ale existenţei, avem de-a face cu o relaţie aparte de 
complementaritate, care nu poate fi pe deplin înţe- 
leasă dacă aplicăm unilateral fie legile fizice, fie legile 
psihologice. Ţinând cont de învățămintele generale 


34 TEORIA ATOMICĂ ŞI DESCRIEREA NATURII 


pe care le-am desprins din teoria atomică, pare de ase- 
menea plauzibil că numai o renunțare în această pri- 
vinţă ne va permite să înțelegem, în sensul explicat 
mai pe larg în cel de-al patrulea articol, acea armonie 
resimţită ca liber-arbitru şi analizată în termenii 
cauzalităţii. 


I 
Teoria atomică şi mecanica 
(1925) 


1. TEORIILE CLASICE 


Analiza echilibrului şi a mişcării corpurilor con- 
stituie nu numai fundamentul fizicii, dar ea a oferit şi 
un câmp de cercetare bogat pentru raționamentul ma- 
tematic, care s-a dovedit extrem de fertil în dez- 
voltarea metodelor din matematica pură. Această 
legătură dintre mecanică şi matematică s-a vădit încă 
de timpuriu în contribuțiile lui Arhimede, Galilei şi 
Newton. Graţie lor, conceptele adecvate analizei fe- 
nomenelor mecanice au căpătat o formă închegată. 
Începând cu epoca lui Newton, dezvoltarea metodelor 
de tratare a problemelor mecanice a mers mână în 
mână cu evoluţia analizei matematice; e suficient să 
ne amintim de Euler, Lagrange şi Laplace. Dezvol- 
tarea ulterioară a mecanicii, întemeiată pe studiile lui 
Hamilton, a avut loc de asemenea în strânsă legătură 
cu evoluţia metodelor matematice, cu calculul va- 
riațiilor şi cu teoria invarianţilor, aşa cum se vede 
limpede şi în lucrările mai recente ale lui Poincaré. 

Mecanica a obţinut pesemne cel mai mare succes 
în domeniul astronomiei, dar în secolul trecut a fost 
găsită şi o aplicaţie interesantă în teoria mecanică a 
căldurii. Teoria cinetică a gazelor, întemeiată de Clau- 
sius şi Maxwell, interpretează proprietăţile gazelor în 
mare măsură ca rezultat al interacțiunilor mecanice 
ale atomilor şi moleculelor ce se deplasează aleator. 
Se cuvine să amintim mai ales explicaţia dată de 
această teorie celor două principii ale termodinamicii. 
Primul principiu este un rezultat direct al legii 
mecanice a conservării energiei, în timp ce al doilea 
principiu — legea entropiei — poate fi dedus, conform 
lui Boltzmann, din comportamentul statistic al unui 
număr mare de sisteme mecanice. Consideraţiile sta- 
tistice au permis nu numai descrierea comportamen- 
tului mediu al atomilor, dar şi descrierea fenomenelor 
fluctuante, care a condus, prin studiul mişcării brow- 
nienc, la posibilitatea neaşteptată de a număra atomi.* 


* Niels Bohr se referă aici la mecanica statistică clasică 
(precuantică). În acest caz, se apelează la descrierea statistică 


op. x... 


deus. 


componente a căror stare de mişcare ar trebui cunoscută). 
Mişcarea browniană (deplasarea dezordonată a unor particule 
macroscopice aflate în suspensie, ca urmare a ciocnirilor cu 
moleculele şi atomii din jur) a fost descrisă printr-un model 
teoretic de Einstein în 1905, model confirmat de experimentele 
lui Jean Perrin din 1908, ceea ce a reprezentat confirmarea 
definitivă a existenței atomilor şi moleculelor. (N. ed.) 

Instrumentele adecvate pentru dezvoltarea sistema- 
tică a mecanicii statistice, la care a contribuit în spe- 
cial Gibbs, au fost furnizate de teoria matematică a 
sistemelor canonice de ecuaţii diferențiale. 
Dezvoltarea teoriilor electromagnetice din a doua 
jumătate a secolului trecut, în urma descoperirilor lui 
Oersted şi Faraday, a dus la o generalizare profundă 
a conceptelor mecanice. Deşi modelele mecanice au 
jucat un rol esenţial în electrodinamica lui Maxwell, 
au devenit curând evidente avantajele de a deduce, 
urmând calea inversă, conceptele mecanice din teoria 
câmpului electromagnetic. În această teorie, legile de 
conservare se leagă de faptul că energia şi impulsul 
sunt localizate în spaţiul din jurul corpurilor. În 
particular, poate fi obținută astfel o explicaţie naturală 
a fenomenelor radiative. Teoria câmpului electromag- 
netic a condus direct la descoperirea undelor elec- 
tromagnetice, care joacă azi un rol atât de important 
în ingineria electrică. Apoi, teoria electromagnetică a 
luminii, creată de Maxwell, a pus la dispoziţie o bază 
rațională pentru teoria ondulatorie a luminii, care fu- 
sese concepută inițial de Huygens. Cu ajutorul teoriei 
atomice, ea a permis o descriere generală a originii 
luminii şi a fenomenelor ce au loc la trecerea luminii 
prin materie. În acest scop, se presupune că atomii 
sunt constituiți din particule încărcate electric ce pot 
vibra în jurul poziţiilor de echilibru. Oscilaţiile libere 
ale acestor particule sunt cauza radiaţiei, a cărei com- 
poziţie e observată în spectrele atomice ale elementelor. 

Apoi, particulele vor efectua vibrații forțate sub ac- 
țiunea forțelor din undele luminoase, iar astfel ele 
devin centre ale undelor secundare, care vor interfera 
cu undele primare dând naştere bine-cunoscutelor 
fenomene de reflexie şi refracție a luminii. Când frec- 
venţa de vibraţie a undelor incidente se apropie de 
frecvenţa uneia dintre oscilaţiile libere ale atomului 
apare un efect de rezonanță, prin care particulele sunt 
supuse unor vibrații forțate extrem de puternice. 
Astfel a fost găsită o explicaţie naturală a fenome- 
nului radiației de rezonanță şi a dispersiei anomale a 
unei substanţe pentru lumina aflată în apropierea uneia 
dintre liniile ei spectrale. * 

La fel ca în teoria cinetică a gazelor, în interpre- 
tarea electromagnetică a fenomenelor optice nu este 
luat în considerare doar efectul mediat al unui număr 
mare de atomi. Astfel, în împrăştierea luminii, distri- 
buţia aleatoare a atomilor face să apară efecte ale 
atomilor individuali, aşa încât e posibilă numărarea 


* Indicele de refracție al unei substanțe depinde de frec- 
vența radiației incidente (dispersie), în general crescând odată 
cu frecvența radiaţiei (cazul dispersiei normale). Dacă însă 
frecvența radiației incidente se află în vecinătatea uneia dintre 
frecvențele de vibraţie ale atomilor acelei substanțe (frecvența 
uneia dintre liniile ei spectrale), indicele de refracție scade brusc 
odată cu frecvența, fenomen care poartă numele de dispersie 
anomală. În general, în acest paragraf Niels Bohr vrea să 
ilustreze felul în care fenomenele optice (descrise prin elec- 
trodinamica lui Maxwell) pot fi puse în relaţie cu modele ale 
structurii materiei. (N. ed.) 

directă a atomilor. Rayleigh a estimat numărul ato- 
milor din atmosferă pornind de la intensitatea luminii 
albastre a cerului care e împrăştiată, obținând rezul- 
tate în bună concordanță cu numărătoarea atomilor 
efectuată de Perrin prin studiul mişcării browniene. 
Reprezentarea matematică rațională a teoriei electro- 
magnetice se bazează pe aplicarea analizei vectoriale 
sau, mai general, pe analiza tensorială a unor varietăţi 
cu un număr mai mare de dimensiuni.* Această ana- 
liză, creată de Riemann, a oferit mijloacele adecvate 
pentru formularea teoriei relativităţii a lui Einstein, 
care introduce concepte ce merg dincolo de cinema- 
tica lui Galilei şi poate fi considerată drept comple- 
tarea firească a teoriilor clasice. 


2. TEORIA CUANTICĂ A STRUCTURII ATOMICE 


În ciuda tuturor succeselor obţinute de aplicaţiile 
ideilor mecanice şi electrodinamice în teoria atomică, 
evoluţiile ulterioare au condus la grave dificultăți. 


* În matematică, o varietate este un spațiu care local (la scară 
mică) seamănă cu spaţiul euclidian. De pildă, suprafața Pămân- 
tului, deşi e sferică, poate fi considerată pe porțiuni mici plată. 
Tensorii sunt obiecte matematice care, simplu spus, reprezintă 
generalizarea noţiunii de vector — pot avea mai mulţi indici, nu 
doar unul singur. Formalismul matematic al teoriei relativității 
generale a lui Einstein se bazează pe tensori, care fac legătura 
între câmpul gravitațional şi proprietățile spaţiului-timp. (N. ed.) 

Dacă aceste teorii ar oferi într-adevăr o descriere ge- 
nerală a agitaţiei termice şi a radiaţiei legate de această 
mişcare, atunci legile generale ale radiației termice ar 
trebui să poată da o explicaţie directă. Dar, în ciuda 
tuturor aşteptărilor, un calcul efectuat pe această bază 
nu a putut explica legile empirice. Depăşind acest 
impas şi folosind formularea lui Boltzmann pentru 
principiul al doilea al termodinamicii, Planck a de- 
monstrat că legile radiaţiei termice* cer un element 
de discontinuitate în descrierea proceselor atomice, 
element complet străin teoriilor clasice. Planck a 
descoperit că în comportamentul statistic al parti- 
culelor care execută oscilaţii armonice simple în jurul 
poziţiilor de echilibru trebuie luate în considerare 
doar acele stări de vibraţie ale căror energii sunt un 
multiplu al unei „cuante“, vh, unde v este frecvența 
particulei, iar h o constantă universală, aşa-numita 
cuantă de acţiune a lui Planck. 

Formularea mai precisă a conţinutului teoriei cuan- 
tice devine însă extrem de dificilă dacă ne amintim că 
toate conceptele teoriilor anterioare se bazează pe 
reprezentări pentru care e necesar să existe posibilitatea 
unei variaţii continue. Această dificultate a fost subli- 
niată mai cu seamă în cercetările fundamentale ale lui 


* Radiația termică este radiația electromagnetică generată 
de agitația termică a particulelor încărcate electric dintr-o 
substanță (de pildă, lumina produsă de un bec). (N. ed.) 

Einstein*, confom cărora trăsăturile esențiale ale 
interacției dintre lumină şi materie sugerează că pro- 
pagarea luminii nu are loc prin unde ce se propagă, ci 
prin „cuante de lumină“ care, fiind concentrate într-o 
regiune mică din spațiu, conțin energia hv, unde v este 
frecvența luminii. Natura formală a acestei afirmații este 
evidentă, pentru că definirea şi măsurarea acestei frec- 
vențe se bazează exclusiv pe ideile teoriei ondulatorii. 
Inadecvarea teoriilor clasice a fost scoasă în eviden- 
tă de progresul cunoaşterii noastre privind structura 
atomică. S-a sperat la început că această cunoaştere 
putea fi lărgită treptat printr-o analiză a proprietăţilor 
elementelor pornind de la teoriile clasice care se 
dovediseră fructuoase în atât de multe privinţe. Această 
speranță a fost susținută, cu puţin timp înainte de 
naşterea teoriei cuantice, prin descoperirea de către 
Zeeman a efectului câmpurilor magnetice asupra li- 
niilor spectrale.** După cum a arătat Lorentz, acest 


* Într-un articol publicat în 1905, Einstein a explicat da- 
tele experimentale privind efectul fotoelectric (un material 
cmite electroni atunci când absoarbe lumină) pornind de la 
ideea că energia luminii e cuantificată — nu poate lua decât 
anumite valori. Einstein a primit Premiul Nobel în 1921 în 
primul rând pentru această contribuţie, teoria relativităţii fiind 
privită cu neîncredere la acea vreme de unii fizicieni. (N. ed.) 

** Efectul Zeeman constă în despicarea liniilor spectrale, 
în prezența unui câmp magnetic static. El se explică prin exis- 
tența unui moment magnetic al atomului — datorat momentului 
său cinetic — care e cuantificat (ia numai anumite valori bine 

efect corespunde în multe cazuri exact acelor acțiuni 
ale câmpurilor magnetice asupra mişcării particulelor 
oscilante la care ne putem aştepta conform electrodi- 
namicii clasice. Mai mult, această descriere permitea 
să se tragă concluzii privind natura particulelor osci- 
lante, concluzii aflate într-un frumos acord cu desco- 
peririle experimentale ale lui Lenard şi Thomson în 
domeniul descărcărilor electrice în gaze.* Ca urmare, 
mici particule încărcate negativ, electronii, au fost 
recunoscute drept entități comune tuturor atomilor. 
Este adevărat însă că aşa-numitul efect Zeeman „ano- 
mal“ al multor linii spectrale a creat dificultăţi profunde 
teoriei clasice. Aceste dificultăţi au fost asemănătoare 
celor apărute în încercările de a explica, cu ajutorul 
modelelor electrodinamice, regularitățile empirice 
simple prezente la frecvențele spectrale şi dezvăluite 
de cercetările lui Balmer, Rydberg şi Ritz.** O ase- 


determinate). Momentul cinetic se compune din momentul 
cinetic orbital (mişcarea de revoluție a electronului în jurul 
nucleului) şi spinul (momentul cinetic intrinsec al electronului). 
Când spinul total al electronilor e nul, avem de-a face cu efectul 
Zeeman normal — contribuie doar momentul cinetic orbital. 
Dacă spinul total al electronilor e nenul, avem de-a face cu 
efectul Zeeman numit „anomal“, pentru că, atunci când a fost 
observat, existenţa spinului nu era cunoscută. (N. ed.) 

* Experimentele lui J.J. Thomson şi Philipp Lenard au arătat 
că razele catodice sunt alcătuite din particule de sarcină electrică 
negativă, iar astfel, în 1897, a fost descoperit electronul. (N. ed.) 

** Balmer, Rydberg şi Ritz au găsit formule matematice 
simple pentru spectrele diferitelor elemente chimice, formule 

menea formulare a legilor spectrale cu greu putea fi 
pusă în acord cu estimarea numărului de electroni din 
atom pe care o obținuse Thomson din observaţiile asu- 
pra împrăşticrii razelor X printr-o aplicare directă a 
teoriei clasice. 

Aceste dificultăţi au putut fi puse o vreme pe 
seama faptului că nu cunoşteam bine originea forţelor 
prin care electronii sunt legaţi în atom. Dar situația s-a 
schimbat radical grație descoperirilor experimentale 
în domeniul radioactivităţii, care au oferit mijloace noi 
de investigare a structurii atomice. Astfel, Rutherford 
a obţinut o dovadă convingătoare în favoarea ideii de 
nucleu atomic prin experimente în care particule 
emise de substanţe radioactive străbat materia.* Con- 
form acestei idei, cea mai mare parte a masei atomice 
e localizată într-un nucleu încărcat pozitiv, extrem de 
mic în comparaţie cu dimensiunea atomului în între- 
gul său. În jurul nucleului se mişcă un număr de elec- 
troni, încărcaţi negativ. Problema structurii atomice 


în care apăreau numere întregi. Acestea nu au putut fi înțelese 
decât odată cu apariția unei teorii a atomului şi cu introdu- 
cerea noțiunii de număr cuantic, ca rezultat al aplicării prin- 
cipiilor cuantice. (N. ed.) 

* Este vorba de celebrul experiment din 1909 (efectuat de 
Geiger şi Marsden sub îndrumarea lui Rutherford) în care o 
foiţă de aur a fost bombardată cu particule alfa. Majoritatea 
particulelor au trecut practic nedeviate prin foița de aur, iar 
foarte puţine au fost împrăştiate înapoi — ceea ce l-a făcut pe 
Rutherford să propună propriul lui model pentru atom, 
prezentat în continuare de Bohr. (N. ed.) 

devenea astfel foarte asemănătoare cu problemele 
mecanicii cereşti. Curând însă, la o analiză mai atentă, 
s-a dovedit că există totuşi o diferență fundamentală 
între atom şi sistemul planetar. Atomul trebuie să aibă 
o stabilitate care prezintă trăsături complet străine 
teoriei mecanice. Astfel, legile mecanicii permit o va- 
riație continuă a mişcărilor posibile, ceea ce contrazice 
flagrant stabilitatea proprietăţilor elementelor. Diferența 
dintre un atom şi un model electrodinamic apare şi dacă 
luăm în considerare compoziţia radiaţiei emise. Aceasta 
deoarece în asemenea modele, în care frecvențele na- 
turale de mişcare variază continuu cu energia, conform 
teoriei clasice, frecvenţa radiaţiei se modifică continuu 
în cursul emisiei, ceea ce e în dezacord cu faptul că 
elementele prezintă linii spectrale bine definite. 

Căutarea unei formulări mai precise a conceptelor 
teoriei cuantice care să poată depăşi aceste dificultăți 
a dus la enunţarea următoarelor postulate: 

(1) Un sistem atomic posedă un set de stări, nu- 
mite „stări staționare“, care corespund în general unui 
şir discret* de valori ale energiei şi au o stabilitate 
remarcabilă. Această stabilitate se manifestă prin 
faptul că fiecare modificare a energiei atomului tre- 
buie să se datoreze unei „tranziţii“ a atomului dintr-o 
stare staţionară în alta. 


* În matematică şi fizică, „discret“ este antonimul lui 
„continuu“. O mulțime discretă este deci o mulțime numă- 
rabilă. (N. ed.) 

(2) Posibilitatea ca atomul să emită sau să ab- 
soarbă radiaţie e condiţionată de posibilitatea schim- 
bărilor în energia atomului, astfel încât frecvenţa 
radiaţiei este legată de diferența de energie dintre 
starea inițială şi cea finală prin relaţia 


hv= Ei = E). 


Aceste postulate, care nu pot fi explicate prin 
ideile clasice, par a oferi o bază adecvată pentru de- 
scrierea proprietăților fizice şi chimice observate ale 
elementelor. În special, se poate da o explicaţie ime- 
diată unei proprietăți fundamentale a legilor spectrale 
empirice. Această proprietate, şi anume principiul de 
combinare a liniilor spectrale descoperit de Ritz, con- 
stă în faptul că frecvenţa oricărei linii dintr-un spectru 
poate fi reprezentată ca diferența a doi termeni din- 
tr-un set de termeni spectrali caracteristici elementului; 
de fapt, constatăm că aceşti termeni pot fi identificați 
cu valorile energiei stărilor staționare ale atomului, 
împărţite la h. Mai mult, această descriere a originii 
spectrelor dă o explicaţie imediată pentru diferența 
fundamentală dintre spectrele de absorbţie şi cele de 
emisie, deoarece, conform postulatelor, condiţia pen- 
tru absorbţia selectivă a unei frecvenţe corespunzând 
combinației dintre doi termeni este ca atomul să se afle 
în starea cu energie mai mică, în timp ce pentru emi- 
sia unei asemenea radiaţii el trebuie să se afle în starea 
cu energie mai mare. Pe scurt, imaginea prezentată 
aici este într-un acord foarte bun cu rezultatele 

experimentale ale spectrelor de excitație.* Acest lucru 
apare limpede în descoperirea lui Franck şi Hertz 
legată de ciocnirile dintre electronii liberi şi atomi.** 
Ei au observat că trasferul de energie de la electron la 
atom poate avea loc numai în cantităţi care corespund 
întocmai diferenţelor de energie dintre stările staţionare, 
calculate conform termenilor spectrali. În general, 
atomul este în acelaşi timp excitat pentru a emite. În 
mod asemănător, conform lui Klein şi Rosseland, un 
atom excitat îşi poate pierde printr-un impact capaci- 
tatea de a emite, iar energia electronului cu care se 
ciocneşte creşte corespunzător. 

Aşa cum a arătat Einstein, postulatele oferă de 
asemenea o bază adecvată pentru tratarea rațională a 


* În mecanica cuantică, stările excitate ale unui sistem 
(de pildă, un atom) sunt stările în care energia e mai mare 
decât cea din starea fundamentală (starea în care energia are 
cea mai mică valoare posibilă). Procesul de excitare este 
tranziția la o stare de energie superioară. (N. ed.) 

** În 1914, James Franck şi Gustav Hertz au efectuat un 
celebru experiment: într-un tub conținând gaz la o presiune 
scăzută au plasat electrozi între care au aplicat o tensiune pe 
care au variat-o continuu, şi au măsurat intensitatea curentului 
electric stabilit între electrozi. Au observat că, după o creştere 
continuă a curentului electric odată cu tensiunea, la anumite 
valori ale tensiunii intensitatea curentului scădea brusc — ceea 
ce corespundea apariției ciocnirilor inelastice ale electronilor 
cu atomii gazului. În felul acesta s-a pus în evidenţă faptul că 
energia atomului nu variază continuu, ci ia valori bine de- 
terminate. (N. ed.) 

problemelor statistice, în special pentru deducerea 
simplă a legii radiaţiei a lui Planck. Această teorie 
presupune că un atom, care poate suferi o tranziţie 
între două stări staţionare şi se află în starea cu ener- 
gie mai înaltă, are o anumită „probabilitate“, care 
depinde numai de atom, de a sări spontan în starea cu 
energie mai joasă, într-un anumit interval de timp. 
Apoi ea presupune că iluminarea externă cu radiaţie 
de frecvenţă corespunzătoare tranziţiei face ca pentru 
atom să existe o probabilitate, proporțională cu inten- 
sitatea radiației, de a trece de la starea de energie mai 
joasă la starea de energie mai înaltă. O caracteristică 
esenţială a acestei teorii este de asemenea faptul că 
iluminarea cu această frecvență dă atomului aflat în 
starea de energie mai înaltă, pe lângă probabilitatea 
lui spontană, o probabilitate indusă de a sări în jos 
către starea de energie mai mică.* 

Deşi teoria radiaţiei termice a lui Einstein vine în 
sprijinul postulatelor, ea subliniază natura formală a 
condiţiei pentru frecvenţă. Aceasta deoarece, din con- 
diţiile pentru echilibrul termic perfect, Einstein trage 
concluzia că orice proces de emisie sau absorbție e 
însoţit de un transfer de impuls având valoarea hv/ c 
(unde c este viteza luminii), întocmai cum ne aştep- 
tam conform ideei de cuantă de lumină. Importanţa 


* Bohr se referă aici la procese de emisie spontană şi de 
emisie indusă (stimulată). Pe acesta din urmă se bazează 
funcţionarea laserilor. (N. ed.) 

acestei concluzii a fost subliniată într-un mod foarte 
interesant de descoperirea lui Compton că împrăş- 
tierea razelor X omogene este însoțită de o schimbare 
a lungimii de undă a radiaţiei împrăştiate, în funcție 
de direcţia de observare.* Această schimbare de frec- 
venţă decurge din teoria cuantelor de lumină, dacă la 
împrăştierea cuantei se ia în calcul atât conservarea 
impulsului, cât şi conservarea energiei. 

Contradicţia tot mai mare dintre teoria ondulatorie 
a luminii, evident necesară pentru explicarea feno- 
menelor optice, şi teoria cuantică a luminii, care repre- 
zintă în mod natural atât de multe trăsături ale 
interacțiunii dintre lumină şi materie, a sugerat că 
eşecul teoriilor clasice ar putea afecta chiar şi validi- 
tatea legilor de conservare ale energiei şi impulsului. 
Aceste legi, care ocupă o poziţie atât de importantă 
în teoriile clasice, ar putea fi atunci valabile doar sta- 
tistic în descrierea proceselor atomice. Presupunerea 
aceasta nu oferă însă o soluţie satisfăcătoare dilemei 
ce apare în experimentele recente de împrăştiere a 
razelor X, efectuate prin metode ingenioase ce permit 
o observare directă a proceselor individuale. Geiger 
şi Bothe au reuşit să arate că electronii de recul şi foto- 
electronii ce însoțesc producerea şi absorbţia radiaţiei 
împrăştiate sunt cuplaţi în perechi, aşa cum ne-am 
aştepta din descrierea dată de teoria cuantică a lu- 


* Este vorba de efectul Compton: la împrăştierea ine- 
lastică a unui foton pe un electron, lungimea de undă a foto- 
nului creşte (frecvenţa scade). (N. ed.) 

minii. Folosind camera cu ceață, Wilson, Compton şi 
Simon au putut demonstra, în afară de această cu- 
plare, chiar şi legătura cerută de teoria cuantică a 
luminii dintre direcţia în care e observată radiaţia 
împrăştiată şi direcția vitezei electronilor de recul ce 
însoțesc împrăştierea. 

Din aceste date experimentale pare să rezulte că, în 
problema generală a teoriei cuantice, avem de-a face 
nu cu o modificare a teoriilor mecanice şi electrodi- 
namice, care pot fi descrise cu conceptele fizice obiş- 
nuite, ci cu o incapacitate esenţială a reprezentării în 
spaţiu şi timp, pe care s-a bazat până acum descrierea 
fenomenelor naturale. Această incapacitate apare şi 
când analizăm mai îndeaproape procesele de ciocnire. 
În special în cazul ciocnirilor în care timpul de impact 
e scurt în comparaţie cu perioadele naturale ale ato- 
mului, şi pentru care ne aşteptăm la rezultate foarte 
simple, conform ideilor mecanicii obişnuite, postulatul 
stărilor staţionare pare a fi ireconciliabil cu orice de- 
scriere a ciocnirii în spaţiu şi timp, bazată pe ideile 
acceptate privind structura atomului. 


3. PRINCIPIUL CORESPONDENŢEI 


Cu toate acestea, s-au putut construi reprezentări 
mecanice ale stărilor staționare, bazate pe conceptul 
de nucleu atomic, care s-au dovedit esenţiale în 
interpretarea proprietăților specifice ale elementelor. 

În cazul cel mai simplu al unui atom cu un singur 
electron, cum este atomul neutru de hidrogen, orbita 
electronului ar fi, în mecanica clasică, o elipsă închisă 
ce satisface legile lui Kepler, conform cărora axa mare 
şi frecvenţa de revoluţie sunt legate într-un mod simplu 
de lucrul mecanic necesar pentru o separare completă 
a particulelor atomice. Dacă privim acum termenii 
spectrali din spectrul hidrogenului, care determină 
acest lucru mecanic, găsim dovada faptului că procesul 
are loc în trepte prin care, emițând radiație, electronul 
este legat tot mai strâns în stări vizualizate* ca orbite 
cu dimensiuni tot mai mici. Când electronul este legat 
cel mai strâns cu putinţă, iar astfel atomul nu mai poate 
emite energie în continuare, s-a ajuns la starea normală 
a atomului.** Pentru această stare, dimensiunile or- 
bitale estimate din termenii spectrali au valori de ace- 
laşi ordin de mărime cu dimensiunile obţinute din 
proprietăţile mecanice ale elementelor. Din natura pos- 
tulatelor rezultă însă că trăsături ale imaginii mecanice 
cum sunt frecvenţa de revoluţie şi forma orbitelor elec- 


* Aici, şi în întreaga carte, Bohr dă o semnificaţie aparte 
termenului „vizualizare“: procesele care se desfăşoară con- 
form mecanicii clasice sunt vizualizabile, în sensul că pot fi 
descrise cauzal în spațiu şi timp — de pildă, particulelor li se 
pot asocia traiectorii bine definite. În teoria cuantică însă, 
vizualizarea nu mai e cu putință, riguros vorbind, din cauza 
înseşi principiilor cuantice. (N. ed.) 

** Bohr numeşte starea fundamentală „stare normală“. 
Vezi şi nota de la p. 46. (N. ed.) 

tronice nu sunt accesibile prin observație. Caracterul 
simbolic al acestor reprezentări este cel mai bine su- 
bliniat de faptul că în starea normală nu se emite ra- 
diație, deşi, conform imaginii mecanice, electronul 
continuă să se mişte. 

Cu toate acestea, vizualizarea stărilor staționare 
prin imagini mecanice a scos în evidenţă o analogie 
cu consecinţe profunde între teoria cuantică şi teoria 
mecanică. Această analogie a fost urmărită prin cer- 
cetarea condiţiilor din stadiile iniţiale ale procesului 
de legare prezentat mai sus, în care mişcările co- 
respunzând unor stări staționare succesive diferă 
relativ puţin între ele. Aici s-a putut obţine un acord 
asimptotic între spectru şi mişcare.* Acest acord sta- 
bileşte o relaţie cantitativă prin care constanta ce apare 
în formula lui Balmer pentru spectrul hidrogenului e 
exprimată în funcţie de constanta lui Planck şi de va- 
lorile sarcinii electrice şi masei electronului. Validi- 
tatea fundamentală a acestei relaţii a fost limpede 
ilustrată de testarea ulterioară a predicţiilor teoriei 
privind dependenţa spectrului de sarcina nucleului. 
Acest rezultat poate fi considerat drept primul pas 
către realizarea programului impus de conceptul de 


* Spectrul unui element este direct observabil, în timp ce 
mişcarea electronului e dedusă pe baza analogiilor cu mecanica 
clasică, cu atât mai întemeiate, cu cât electronul e mai slab legat 
de nucleu — acesta e sensul termenului „asimptotic“, folosit de 
Bohr. În felul acesta se stabileşte deci legătura între realitatea 
cuantică şi perspectiva clasică. (N. ed.) 

nucleu atomic, acela de a explica relațiile dintre pro- 
prietățile elementelor doar prin intermediul unui număr 
întreg, care reprezintă numărul unităților de sarcină 
electrică din nucleu, aşa-numitul „număr atomic“. 

Dovada acordului asimptotic dintre spectru şi miş- 
care a condus la formularea „principiului corespon- 
denţei“, conform căruia posibilitatea fiecărui proces 
de tranziţie asociat cu emiterea unei radiaţii e con- 
diționată de prezenţa unei componente armonice 
corespunzătoare în mişcarea atomului. Nu numai că 
frecvențele componentelor armonice corespunzătoare 
coincid asimptotic cu valorile obţinute din condiţia 
pentru frecvență, la limita la care energiile stărilor sta- 
ționare converg, dar şi amplitudinile componentelor 
oscilaţiilor mecanice dau, la această limită, o măsură 
asimptotică pentru probabilitățile proceselor de tran- 
ziţie, de care depind intensităţile liniilor spectrale 
observabile. Principiul corespondenței exprimă ten- 
dinţa de a utiliza, în dezvoltarea sistematică a teoriei 
cuantice, fiecare trăsătură a teoriilor clasice într-o trans- 
punere rațională, adecvată contradicției fundamentale 
dintre postulatele cuantice şi teoriile clasice. 

Evoluţia a fost considerabil încurajată de faptul că pă- 
rea posibil să formulezi anumite legi generale, aşa-nu- 
mitele reguli de „cuantificare“, cu ajutorul cărora 
mişcările mecanice asociate stărilor staționare puteau 
fi selectate din mulţimea continuă a acestor mişcări. 
Aceste reguli se aplică sistemelor atomice pentru care 
soluţia ecuaţiilor mecanice de mişcare este simplu sau 

multiplu periodică. În aceste cazuri, mișcarea fiecărei 
particule poate fi reprezentată ca o superpoziţie* a 
unor vibrații armonice discrete. Conform regulilor de 
cuantificare, care au fost considerate o generalizare ra- 
țională a rezultatului inițial al lui Planck pentru valorile 
posibile ale energiei unui oscilator armonic, anumitor 
componente ale acţiunii ce caracterizează soluţia ecua- 
țiilor mecanice de mişcare li se impune să fie egale cu 
multipli întregi ai constantei lui Planck. Prin inter- 
mediul acestor reguli apare o clasificare a stărilor sta- 
ționare, în care un set de numere întregi, „numerele 
cuantice“, e asociat fiecărei stări. Numărul lor este egal 
cu gradul de periodicitate al mişcării mecanice. 

În formularea regulilor de cuantificare, dezvoltarea 
modemă a metodelor matematice de tratare a pro- 
blemelor mecanice a fost de o importanţă decisivă. Să 
amintim numai teoria integralelor de fază, utilizate în 
special de Sommerfeld, precum şi proprietatea inva- 
rianței adiabatice a acestor integrale, scoasă în evidență 
de Ehrenfest.** Teoria a căpătat o formă foarte elegantă 
prin introducerea variabilelor uniformizatoare de către 


* În teoria cuantică s-a încetățenit termenul de „super- 
poziție“ pentru „suprapunere“. Aici apare formulat pentru 
prima dată în cartea lui Bohr principiul superpoziției. (N. ed.) 

** În primele etape ale teoriei cuantice, pe baza principiului 
corespondenţei, formulelor matematice care reprezentau mă- 
rimi fizice în sens clasic li se aplicau aşa-numitele reguli de 
cuantificare pentru a se obține mărimile cuantice observabile. 
Astfel, în descrierea atomului, după ce Bohr a introdus 

Stickel. În această formă, frecvențele fundamentale 
care determină proprietăţile de periodicitate ale so- 
luţiei mecanice apar ca derivate parţiale ale energiei 
în raport cu componentele acțiunii ce trebuie cuan- 
tificată. Astfel e asigurată legătura asimptotică dintre 
mişcare şi spectru, calculată din condiţia impusă 
asupra frecvenţei. 

Cu ajutorul regulilor de cuantificare, multe detalii 
mai fine ale spectrelor păreau să fie explicate în mod 
natural. De mare interes a fost demonstraţia lui Som- 
merfeld că micile abateri de la o mişcare de tip keple- 
rian, ce rezultă din modificarea mecanicii lui Newton 
impusă de teoria relativităţii, oferă o explicaţie a struc- 
turii fine a liniilor spectrului hidrogenului.* În plus, 
trebuie să amintim explicaţia dată de Epstein şi 
Schwarzschild pentru despicarea liniilor hidrogenului 
într-un câmp electric extem, efect descoperit de Stark. 


numărul cuantic principal (legat de cuantificarea energiei 
electronului), Arnold Sommerfeld a introdus numărul cuantic 
orbital (legat de cuantificarea momentului cinetic orbital al 
electronului). În aceeaşi perioadă, Paul Ehrenfest a avut con- 
tribuţii importante la construirea mecanicii cuantice pornind 
de la relaţii din mecanica clasică. (N. ed.) 

* În primă aproximaţie, structura liniilor spectrale ale unui 
atom de hidrogen pare să fie dată doar de numărul cuantic 
principal (obţinut într-un calcul nerelativist). La o analiză mai 
atentă, se vede însă că fiecare linie spectrală e alcătuită de 
fapt din mai multe linii — ceea ce se numeşte structură fină — 
datorită efectelor relativiste şi spinului. (N. ed.) 

Avem de-a face aici cu o problemă mecanică a cărei 
tratare a fost mult îmbunătățită de matematicieni ca 
Euler şi Lagrange, până când Jacobi a dat celebra sa 
soluție elegantă cu ajutorul ecuației cu derivate parțiale 
a lui Hamilton. Mai cu seamă după utilizarea prin- 
cipiului corespondenței — cu ajutorul căruia a fost 
interpretată nu numai polarizarea componentelor din 
efectul Stark, dar şi, aşa cum a arătat Kramers, dis- 
tribuţia neobişnuită a intensității acestor componente — 
putem spune că recunoaştem în acest efect fiecare 
trăsătură a soluţiei lui Jacobi, deşi ea se ascunde sub 
masca teoriei cuantice.* Legat de aceasta, e interesant 
de menţionat că efectul unui câmp magnetic asupra 
unui atom de hidrogen poate fi tratat, cu ajutorul 
principiului corespondenţei, astfel încât să fie pusă în 
evidență o asemănare semnificativă cu explicaţia dată 
de Lorentz efectului Zeeman pe baza electrodinamicii 
clasice, în special în forma datorată lui Larmor. 


* Aici se vădeşte raportul ambiguu dintre mecanica cla- 
Sică şi mecanica cuantică: pe de o parte, folosind principiul 
corespondenţei, mecanica cuantică se construieşte pornind de 
la mecanica clasică; pe de altă parte, mecanica clasică poate 
fi privită ca un caz-limită al mecanicii cuantice, atunci când 
facem constanta lui Planck să tindă la zero. Mecanica clasică 
e deci sursă a mecanicii cuantice, şi, în acelaşi timp, e con- 
ținută în aceasta. (N. ed.) 

4. RELAŢIILE DINTRE ELEMENTE 


Deşi problemele prezentate mai sus reprezintă 
aplicaţii directe ale regulilor de cuantificare, în cazul 
structurii unui atom cu mai mulţi electroni soluţia 
generală a problemei mecanice nu posedă proprie- 
tățile periodice ce par a fi necesare pentru descrierea 
mecanică a stărilor staționare. Această nouă limitare 
a aplicabilităţii descrierii mecanice în studiul pro- 
prictăților atomilor cu mai mulţi electroni, care se 
adaugă celei din cazul atomilor conţinând doar un 
singur electron, pare să fie direct legată de postulatul 
stabilității stărilor staționare. De fapt, interacţia elec- 
tronilor în atom este o problemă în mare măsură si- 
milară problemei ciocnirii dintre un atom şi un electron 
liber. Aşa cum nu poate fi dată o explicaţie mecanică 
pentru stabilitatea unui atom în cursul ciocnirii, tot 
astfel trebuie să presupunem că deja în descrierea 
stărilor staționare ale atomului rolul special jucat de 
fiecare electron în interacțiunea sa cu ceilalți electroni 
este asigurat într-un mod complet nemecanic. * 


* Bohr foloseşte termenul „mecanic“ raportându-se mereu 
la mecanica clasică, din moment ce teoria cuantică s-a dezvoltat 
la început prin aplicarea regulilor de cuantificare la sisteme 
mecanice (de pildă, oscilatorul armonic), încercându-se astfel 
ca ea să devină un fel de prelungire a mecanicii clasice, amen- 
dată de postulatele cuantice. (Din acest motiv de ordin istoric 
teoria cuantică e cunoscută azi îndeobşte sub numele de „me- 


ze 


canică cuantică““.) Ce vrea Bohr să spună aici este că nu găseşte 

În general, această perspectivă e în acord cu re- 
zultatele spectroscopice. O trăsătură importantă a 
acestor rezultate este descoperirea lui Rydberg că, în 
ciuda structurii mai complicate a spectrelor celorlalte 
elemente în comparaţie cu cel al hidrogenului, în for- 
mulele empirice ale seriilor spectrale ale tuturor ele- 
mentelor apare aceeaşi constantă ca în formula lui 
Balmer. Această descoperire se explică simplu dacă 
privim seriile spectrale ca dovezi ale unor procese prin 
care un electron este adăugat unui atom, legarea lui de- 
venind pas cu pas tot mai strânsă, pe măsură ce se 
emite radiaţie. În timp ce caracterul legăturilor celor- 
lalți electroni rămâne neschimbat, întărirea pas cu pas 
a legăturii acestui electron este reprezentată prin 
orbite, care sunt la început mari în comparaţie cu di- 
mensiunile atomice obişnuite, şi devin tot mai mici 
până când e atinsă starea normală a atomului. Dacă 
atomul are o singură sarcină electrică pozitivă înaintea 
capturării electronului, în această descriere a proce- 
sului de legare atracţia exercitată asupra electronului 
de restul atomului va semăna la început foarte mult 
cu atracţia particulelor din atomul de hidrogen. Este 
deci limpede de ce termenii spectrali reprezentând le- 
garea electronilor converg asimptotic spre termenii 
spectrului de hidrogen. În acelaşi fel se obţine o ex- 
plicaţie directă a dependenţei generale a unei scrii 


în mecanica clasică un punct de pornire pentru descrirea 
atomului cu mai mulți electroni. (N. ed.) 

spectrale de starea de ionizare a atomului, atât de fru- 
mos pusă în evidență prin studiile lui Fowler şi Paschen. 

Şi studiul spectrelor razelor X oferă o dovadă tipică 
pentru modul în care sunt legaţi electronii în atomi. 
Pe de o parte, descoperirea fundamentală a simila- 
rității frapante dintre spectrul razelor X al unui ele- 
ment şi spectrul ce corespunde legării unui singur 
electron de nucleu, descoperire datorată lui Moseley, 
poate fi înțeleasă uşor dacă ne amintim că în interiorul 
atomului influența directă a nucleului asupra naturii 
legăturii fiecărui electron individual depăşeşte cu mult 
influența reciprocă a electronilor. Pe de altă parte, 
spectrele de raze X prezintă câteva diferenţe carac- 
teristice faţă de seriile spectrale. Diferenţele se ex- 
plică prin faptul că, în primul caz, nu avem de-a face 
cu legarea unui electron suplimentar de atom, ci cu 
reorganizarea legăturii electronilor rămaşi după 
îndepărtarea unuia dintre electronii anterior legați. 
Acest fapt, subliniat mai cu seamă de Kossel, scoate 
limpede în evidenţă noi şi importante trăsături ale 
stabilităţii structurii atomice. 

Pentru a explica detaliile spectrelor este necesar, 
desigur, un studiu amănunțit al interacțiunilor elec- 
tronilor din atom. Problema a fost abordată, fără o 
aplicare strictă a mecanicii, atribuind fiecărui electron 
o mişcare având asemenea proprietăți periodice încât 
termenii spectrali să poată fi clasificați cu ajutorul 
numerelor cuantice. Astfel, Sommerfeld a putut 
explica foarte simplu mai multe regularităţi ale 

spectrelor. Asemenea consideraţii au deschis apoi un 
câmp fructuos de aplicații pentru principiul corespon- 
denţei. Acest principiu a putut explica straniile limitări 
ale posibilităţilor de combinare a termenilor spectrali, 
aşa-numitele reguli de selecţie pentru liniile spectrale. 

Pe baza dovezilor experimentale privind seriile spec- 
trale şi spectrele de raze X, s-au putut trage recent con- 
cluzii despre gruparea electronilor în starea nonnală a 
atomului. Această grupare a explicat trăsăturile gene- 
rale ale tabelului periodic al elementelor, în confor- 
mitate cu ideile privind activitatea chimică a atomilor 
datorate în special lui J.J. Thomson, Kossel şi G.N. Lewis. 
Progresele în acest plan au fost strâns legate de acumu- 
larea în ultimii ani a datelor experimentale spectros- 
copice, iar prin cercetările lui Lyman şi Millikan a fost 
acoperit aproape în întregime domeniul dintre spectrele 
optice şi regiunea razelor X, unde recent Siegbahn şi cola- 
boratorii săi au obținut rezultate importante. Studiile lui 
Coster privind spectrele de raze X ale elementelor grele 
sunt o frumoasă confirmare a explicaţiilor date pentru 
trăsăturile esenţiale ale tabelului periodic. 


5. INSUFICIENŢA REPREZENTĂRILOR 
MECANICE 


Analiza detaliilor mai fine ale spectrelor a scos însă 
în evidență unele trăsături ce nu pot fi interpretate cu 
ajutorul reprezentărilor mecanice bazate pe teoria 


60 TEORIA ATOMICĂ ŞI DESCRIEREA NATURII 


sistemelor care prezintă periodicitate*. Ne referim mai 
ales la structura de multiplet a liniilor spectrale şi la 
efectul câmpurilor magnetice asupra acestora. Aceste 
din urmă fenomene, care sunt cunoscute în general sub 
denumirea de efecte Zeeman anomale şi care, aşa cum 
am arătat mai sus, conduseseră deja la dificultăți în 
teoriile clasice, s-au încadrat în mod natural în schema 
postulatelor fundamentale ale teoriei cuantice. Aceasta 
deoarece, după cum a arătat Landé, frecvențele com- 
ponentelor în care se desparte fiecare linie spectrală sub 
acțiunea câmpului pot fi reprezentate, la fel ca liniile 
inițiale, drept combinaţii de termeni. Mulțimea acestor 
termeni magnetici e obținută înlocuind fiecare termen 
spectral inițial printr-un set de valori care diferă de 
acesta prin cantități mici ce depind de intensitatea câm- 
pului. Frumoasele experimente ale lui Stern şi Gerlach, 
prin care a fost stabilită o legătură directă între forța ce 
acționează asupra unui atom într-un câmp magnetic 
neomogen şi valorile energiei stărilor staţionare în 
acest câmp, calculate din termenii magnetici, pot fi 
privite ca o dovadă directă în favoarea ideilor funda- 
mentale ale teoriei cuantice.** 


* E vorba de acele sisteme atomice pentru care soluţia 
ecuaţiilor mecanice de mişcare este periodică şi cărora li se 
aplică regulile de cuantificare, după cum arată Bohr în capi- 
tolul precedent. (N. ed.) 

** Experimentul Stern-Gerlach, efectuat în 1922 la Frank- 
furt, a jucat un rol capital în dezvoltarea teoriei cuantice. El 
a scos în evidență existenţa spinului particulelor (momentul 

Analiza lui Landé dezvăluie însă o stranie dife- 
rență între interacţiunile electronilor în atom şi cu- 
plarea sistemelor mecanice. Astfel, suntem obligați 
să presupunem existența unei „deformări“ ce nu poate 
fi descrisă mecanic în interacțiunea dintre electroni, 
care împiedică o atribuire unică a numerelor cuantice 
pe baza reprezentărilor mecanice. În discutarea aces- 
tei probleme un rol important l-a jucat o condiţie 
generală de stabilitate termodinamică, introdusă de 
Ehrenfest. Când e aplicată postulatelor teoriei cuantice, 
această condiţie afirmă că ponderea statistică asociată 
unei stări staționare este o cantitate ce nu poate fi 
modificată printr-o transformare continuă a sistemului 
atomic. Mai mult, s-a stabilit recent că aceeaşi con- 
diţie, chiar şi atunci când e aplicată atomilor cu un 
singur electron, conduce la dificultăţi ce indică limita- 
rea valabilităţii teoriei sistemelor care prezintă perio- 
dicitate. De fapt, problema mişcării sarcinilor electrice 
punctiforme admite anumite soluţii singulare, ce tre- 
buie excluse din mulțimea stărilor staționare.” Această 
excludere restricționează în mod artificial regulile de 
cuantificare, dar la început această restricţie nu intra 
în contradicţie evidentă cu datele experimentale. 


cinetic intrinsec, în privinţa căruia Uhlenbeck şi Goudsmit 
aveau să facă predicții abia peste câţiva ani) şi a arătat felul în 
care măsurătoarea influențează sistemul fizic măsurat. (N. ed.) 

* Aici e vorba de singularitate în sens matematic — soluții 
nedefinite. (N. ed.) 

Totuşi, studiile lui Klein şi Lenz în problema atomului 
de hidrogen în câmpuri electrice şi magnetice încru- 
cişate au scos în evidență dificultăți deosebit de grave. 
În acest caz, s-a arătat că e imposibil de satisfăcut con- 
diția lui Ehrenfest, deoarece anumite variaţii ale for- 
telor externe ar face ca electronul să cadă pe nucleu. 
În afara acestor dificultăţi, analiza detaliilor mai fine 
ale spectrelor a făcut să progreseze mult interpretarea 
cuantică a legilor privind relaţiile dintre elemente. O 
extindere a ideilor despre gruparea electronilor, la care 
a condus teoria cuantică, a fost sugerată recent de Dau- 
villier, Main Smith şi Stoner, care au luat în considerare 
diverse tipuri de dovezi experimentale. În ciuda naturii 
formale a acestor propuneri, ele se află în strânsă 
legătură cu regularitățile spectrale puse în evidență de 
Landé. Progrese mari în această direcţie au fost făcute 
recent în special de Pauli. Deşi rezultatele astfel obți- 
nute constituie un pas important către dezideratul de a 
explica proprietățile elementelor doar pe baza numă- 
rului atomic, trebuie să spunem că rezultatele nu permit 
totuşi o asociere unică cu reprezentările mecanice.* 
În ultimii ani am intrat într-o nouă eră în dezvol- 
tarea mecanicii cuantice prin studiul mai aprofundat 
al fenomenelor optice. Deşi, după cum am mai spus, 


* Toate dificultățile şi problemele despre care vorbeşte 
Bohr în acest capitol țin de neajunsurile tratării semiclasice 
şi aveau să fie lămurite, în deceniile următoare, în cadrul mai 
general al teoriei cuantice a câmpului. (N. ed.) 

teoria clasică avusese un mare succes în acest do- 
meniu, postulatele n-au oferit la început nici un indi- 
ciu direct. Este adevărat că din experimente se putea 
trage concluzia că, atunci când este luminat, un atom 
produce o împrăştiere a luminii analoagă în esență cu 
împrăştierea calculată clasic a particulelor electrice 
legate elastic, ale căror frecvenţe naturale sunt ace- 
leaşi cu frecvențele corespunzând proceselor de tran- 
ziție pe care le poate suferi atomul sub influența 
radiaţiei externe. De fapt, conform teoriei clasice, ase- 
menea oscilatori armonici ar emite, atunci când sunt 
excitaţi, o radiație cu exact aceeaşi structură ca aceea 
a atomilor transferați pe o stare staționară superioară. 

Posibilitatea de a obține o descriere unitară a feno- 
menelor optice apelând la noţiunea de oscilator şi la 
cea de tranziţie a fost mult încurajată de o idee a lui 
Slater, după care emisia radiaţiei de către un atom 
excitat poate fi considerată drept „cauză“ a tranziţiilor 
spontane, în analogie cu efectul radiaţiei incidente în 
producerea tranziţiilor. Ladenburg a făcut un prim pas 
important în direcția unei descrieri cantitative a dis- 
persiei, sugerând că există o legătură între activitatea 
de împrăştiere a oscilatorilor şi probabilitățile tranzi- 
țiilor corespunzătoare din teoria lui Einstein. Un pro- 
gres decisiv a fost însă făcut de Kramers, printr-o 
transpunere ingenioasă, în acord cu principiul cores- 
pondenței, a efectelor care, conform teoriei clasice, 
apar într-un sistem electrodinamic prin incidența unei 
unde luminoase. La fel cum frecvențele radiaţiei sunt 

calculate pe de o parte în teoria clasică, pe de alta în 
teoria cuantică, în această transpunere raporturile dife- 
rențiale sunt înlocuite cu diferenţe, aşa încât în formu- 
lele finale nu apar decât cantităţi care pot fi observate 
direct. Astfel, în teoria lui Kramers, împrăştierea unui 
atom aflat într-o anumită stare staţionară e legată can- 
titativ de frecvențele corespunzând diferitelor procese 
de tranziţie către alte stări staționare, precum şi de 
probabilitățile de apariţie ale acestor tranziţii sub 
influenţa iluminării. 

O trăsătură esenţială a teoriei este aceea că în cal- 
culul dispersiei anomale în apropierea liniei spectrale 
trebuie luate în considerare două tipuri opuse de 
efecte de rezonanță, după cum linia spectrală cores- 
punde tranziţiei atomului către o stare de energie mai 
mare sau mai mică. Numai primul caz corespunde 
efectelor de rezonanţă folosite anterior pentru expli- 
carea dispersiei pe baza teoriei clasice. Este de ase- 
menea foarte interesant faptul că dezvoltarea ulterioară 
a teoriei de către Kramers şi Heisenberg a dat o de- 
scriere cantitativă naturală a efectelor de împrăştiere 
suplimentare cu frecvențe modificate, a căror exis- 
tență a fost prezisă de Smekal din consideraţii bazate 
pe teoria cuantelor de lumină, care astfel şi-a dovedit 
încă o dată fecunditatea. 

Deşi descrierea fenomenelor optice era în perfectă 
armonie cu ideile fundamentale ale teoriei cuantice, 
s-a dovedit curând că ea se afla într-o stranie contra- 
dicţie cu utilizarea reprezentărilor mecanice folosite 

anterior în analiza stărilor staționare. În primul rând, 
e imposibil ca pe baza activităţii de împrăştiere a ato- 
milor iluminaţi, impusă de teoria dispersiei, să se 
construiască o legătură asimptotică între reacţia unui 
atom în câmpuri alternative de frecvenţă din ce în ce 
mai Mică şi reacţia în câmpuri constante, aşa cum este 
ea calculată din regulile de cuantificare ale teoriei 
sistemelor care prezintă periodicitate. Această dificul- 
tate a accentuat îndoielile privind această teorie la 
care, după cum am mai spus, condusese problema ato- 
mului de hidrogen în câmpuri electrice şi magnetice 
încrucişate. În al doilea rând, trebuia considerat un 
mare neajuns faptul că teoria sistemelor care prezintă 
periodicitate părea să fie inutilizabilă în problema 
determinării cantitative a probabilităților de tranziție pe 
baza reprezentărilor mecanice ale stărilor staționare. 
Acest lucru era cu atât mai frapant cu cât, în anumite 
cazuri, se putea obține o formulare cantitativă, pe baza 
principiului corespondenței, a acestor probabilităţi de 
tranziţie, cu ajutorul unei tratări sugerate de o analiză a 
comportamentului optic al modelelor electrodinamice. 
Aceste rezultate erau în excelent acord cu măsurătorile 
:ntensităților relative ale liniilor spectrale, aşa cum au 
fost ele efectuate în special la Utrecht, în cursul ulti- 
milor ani, dar ele au putut fi incluse în schemele gu- 
vernate de regulile de cuantificare doar într-un mod 
extrem de artificial. 

6. DEZVOLTAREA UNEI MECANICI 
CUANTICE RAȚIONALE 


Heisenberg, cel care a subliniat cu pregnanță aceste 
dificultăţi, a făcut recent un pas de o importanţă pe- 
semne fundamentală formulând problemele teoriei 
cuantice într-un mod nou, prin care se speră ca difi- 
cultăţile legate de folosirea reprezentărilor mecanice 
să fie evitate. În această teorie se încearcă transpu- 
nerea tuturor utilizărilor conceptelor mecanice într-un 
mod adaptat naturii teoriei cuantice, astfel încât în 
fiecare etapă a calculului să nu intre decât cantități 
direct observabile. Spre deosebire de mecanica obiş- 
nuită, noua mecanică cuantică nu operează cu o de- 
scriere spaţio-temporală a mişcării particulelor atomice. 
Ea operează cu mulțimi de cantități ce înlocuiesc com- 
ponentele mişcării oscilatorii armonice şi reprezintă 
posibilităţile tranziţiilor între stările staţionare în 
conformitate cu principiul corespondenţei. Aceste can- 
tități satisfac anumite relaţii care înlocuiesc ecuaţiile 
de mişcare mecanice şi regulile de cuantificare. 

Faptul că un asemenea procedeu conduce într-ade- 
văr la o teorie de sine stătătoare suficient de asemă- 
nătoare cu mecanica clasică se bazează în esență pe 
existenţa, în mecanica cuantică a lui Heisenberg, a 
unei teoreme de conservare analoagă legii energiei din 
mecanica clasică, aşa cum au arătat Born şi Jordan. 
Teoria este construită astfel încât să fie automat în 
acord cu postulatele teoriei cuantice. În particular, 


TEORIA ATOMICĂ ŞI MECANICA 67 


condiţia de frecvenţă este satisfăcută de valorile ener- 
giilor şi frecvenţelor deduse din ecuaţiile de mişcare 
ale mecanicii cuantice. Deşi relaţiile fundamentale 
care înlocuiesc regulile de cuantificare conţin con- 
stanta lui Planck, numerele cuantice nu apar în mod 
explicit în aceste relaţii. Clasificarea stărilor staționare 
se bazează doar pe luarea în considerare a posibili- 
tăților de tranziţie, ceea ce permite ca mulțimea aces- 
tor stări să fie construită pas cu pas. Pe scurt, întregul 
aparat al mecanicii cuantice poate fi privit ca o for- 
mulare precisă a tendinţelor conţinute în principiul 
corespondenţei. Trebuie menționat aici că teoria satis- 
face cerinţele teoriei dispersiei a lui Kramers. 

Din cauza marilor dificultăți ale problemelor ma- 
tematice implicate, teoria lui Heisenberg n-a putut fi 
deocamdată aplicată la problemele structurii ato- 
mului. Din scurta prezentare de mai sus se va înțelege 
însă că mai multe rezultate, cum e de pildă expresia 
constantei Rydberg, care fuseseră obținute anterior pe 
baza reprezentărilor mecanice cu ajutorul principiului 
corespondenţei, îşi vor păstra valabilitatea. În plus, 
este extrem de interesant faptul că, în cazurile sim- 
ple la care a fost aplicată până acum o tratare pe baza 
teoriei lui Heisenberg, ea conduce la rezultate can- 
titative pentru probabilitățile de tranziţie şi pentru 
valorile energiei stărilor staționare care diferă siste- 
matic de cele obţinute prin regulile de cuantificare 
ale teoriei mai vechi. Putem deci spera că teoria lui 
Heisenberg va fi utilă în lupta cu marile dificultăți 

menţionate anterior, legate de studiul detaliilor mai 
fine ale spectrelor. 

Am vorbit la începutul acestui articol despre dificul- 
tățile fundamentale legate de construirea unor reprezen- 
tări ale interacțiunii dintre atomi, fie prin intermediul 
radiaţiei, fie prin ciocniri. Aceste dificultăți par a im- 
pune tocmai acea renunțare la modelele mecanice în 
spațiu şi timp, renunțare care e o trăsătură caracteristică 
noii mecanici cuantice. Deocamdată însă formularea 
mecanicii cuantice nu ia în considerare cuplarea proce- 
selor de tranziţie în perechi, care apare în asemenea 
interacţii. De fapt, în noua teorie apar numai acele 
cantități ce depind de existența stărilor staționare şi de 
posibilitățile tranziţiei între ele, noua teorie evitând 
categoric orice menționare a timpului la care au loc 
tranzițiile. Această restricție, tipică pentru abordarea 
problemei structurii atomului pe baza postulatelor 
teoriei cuantice, permite scoaterea în evidență doar a 
unora dintre aspectele analogiei dintre teoria cuantică 
şi teoriile clasice. Aceste aspecte se referă în special la 
proprietăţile radiative ale atomilor, iar tocmai aici teoria 
lui Heisenberg reprezintă un real progres. În particular, 
ea ne permite să recunoaştem în fenomenele de îm- 
prăştiere prezența electronilor legați în atomi, într-un 
mod perfect analog cu cel din teoriile clasice care, după 
cum am mai spus, i-au permis lui J.J. Thomson să 
numere electronii dintr-un atom prin experimente de 
împrăştiere a razelor X. Problemele ce apar în legătură 
cu validitatea legilor de conservare în interacția 

atomică implică însă aspecte diferite ale corespon- 
denței dintre teoria cuantică şi teoria clasică. Aceste 
aspecte sunt de asemenea esenţiale în formularea ge- 
nerală a teoriei cuantice, şi nu putem evita discutarea 
lor în studiul mai amănunțit al interacţiei atomilor cu 
particule ce se deplasează cu mare viteză. Tocmai în 
această privinţă teoriile clasice au contribuit esenţial la 
cunoaşterea structurii atomului. 

Matematicienii vor fi interesați de faptul că instru- 
mentele matematice create de algebra superioară joacă 
un rol esenţial în formularea rațională a noii mecanici 
cuantice. Astfel, demonstrațiile generale ale teoreme- 
lor de conservare din teoria lui Heisenberg, demon- 
strații date de Born şi Jordan, se bazează pe folosirea 
teoriei matricilor, care a fost întemeiată de Cayley şi 
dezvoltată în special de Hermite. Putem spera că a 
început o nouă eră a stimulării reciproce dintre me- 
canică şi matematică. Fizicienii vor deplânge la în- 
ceput faptul că în problemele atomice ne confruntăm 
cu o asemenea limitare a mijloacelor noastre obişnuite 
de vizualizare, dar acest regret va trebui să fie înlocuit 
cu sentimentul de recunoştinţă că matematica ne oferă, 
şi în acest domeniu, instrumentele care să deschidă 
calea progreselor ce vor urma. 


II 
Postulatul cuantic 


şi dezvoltarea recentă a teoriei atomice 
(1927) 


Deşi am dat curs cu mare plăcere amabilei invitații 
a conducerii congresului de a prezenta situaţia actuală 
a teoriei cuantice cu scopul de a deschide o discuţie 
generală asupra acestui subiect atât de important 
în fizica modernă, îmi asum această îndatorire cu o 
anume ezitare. Nu numai că este de față însuşi vene- 
ratul iniţiator al teoriei *, dar printre participanţi se 
află şi unii care, participând la remarcabilele dezvol- 
tări recente ale teoriei, sunt fără îndoială mai familia- 
rizați decât mine cu formalismul matematic atât de 
elaborat. Făcând apel doar la consideraţii simple şi 
fără a intra în detalii matematice, voi încerca totuşi 
să vă prezint o perspectivă generală care cred că poate 
da o imagine asupra dezvoltării teoriei chiar de la în- 
ceputurile ei, sperând că ea va armoniza punctele de 
vedere aparent contradictorii ale diferiților oameni de 
ştiinţă. Fără îndoială, nici un alt subiect nu este atât 
de potrivit ca teoria cuantică pentru a marca dezvolta- 
rea fizicii în secolul care a trecut de la moartea marelui 


* Este vorba de Max Planck. (N. ed.) 

geniu pe care îl comemorăm aici împreună.* Pe de 
altă parte, tocmai într-un domeniu ca acesta, în care 
înaintăm pe drumuri noi şi trebuie să ne încredem în 
propriile noastre judecăţi pentru a evita capcanele 
care ne înconjoară, avem cu atât mai mult prilejul să 
ne amintim la fiecare pas contribuţia vechilor maeştri 
care au pregătit terenul şi ne-au pus la dispoziţie in- 
strumentele de lucru. 


1. POSTULATUL CUANTIC 
ȘI CAUZALITATEA 


Teoria cuantică e caracterizată de recunoaşterea 
unei limitări fundamentale ale ideilor fizicii clasice 
atunci când le aplicăm fenomenelor atomice. Se ajunge 
astfel la o situaţie stranie, deoarece interpretarea pe 
care o dăm materialului experimental se bazează pe 
concepte clasice. După cum vom vedea însă, în ciuda 
dificultăţilor legate de formularea teoriei cuantice, se 
pare că esenţa ei poate fi exprimată prin aşa-numitul 
postulat cuantic, care atribuie fiecărui proces atomic 
o discontinuitate fundamentală, sau, mai bine spus, o 
individualitate complet străină teoriilor clasice, simbo- 
lizată prin constanta lui Planck. í 

Acest postulat implică renunțarea la descrierea cau- 
zală în coordonate spațio-temporale a proceselor atomice. 


* Este vorba de fizicianul italian Alessandro Volta. (N. ed.) 

Descrierea obişnuită a fenomenelor fizice se bazează 
pe ideea că acestea pot fi observate fără a le influența 
semnificativ, lucru ce apare cât se poate de limpede, de 
pildă, în teoria relativităţii, atât de fructuoasă în lămu- 
rirea teoriilor clasice. Aşa cum sublinia Einstein, fie- 
care observaţie sau măsurătoare se bazează în ultimă 
instanță pe coincidenţa a două evenimente indepen- 
dente din acelaşi punct spațio-temporal. Aceste coin- 
cidenţe nu vor fi însă influențate de nici un fel de 
deosebiri care apar în coordonarea spaţio-temporală a 
diferiților observatori. Pe de altă parte, conform postu- 
latului cuantic, orice observaţie asupra fenomenelor 
atomice presupune o interacţiune care nu poate fi 
neglijată cu mijlocul de observare. Ca atare, nici fe- 
nomenelor, nici mijloacelor de observare nu li se poate 
atribui o realitate independentă, în sensul obişnuit din 
fizică. La urma urmei, conceptul de observaţie e arbi- 
trar, în sensul că depinde de alegerea obiectelor incluse 
în sistemul de observat. În ultimă instanţă, orice obser- 
vaţie poate fi redusă la percepțiile noastre senzoriale. 
Însă, din faptul că în interpretarea observaţiilor trebuie 
să facem mereu apel la noțiuni teoretice rezultă că e o 
chestiune de alegere în ce punct introducem conceptul 
de observaţie, care implică postulatul cuantic cu 
„iraţionalitatea“ lui intrinsecă. 

Această situaţie are consecinţe importante. Pe de o 
parte, definiţia stării unui sistem fizic, aşa cum e înţe- 
leasă în mod obişnuit, pretinde eliminarea oricăror in- 
fluente exterioare. Dar, în acest caz, conform postulatului 

cuantic, nu va fi posibilă nici o observaţie, şi, mai mult, 
conceptele de spațiu şi timp îşi pierd sensul lor imediat. 
Pe de altă parte, dacă, pentru a face observaţia posibilă, 
permitem anumite interacțiuni cu instrumente de mă- 
sură exterioare sistemului studiat, nu mai e posibilă o 
definiţie neambiguă a stării sistemului, şi nu mai poate 
fi vorba de cauzalitate în sensul obişnuit al cuvântului. 
Aşadar, însăşi natura teoriei cuantice ne obligă să pri- 
vim coordonarea spaţio-temporală şi condiția cauzali- 
tății — ce caracterizează împreună teoriile clasice — 
drept trăsături complementare, dar incompatibile, ale 
descrierii, reprezentând idealizarea observaţiei şi, 
respectiv, a definiției. După cum teoria relativității ne-a 
învăţat că distincţia netă pe care o facem între spațiu şi 
timp se bazează doar pe faptul că vitezele cu care avem 
de-a face în mod curent sunt mult mai mici decât viteza 
luminii, teoria cuantică ne spune că validitatea 
descrierii noastre spațio-temporale cauzale obişnuite 
se bazează pe faptul că valoarea cuantei de acţiune e 
mult mai mică decât valorile acțiunii implicate în per- 
cepțiile senzoriale obişnuite. În descrierea fenomenelor 
atomice, postulatul cuantic ne obligă să formulăm o 
teorie a „complementarităţii“, a cărei coerență poate fi 
judecată numai punând în balanță posibilitatea de a 
defini şi posibilitatea de a observa. 

Ideea aceasta apare deja limpede în mult discutata 
problemă a naturii luminii şi a constituenților ultimi ai 
materiei. În privinţa luminii, propagarea ei în spaţiu şi 
timp e exprimată adecvat de teoria electromagnetică. 

Fenomenele de interferență în vid şi proprietăţile optice 
ale mediilor materiale sunt complet descrise pe baza 
principiului superpoziţiei din teoria ondulatorie. Totuşi, 
conservarea energiei şi impulsului, în timpul interac- 
țiunii dintre radiaţie şi materie, aşa cum apare în efectul 
fotoelectric şi în efectul Compton, îşi găseşte expresia 
adecvată doar pe baza ideii de cuantă de lumină, in- 
trodusă de Einstein. După cum se ştie, îndoielile pri- 
vind valabilitatea principiului superpoziţiei, pe de o 
parte, şi a legilor de conservare, pe de alta, sugerate de 
această contradicţie aparentă, au fost definitiv spul- 
berate prin experimente directe. Rezultă de aici că o 
descriere spațio-temporală cauzală a fenomenelor 
luminoase e imposibilă. Pe de o parte, în încercarea de 
a formula legile de propagare spaţio-temporală a lu- 
minii în conformitate cu postulatul cuantic suntem 
limitați la consideraţii de ordin statistic. Pe de altă 
parte, satisfacerea condiţiei de cauzalitate pentru pro- 
cesele luminoase individuale, caracterizate prin cuanta 
de acțiune, presupune renunțarea la descrierea spaţio- 
temporală. Desigur, nu se pune problema folosirii 
independente a noţiunilor de spațiu-timp şi cauzalitate. 
Cele două perspective asupra naturii luminii trebuie 
considerate încercări diferite de interpretare a rezul- 
tatelor experimentale, în care limitarea conceptelor 
clasice e exprimată în moduri complementare. 
Problema naturii constituenţilor materiei ne pune 
într-o situaţie asemănătoare. Avem dovezi clare pri- 
vind individualitatea particulelor elementare încărcate 

electric. Cu toate acestea, experimente recente, mai 
cu seamă descoperirea reflexiei selective a electronilor 
pe cristale metalice, impune folosirea principiului 
superpoziției din teoria ondulatorie, în conformitate 
cu ideile lui Louis de Broglie.* Prin urmare, la fel ca 
în cazul luminii, dacă adoptăm perspectiva clasică în 
problema naturii materiei, ne confruntăm cu o dilemă 
inevitabilă, care e expresia însăşi a datelor experi- 
mentale. Fapt este că şi în acest caz avem de-a face 
cu fenomene ale căror descrieri nu sunt contradictorii, 
ci complementare, şi abia împreună oferă o genera- 
lizare naturală a modului de descriere clasic. Când 
discutăm aceste probleme, nu trebuie să uităm că, 
potrivit perspectivei de mai sus, radiaţia în spaţiul 
liber şi particulele materiale izolate sunt abstracţiuni, 
iar proprietăţile lor cuantice nu pot fi definite şi 
observate decât prin interacţiunea lor cu alte sisteme. 
Vom vedea însă că aceste abstracţiuni sunt indispen- 
sabile pentru a descrie experimentele din perspectiva 
noastră spațio-temporală obişnuită. 

Dificultăţile cu care se confruntă o descriere spa- 
țio-temporală cauzală în teoria cuantică, şi care au 


* În 1924, ca un corolar al ideii lui Einstein de cuantă de 
lumină (care atribuia undelor electromagnetice şi un compor- 
tament corpuscular), de Broglie a asociat particulelor unde 
ale căror lungimi de undă se exprimau prin impulsul par- 
ticulelor şi constanta lui Planck, afirmând astfel dublul 
caracter de corpuscul şi undă al particulelor (dualitatea undă- 
corpuscul). (N. ed.) 

fost subiectul a nenumărate discuţii, sunt puse acum în 
evidență prin apariția metodelor simbolice.* De curând, 
Heisenberg a adus o contribuție importantă în problema 
aplicării coerente a acestor metode. El a subliniat mai 
cu seamă strania incertitudine reciprocă ce afectează 
toate măsurătorile mărimilor atomice. Înainte de a 
prezenta rezultatele lui, se cuvine să arătăm că natura 
complementară a descrierii ce apare în această incerti- 
tudine este inevitabilă chiar în analiza celor mai simple 
concepte folosite în interpretarea experimentelor. 


2. CUANTA DE ACŢIUNE ŞI CINEMATICA 


Opoziția fundamentală dintre cuanta de acţiune şi 
conceptele clasice e imediat vizibilă în formulele simple 
ce alcătuiesc baza comună a teoriei cuantelor de lumină 
şi a teoriei ondulatorii a particulelor materiale. Dacă 
notăm constanta lui Planck cu A, atunci, aşa cum e 
bine cunoscut 


Er=D=h, (1) 


unde £ şi ] sunt energia şi respectiv impulsul, iar 
1 şi A sunt perioada de vibraţie şi lungimea de undă 


* Prin „metode simbolice“, Bohr înțelege metodele mate- 
matice formale, mai elaborate, depăşind instrumentarul vechii 
teorii cuantice, introduse, între alții, de Born, Jordan şi Dirac. 
(N. ed.) 

corespunzătoare. În aceste formule, noţiunea de lu- 
mină şi cea de materie se află în netă opoziţie. În 
vreme ce energia şi impulsul sunt asociate concep- 
tului de particulă — deci pot fi caracterizate prin coor- 
donate spaţio-temporale bine definite, conform 
perspectivei clasice —, perioada de vibraţie şi lun- 
gimea de undă trimit la un tren de unde armonice 
plane, nelimitate în timp şi spaţiu. Doar dacă apelăm 
la principiul superpoziţiei putem face legătura cu 
modul de descriere obişnuit. Într-adevăr, o limitare a 
extinderii pachetelor de unde în spaţiu şi timp poate 
fi întotdeauna privită ca rezultatul interferenţei unui 
grup de unde armonice elementare. După cum a arătat 
de Broglie, viteza de transport a entităților individuale 
asociate cu undele poate fi reprezentată de aşa-numita 
viteză de grup. Să notăm o undă plană elementară cu 


A cos 21 (vt — xo% — Yoy 


unde A şi 6 sunt constante ce determină amplitudi- 
nea şi, respectiv, faza. Mărimea v = 1 / 7 este frecvenţa, 
iar 0, » Oy, Oz sunt numerele de undă în direcțiile axelor 
de cooidonala: şi pot fi privite drept componentele 
vectoriale ale numărului de undă o = 1 / À pe direcțiile 
de propagare. Dacă viteza undei (sau viteza de fază) 
este v /ø, viteza de grup este dv /do. Dar, conform teo- 


riei relativității, pentru o particulă cu viteza v, avem: 


I= CE şi vdI= dE, 


-zoz+ ò), 

unde c este viteza luminii. Conform ecuației (1), 
rezultă deci că viteza de fază este  / v, iar viteza de 
grup este v. Faptul că prima este în general mai mare 
decât viteza luminii subliniază caracterul simbolic al 
acestor consideraţii. În acelaşi timp, posibilitatea de 
a identifica viteza particulei cu viteza de grup dă mă- 
sura domeniului de aplicare a reprezentărilor spațio- 
temporale în teoria cuantică. Aici apare caracterul 
complementar al descrierii, pentru că folosirea gru- 
purilor de unde este în mod necesar însoțită de o 
scădere a preciziei în definirea perioadei şi a lungimii 
de undă, deci şi în definirea energiei şi impulsului, 
date de relaţia (1). 

Riguros vorbind, un pachet de unde limitat poate 
fi obținut numai prin superpoziţia unei mulțimi de 
unde elementare, corespunzând tuturor valorilor lui v, 
O Oy Oz- Dar ordinul de mărime al diferenței medii 
între aceste valori pentru două unde elementare din 
grup este dat, în cazul cel mai favorabil, de condiția 


At Av = Ax AO = Ay AO, 


unde Ar, Ax, Ay, Az reprezintă extinderea pa- 
chetului de unde în timp şi în direcțiile din spațiu 
corespunzând axelor de coordonate. Aceste relaţii — 
bine cunoscute în teoria instrumentelor optice, în spe- 
cial din cercetările lui Rayleigh privind rezoluţia dis- 
pozitivelor spectrale — exprimă condiţia ca trenurile 
de unde să se anihileze reciproc prin interferență la 
limita spaţio-temporală a pachetului de unde. Ele pot 


= Az A0, =], 

fi privite şi ca exprimând faptul că grupul în an- 
samblul lui nu posedă o fază în acelaşi sens ca undele 
elementare. Din ecuaţia (1), obținem deci: 
At AE = Ax AL, = Ay AL, = Az Al, =h, (2) 
ceea ce determină precizia maximă posibilă în 
definirea energiei şi impulsului entităților individuale 
asociate pachetului de unde. În general, condiţiile 
pentru a atribui o valoare energiei şi impulsului unui 
pachet de unde prin intermediul formulei (1) sunt mult 
mai puţin favorabile. Chiar dacă la început compo- 
ziţia grupului de unde corespunde relaţiilor (2), în 
timp, el va fi supus unor asemenea modificări, încât 
va deveni tot mai puţin adecvat pentru a reprezenta o 
entitate individuală. Tocmai de aici rezultă caracterul 
paradoxal al problemei naturii luminii şi a particulelor 
materiale. În plus, limitarea conceptelor clasice expri- 
mată prin relaţiile (2) e strâns legată de valabilitatea 
limitată a mecanicii clasice — care în teoria ondula- 
torie a materiei corespunde opticii geometrice, unde 
propagarea undelor e descrisă prin „raze“. Doar în 
această limită energia şi impulsul pot fi definite neam- 
biguu pe baza reprezentărilor spațio-temporale. Pentru 
o definire generală a acestor concepte, nu ne putem 
baza decât pe legile de conservare, a căror formulare 
rațională a fost o problemă fundamentală pentru 
metodele simbolice care vor fi menţionate mai jos. 
În limbajul teoriei relativităţii, conţinutul relaţiilor (2) 
poate fi rezumat prin afirmaţia că, în conformitate cu 

teoria cuantică, există o relație generală de recipro- 
citate între precizia maximă a definiţiei vectorilor 
spaţiu-timp şi energie-impuls asociaţi entităților in- 
dividuale.* Acest fapt poate fi privit ca o simplă 
expresie simbolică a complementarității dintre de- 
scrierea spațio-temporală şi cerințele cauzalităţii. Pe 
de altă parte însă, caracterul general al acestei relaţii 
face posibilă, într-o anumită măsură, reconcilierea 
legilor de conservare cu coordonarea spațio-tempo- 
rală a observaţiilor, ideea de coincidenţă a unor eve- 
nimente bine definite într-un punct din spaţiu-timp 
fiind înlocuită prin ideea de entități individuale im- 
precis definite în interiorul unor regiuni finite din 
spațiu-timp. 

Aceasta ne pennite să evităm bine-cunoscutele 
paradoxuri pe care le întâlnim atunci când încercăm 
să descriem împrăştierea radiației pe particule elec- 
trice libere, precum şi ciocnirea a două asemenea 
particule. Potrivit noţiunilor clasice, descrierea îm- 
prăştierii cere o extindere finită a radiaţiei în spaţiu şi 
timp, dar în modificarea mişcării electronului s-ar 
părea că avem de-a face, conform postulatului cuantic, 
cu un efect instantaneu ce are loc într-un punct precis 
din spaţiu. Însă, la fel ca în cazul radiaţiei, nu putem 
defini impulsul şi energia unui electron fără a lua în 
considerare o regiune finită din spaţiu-timp. Mai mult, 


* Este vorba de vectorii 4-dimensionali din teoria rela- 
tivității. (N. ed.) 

aplicarea legilor de conservare la acest proces implică 
faptul că precizia în definirea vectorului energie-im- 
puls este aceeaşi pentru radiație şi pentru electron. Prin 
umare, conform relației (2), regiunilor din spațiu-timp 
asociate li se pot da aceeaşi dimensiune pentru am- 
bele entități individuale aflate în interacțiune. 

O remarcă similară se aplică ciocnirii dintre două 
particule materiale, deşi semnificația postulatului cuan- 
tic în cazul acestui fenomen a fost ignorată până ce n-a 
fost înțeleasă necesitatea conceptului de undă. Aici, 
acest postulat reprezintă într-adevăr ideea de indivi- 
dualitate a particulelor care, trecând dincolo de descrie- 
rea spațio-temporală, îndeplineşte condiția cauzalității. 
În timp ce conținutul fizic al ideii de cuantă de lumină 
este în întregime legat de teoremele de conservare a 
energiei şi impulsului, în cazul particulelor încărcate 
trebuie luată în considerare şi sarcina electrică. Desi- 
gur, pentru o descriere mai detaliată a interacțiunii din- 
tre particule, nu ne putem limita la ceea ce exprimă 
formulele (1) şi (2), ci trebuie să facem apel la un pro- 
cedeu care să ne permită să luăm în considerare cupla- 
rea particulelor, ce caracterizează interacțiunea în cauză, 
unde apare importanţa sarcinii electrice. După cum 
vom vedea, un asemenea procedeu necesită o îndepăr- 
tare şi mai mare de la vizualizarea în sens obişnuit. 

3. MĂSURĂTORILE ÎN TEORIA CUANTICĂ 


În cercetările sale menţionate mai sus privind coe- 
renţa metodelor cuantice, Heisenberg a interpretat re- 
laţia (2) ca pe expresia preciziei maxime cu care pot 
fi măsurate simultan coordonatele din spaţiu-timp şi 
componentele vectorului impuls-energie ale unei 
particule. El a pornit de la următoarele consideraţii: 
pe de o parte, coordonatele unei particule pot fi măsu- 
rate cu o precizie oricât de mare folosind, de pildă, un 
instrument optic, cu condiţia ca radiaţia cu care se lu- 
minează să aibă o lungime de undă suficient de mică. 
Conform teoriei cuantice însă, împrăştierea radia- 
tiei pe acel obiect presupune întotdeauna o modificare 
finită a impulsului, care e cu atât mai mare cu cât 
lungimea de undă a radiaţiei utilizate e mai mică. Pe 
de altă parte, impulsul particulei poate fi determinat 
cu o precizie oricât de mare, măsurând, de pildă, 
efectul Doppler al radiației împrăştiate, cu condiția 
ca lungimea de undă a radiaţiei să fie suficient de 
mare pentru ca efectul de recul să poată fi neglijat, 
dar, în acest caz, determinarea coordonatelor spaţiale 
ale particulei devine mai puţin precisă. 

Aceste consideraţii spun în esenţă că postulatul 
cuantic apare în mod inevitabil în estimarea posibi- 
lităţilor de a efectua o măsurătoare. Ar trebui totuşi 
nire, pentru a lămuri caracterul complementar general 
al descrierii. Modificarea discontinuă a energiei şi 

impulsului în timpul observaţiei ar putea să nu ne 
împiedice să atribuim valori precise coordonatelor 
din spaţiu-timp şi componentelor vectorului im- 
puls-energie, înainte şi după proces. După cum vom 
vedea mai jos, incertitudinea reciprocă ce afectează 
întotdeauna valorile acestor mărimi este în mod esen- 
țial rezultatul preciziei limitate cu care pot fi definite 
modificările energiei şi impulsului, când pachetele de 
unde folosite la determinarea coordonatelor spaţio- 
temporale ale particulei sunt suficient de mici. 

Dacă folosim un instrument optic pentru determi- 
narea poziţiei, nu trebuie să uităm că formarea ima- 
ginii necesită un fascicul de lumină convergent. 
Notând cu À lungimea de undă a radiaţiei folosite şi cu 
e aşa-numita apertură numerică, adică sinusul jumă- 
tății unghiului de convergență, puterea de rezoluţie a 
microscopului este dată de bine-cunoscuta expresie 
)/2e. Chiar dacă obiectul este iluminat cu lumină para- 
lelă, astfel încât cunoaştem atât valoarea absolută, cât 
şi direcția impulsului //A al cuantei de lumină in- 
cidente, faptul că apertura are o valoare finită ne îm- 
piedică să cunoaştem cu precizie reculul ce însoţeşte 
împrăştierea. De asemenea, dacă impulsul particulei 
ar fi cunoscut cu precizie înainte de procesul împrăş- 
tierii, determinarea componentei impulsului paralelă 
cu planul focal, după observaţie, ar fi afectată de o 
incertitudine egală cu 2e//A. Produsul impreciziilor 
minime cu care pot fi determinate coordonata de po- 
ziție şi componenta impulsului pe o anumită direcție 

este deci dat de formula (2). În estimarea preciziei la 
determinarea poziţiei, ne-am putea gândi că ar trebui 
să luăm în considerare nu numai convergenţa, ci şi 
lungimea trenului de unde, deoarece particula s-ar 
putea deplasa în timpul duratei finite de iluminare. 
Cum însă cunoaşterea exactă a lungimii de undă e 
irelevantă pentru această estimare, ne dăm seama că, 
pentru orice valoare a aperturii, trenul de unde poate 
fi mereu făcut să fie atât de scurt încât schimbarea 
poziţiei particulei în timpul observaţiei să fie negli- 
jabilă în comparaţie cu imprecizia inerentă în deter- 
minarea poziţiei, datorată puterii finite de rezoluţie a 
microscopului. 

În măsurarea impulsului cu ajutorul efectului 
Doppler — ţinând cont de efectul Compton — se va fo- 
losi un tren de unde paralel. Pentru precizia cu care poate 
fi măsurată schimbarea lungimii de undă a radiaţiei 
împrăştiate, lungimea trenului de unde în direcția de 
propagare joacă un rol esenţial. Dacă presupunem că 
direcţia radiaţiei incidente e paralelă cu direcția coor- 
donatei de poziţie, iar direcţia radiaţiei împrăştiate e 
paralelă, dar de sens contrar, cu componenta impul- 
sului care se măsoară, atunci cà/2ł poate fi considerată 
ca măsură a preciziei în determinarea vitezei, unde cu 
l am notat lungimea trenului de unde. Pentru simpli- 
tate, am considerat aici că viteza particulei e mult mai 
mică decât viteza luminii. Dacă m este masa parti- 
culei, atunci incertitudinea asociată valorii impulsului 
după observare este cmì/2l. În acest caz, mărimea 

reculului, 24/A, e suficient de bine definită pentru a 
nu da naştere unei incertitudini mari în privința valorii 
impulsului particulei după observare. Teoria generală 
a efectului Compton ne permite să calculăm compo- 
nentele impulsului în direcţia radiaţiei, înainte şi după 
recul, din lungimile de undă ale radiaţiei incidente şi 
împrăştiate. Chiar dacă am cunoaşte exact coordo- 
natele de poziţie ale particulei la început, cunoaşte- 
nerea poziţiei după observare ar fi totuşi afectată de 
incertitudine. Din moment ce nu putem stabili mo- 
mentul exact al reculului, cunoaştem viteza medie în 
direcția de observare în cursul procesului de împrăş- 
tiere doar cu o precizie de 2h/mA. Incertitudinea asu- 
pra poziţiei după observare este deci 2hl/mcà. Şi în 
acest caz, produsul incertitudinilor în măsurarea pozi- 
tiei şi a impulsului este dat de formula generală (2). 
La fel ca în cazul determinării poziţiei, durata pro- 
cesului de observare pentru determinarea impulsului 
poate fi făcută să fie oricât de scurtă dorim, cu con- 
diția ca lungimea de undă a radiaţiei folosite să fie 
suficient de mică. După cum am văzut, faptul că reculul 
devine mai mare nu afectează precizia măsurătorii. 
Trebuie spus că am vorbit aici în mod repetat despre 
viteza particulei doar pentru a obţine o legătură cu 
descrierea obişnuită spațio-temporală convenabilă în 
acest caz. După cum se vede deja din consideraţiile lui 
de Broglie menţionate mai sus, conceptul de viteză tre- 
buie întotdeauna folosit cu precauţie în teoria cuantică. 
Se va vedea de asemenea că postulatul cuantic interzice 

definirea neambiguă a acestui concept. E important să 
ținem cont de acest lucru mai ales când comparăm re- 
zultatele observaţiilor succesive. Poziţia unei entități 
individuale la două momente de timp diferite poate fi 
măsurată cu o precizie oricât de mare; dar dacă din 
asemenea măsurători am calcula viteza entității indi- 
viduale în modul obişnuit, trebuie să înțelegem limpede 
că am avea de-a face cu o abstracţiune, din care nu pu- 
tem obţine nici o informaţie neambiguă privind com- 
portamentul trecut sau viitor al entității individuale. 

Din consideraţiile de mai sus legate de posibilită- 
tile de a defini proprietăţile entităţilor individuale 
rezultă că, în discuţia despre precizia măsurătorilor 
poziţiei şi impulsului unei particule, nu contează dacă 
în loc de împrăştierea radiaţiei luăm în considerare 
ciocnirea cu alte particule materiale. În ambele cazuri, 
incertitudinea despre care am vorbit afectează deo- 
potrivă descrierea instrumentului de măsură şi de- 
scrierea obiectului. De fapt, această incertitudine nu 
poate fi evitată într-o descriere a comportamentului 
entităților individuale în raport cu un sistem de coor- 
donate fix, prin metodele obişnuite care apelează la 
corpuri rigide şi ceasornice care nu pot fi perturbate. 
Dispozitivele experimentale — deschiderea şi închide- 
rea diafragmelor etc. — ne permit doar să tragem con- 
cluzii privind extinderea spațio-temporală a pachetelor 
de unde asociate. 

Urmănnd drumul parcurs de observaţii până la sim- 
ţurile noastre, trebuie să ţinem cont de postulatul cuantic 

şi în legătură cu felul în care percepem instrumentul de 
observare, indiferent dacă e vorba direct de ochi sau de 
mijloace auxiliare cum sunt plăcile fotografice, ceața 
din camera Wilson etc. Ne dăm seama însă cu uşurinţă 
că elementul statistic suplimentar care apare nu influ- 
ențează incertitudinea în descrierea obiectului. Am 
putea chiar crede că arbitrariul distincţiei pe care o 
facem între obiect şi instrumentul de observare ne-ar 
oferi posibilitatea să înlăturăm complet această incer- 
titudine. În privința măsurării poziției unei particule, 
ne-am putea întreba, de pildă, dacă impulsul transmis 
prin împrăştiere n-ar putea fi determinat pe baza teo- 
remei conservării impulsului, măsurând modificarea 
impulsului microscopului — incluzând sursa de lumină 
şi placa fotografică — în cursul procesului de obser- 
vare. O analiză mai atentă arată însă că o asemenea 
măsurătoare e imposibilă, dacă în acelaşi timp vrem să 
cunoaştem poziția microscopului cu o precizie suficient 
de mare. De fapt, din experimentele ce şi-au găsit ex- 
presia în teoria ondulatorie a materiei rezultă că po- 
ziția centrului de greutate al unui corp şi impulsul său 
total pot fi definite numai în limitele preciziei reci- 
proce date de relaţia (2). 

Strict vorbind, ideea de observaţie ţine de modul 
de descriere spaţio-temporal cauzal. Însă, datorită 
caracterului general al relației (2), această idee poate 
fi folosită coerent şi în teoria cuantică, cu condiţia să 
luăm în considerare incertitudinea exprimată prin 
această relație. După cum a remarcat Heisenberg, ne 

putem face o imagine instructivă privind descrierea 
cuantică a fenomenelor atomice (microscopice) com- 
parând această incertitudine cu cea datorată imper- 
fecțiunii măsurătorilor, care apare inevitabil în orice 
observaţie din perspectiva descrierii obişnuite a 
fenomenelor naturale. Şi în cazul fenomenelor macro- 
scopice, afirmă Heisenberg, putem spune că, într-un 
anumit sens, incertitudinile sunt generate prin obser- 
vaţii repetate. Nu trebuie să uităm însă că în teoriile 
clasice orice observaţie succesivă permite predicția 
evenimentelor ulterioare cu o precizie tot mai mare, 
deoarece îmbunătăţeşte cunoaşterea noastră privind 
starea inițială a sistemului. Conform teoriei cuantice, 
faptul că interacţia cu aparatul de măsură e imposibil 
de neglijat face ca fiecare observaţie să introducă un 
nou element incontrolabil. Într-adevăr, din considera- 
tiile de mai sus rezultă nu numai că măsurarea coor- 
donatelor de poziţie ale unei particule e însoțită de o 
modificare finită a variabilelor dinamice, dar şi că 
fixarea poziţiei ei reprezintă o ruptură totală în de- 
scrierea cauzală a comportamentului ei dinamic, iar 
determinarea impulsului ei implică întotdeauna o 
lacună în cunoaşterea propagării ei spaţiale. Această 
situație pune pregnant în evidență caracterul comple- 
mentar al descrierii fenomenelor atomice, care ne 
apare ca o consecinţă inevitabilă a opoziţiei dintre 
postulatul cuantic şi distincția pe care o facem între 
obiectul observat şi instrumentul de măsură, distincţie 
inerentă înseşi ideii noastre de observaţie. 

4. PRINCIPIUL CORESPONDENŢEI 
ȘI TEORIA MATRICIALĂ 


Am privit până acum numai anumite aspecte ge- 
nerale ale problemei cuantice. Accentul principal tre- 
buie însă pus pe formularea legilor ce guvernează 
interacțiunea dintre obiectele pe care le reprezentăm 
prin abstracțiunile particulă izolată şi radiație. Această 
formulare îşi are sursa întâi de toate în problema 
structurii atomului. După cum se ştie, în această pri- 
vință au putut fi lămurite aspecte esenţiale ale expe- 
rienţei folosind într-un mod simplu concepte clasice, 
în acord cu postulatul cuantic. De pildă, spectrele 
obţinute la excitarea prin impact eletronic şi prin ra- 
diaţie au fost explicate pe baza presupunerii existenței 
unor stări staționare discrete şi a unor procese de tran- 
ziţie individuale. Aceasta a fost cu putință în principal 
datorită faptului că în acest caz nu e nevoie de o descri- 
ere spațio-temporală mai amănunțită a proceselor. 

Deosebirea față de descrierea obişnuită apare fra- 
pant în faptul că liniile spectrale — care, din per- 
spectivă clasică, ar fi puse pe seama aceleiaşi stări a 
atomului — corespund, conform postulatului cuantic, 
unor procese de tranziţie separate, între care atomul 
excitat are de ales. În ciuda acestei deosebiri, se poate 
totuşi obține o legătură formală cu ideile clasice la 
limita la care diferențele relative ale proprietăţilor 
stărilor staţionare vecine tind asimptotic către zero, 
iar în aplicaţiile statistice discontinuităţile pot fi 

neglijate. Această legătură a făcut în bună măsură po- 
sibilă interpretarea regularităților spectrelor pe baza 
ideilor noastre despre structura atomului. 

Încercarea de a privi teoria cuantică drept o ge- 
neralizare raţională a teoriilor clasice a condus la for- 
mularea aşa-numitului principiu al corespondenţei. 
Utilizarea acestui principiu în interpretarea rezulta- 
telor spectroscopice s-a bazat pe aplicarea formală a 
electrodinamicii clasice, în care fiecare proces de 
tranziţie a fost asociat cu o armonică în mişcarea par- 
ticulelor atomice, care ar rezulta conform mecanicii 
obişnuite.* Cu excepţia limitei menţionate, la care 
diferenţa relativă între stări staționare vecine poate fi 
neglijată, o asemenea aplicare fragmentară a teoriilor 
clasice poate duce numai în anumite cazuri parti- 
culare la o descriere strict cantitativă a fenomenelor. 
Se cuvine menţionată aici în primul rând legătura 
stabilită de Ladenburg şi Kramers între tratarea cla- 
sică a dispersiei şi legile statistice ce guvernează pro- 
cesele de tranziţie radiativă formulate de Einstein. 
Tratarea dispersiei de către Kramers a oferit, ce-i drept, 
indicii importante pentru dezvoltarea rațională a con- 
sideraţiilor privind corespondenţa, însă obiectivele 
generale enunțate în principiul corespondenței şi-au 
găsit o formulare adecvată abia cu ajutorul metodelor 
teoriei cuantice elaborate în ultimii ani. 


* Pentru că mişcarea particulelor e reprezentată ca super- 
poziția unor vibrații armonice discrete. (N. ed.) 

După cum se ştie, noua abordare a început cu un 
articol fundamental al lui Heisenberg*, în care el a 
reuşit să se debaraseze complet de conceptul clasic 
de mişcare, înlocuind de la bun început mărimile 
cinematice şi dinamice obişnuite cu simboluri ce se 
referă direct la procesele individuale, conform cerin- 
telor postulatului cuantic. Acest lucru a fost realizat 
înlocuind dezvoltarea Fourier** a unei mărimi meca- 
nice clasice cu o matrice ale cărei elemente reprezintă 
vibrații armonice pure şi sunt asociate cu tranzițiile 
posibile între stările staționare. Punând condiția ca 
frecvențele atribuite elementelor să îndeplinească în- 
totdeauna principiul de combinare pentru liniile spec- 
trale, Heisenberg a putut introduce reguli de calcul 
simple pentru aceste simboluri, reguli ce permit trans- 
punerea directă a ecuațiilor fundamentale ale mecanicii 
clasice în teoria cuantică. Această abordare ingenioasă 
a problemei dinamice a teoriei atomice s-a dovedit a 
fi de la bun început o metodă foarte puternică şi fertilă 


* Articolul lui Heisenberg se intitula „Uber quantentheo- 
retische Umdeutung kinematischer und mechanischer Bezie- 
hungen“ şi a apărut în Zeitschrift für Physik în 1925. O foarte 
interesantă analiză a raționamentelor lui Heisenberg din această 
lucrare face Steven Weinberg în Visul unei teorii finale (Editura 
Humanitas, Bucureşti, 2009). (N. ed.) 

** O funcţie periodică poate fi scrisă ca o sumă (nu neapă- 
rat finită) de termeni care oscilează, fiecare, cu o frecvență 
egală cu câte un multiplu întreg al unei frecvenţe fundamentale. 
Suma aceasta poartă numele de serie Fourier. (N. ed.) 

de interpretare cantitativă a rezultatelor experimentale. 
Prin contribuţiile lui Born şi Jordan, precum şi prin 
cele ale lui Dirac, teoria a căpătat o formulare care, 
în privinţa generalităţii şi coerenței, poate concura cu 
cea a mecanicii clasice. Elementul caracteristic al teo- 
riei cuantice — constanta lui Planck — apare explicit 
doar în algoritmii ce se aplică simbolurilor, aşa-nu- 
mitele matrici. Fapt este că matricile, care reprezintă 
variabile canonic conjugate în sensul ecuaţiilor lui 
Hamilton*, nu respectă legea comutativităţii înmul- 
țirii, două asemenea mărimi, q şi p, se supun în 
schimb condiţiei: 


h 
pq -qp = V-1 A (3) 


Această relație de necomutativitate exprimă în 
mod clar caracterul simbolic a formulării matriciale 
a teoriei cuantice. Teoria matricială a fost numită de- 
seori un calcul cu mărimi direct observabile. Trebuie 


* În 1833, fizicianul şi matematicianul irlandez William 
Hamilton a dat o formulare analitică elegantă a mecanicii 
clasice, care, un secol mai târziu, avea să se dovedească ex- 
trem de utilă în dezvoltarea mecanicii cuantice. El a introdus 
o funcție, numită hamiltonian (H), care (considerând, pentru 
simplificare, un spațiu cu o singură dimensiune) depinde de 
două variabile, p şi q, numite variabile canonic conjugate. 
Ecuațiile lui Hamilton dau evoluția în timp a celor două 
variabile: dp / dt = — OH / ôq şi dq / dt = + ðH / Op. Dacă, de 
exemplu, q reprezintă coordonata unei particule, p, variabila 
canonic conjugată ei, este impulsul particulei. (N. ed.) 

totuşi să amintim că procedeul acesta se limitează 
doar la acele probleme la care, în aplicarea postula- 
tului cuantic, descrierea spațio-temporală poate fi în 
mare măsură neglijată, iar chestiunea observării în 
sens propriu este deci aşezată în planul al doilea. 

Urmărind în continuare corespondenţa dintre le- 
gile cuantice şi mecanica clasică, accentul pus pe 
caracterul statistic al descrierii cuantice, rezultat al 
postulatului cuantic, a fost de o importanţă funda- 
mentală. Generalizarea metodei simbolice, datorată 
lui Dirac şi Jordan, a însemnat un mare progres, 
făcând posibilă operarea cu matrici care nu sunt 
aranjate în conformitate cu stările staţionare, ci ele- 
mentele lor pot avea ca indici valorile posibile ale 
oricărui set de variabile. Prin analogie cu interpre- 
tarea din forma iniţială a teoriei „elementelor dia- 
gonale“ legate doar de o singură stare staţionară, ca 
medii în timp ale mărimilor reprezentate, teoria 
generală a transformării matricilor permite reprezen- 
tarea unor astfel de medii ale unei mărimi mecanice 
pentru al cărei calcul orice set de variabile carac- 
terizând „starea“ sistemului are valori date, în timp 
ce variabilele canonic conjugate pot lua toate valorile 
posibile. Pe baza procedeului elaborat de aceşti autori 
şi în strânsă legătură cu ideile lui Born şi Pauli, 
Heisenberg, în articolul deja menţionat, a încercat o 
analiză mai aprofundată a conţinutului fizic al teoriei 
cuantice, în special cu privire la caracterul paradoxal 
al relaţiei (3). El a găsit că relația 

Ag Ap ~h (4) 
este expresia generală pentru precizia maximă cu 
care pot fi observate simultan două variabile canonic 
conjugate. Astfel, Heisenberg a lămurit multe para- 
doxuri ce apar în aplicarea postulatului cuantic, şi a 
demonstrat în mare măsură coerenţa metodei sim- 
bolice. Legat de natura complementară a descrierii 
cuantice, după cum am mai spus, trebuie să ținem 
vație. Pentru discutarea acestei probleme, metoda 
mecanicii ondulatorii, elaborată de Schrödinger, s-a 
dovedit a fi de mare ajutor, după cum vom vedea. Ea 
permite aplicarea generală a principiului superpoziţie! 
şi în problema interacțiunii, oferind astfel o legătură 
imediată cu consideraţiile de mai sus privind radiaţia şi 
particulele libere. Ne vom întoarce mai târziu la relația 
dintre mecanica ondulatorie şi formularea generală a 
legilor cuantice prin teoria transformării matricilor. 


5. MECANICA ONDULATORIE 
ŞI POSTULATUL CUANTIC 


Încă de la primele sale considerații privind teoria 
ondulatorie a particulelor materiale, de Broglie a. 
arătat că stările staționare ale unui atom pot fi 
vizualizate ca un efect de interferență a undei de fază 
asociate cu un electron legat. Este adevărat că, la 

început, această perspectivă nu a condus la rezultate 
cantitative mai bune decât cele obţinute cu metodele 
mai vechi ale teoriei cuantice, la a căror dezvoltare 
Sommerfeld a contribuit din plin. Schrödinger a reuşit 
totuşi să elaboreze o metodă ondulatorie care a 
deschis noi posibilități şi a făcut cu putință marele 
progres al fizicii atomice din ultimii ani. S-a dovedit 
că vibraţiile proprii* ale ecuaţiei de undă a lui Schrö- 
dinger oferă o reprezentare a stărilor staționare ale 
unui atom, care satisface toate condiţiile. Energia fie- 
cărei stări e legată de perioada corespunzătoare de 
vibrație conform relaţiei cuantice generale (1). Mai 
mult, numărul de noduri al diferitelor vibrații carac- 
teristice dă o interpretare simplă noțiunii de număr 
cuantic, cunoscută din metodele mai vechi, dar care 
la început nu părea să apară în formularea matricială. 
În plus, Schrödinger a putut asocia cu soluţiile ecua- 
tiei de undă o distribuţie continuă de sarcină electrică 
şi de curent electric care, dacă e aplicată unei vibrații 
caracteristice, reprezintă proprietăţile electrostatice şi 
magnetice ale unui atom aflat în starea staţionară 
corespunzătoare. Similar, superpoziţia a două soluţii 
caracteristice corespunde unei distribuții continue de 


* E vorba de soluţiile ecuaţiei Schrâdinger — în termeni 
moderni, o ecuaţie cu vectori proprii şi valori proprii; vectorii 
proprii reprezintă stările sistemului, iar valorile proprii, ener- 
giile corespunzătoare lor. Ceva mai jos, Bohr foloseşte cu 


xa 


acelaşi sens termenii „vibrație caracteristică“ şi „soluţie 


xe 


caracteristică“. (N. ed.) 

sarcini electrice în vibrație care, în electrodinamica 
clasică, ar conduce la emisie de radiație, ilustrând ast- 
fel consecinţele postulatului cuantic şi cerințele co- 
respondenței privind procesul de tranziţie dintre două 
stări staționare formulate în mecanica matricială. O 
altă aplicare a metodei lui Schrödinger, importantă 
pentru progresele ulterioare, a fost inițiată de Born în 
studiul problemei ciocnirilor dintre atomi şi particule 
electrice libere. El a reuşit să obțină o interpretare 
statistică a funcției de undă ce permite calcularea pro- 
babilităţii proceselor de tranziție individuale, în con- 
formitate cu postulatul cuantic.* Aceasta include o 
formulare din perspectiva mecanicii ondulatorii a 
principiului adiabatic al lui Ehrenfest, principiu a 
cărui utilitate apare pregnant în promițătoarele studii 
ale lui Hund asupra formării moleculelor. 

Având în vedere aceste rezultate, Schrödinger şi-a 
exprimat speranţa că dezvoltarea teoriei ondulatorii 
va putea să elimine în cele din urmă elementul ira- 
tional exprimat de postulatul cuantic şi să deschidă 
calea unei descrieri complete a fenomenelor atomice, 


* Interpretarea statistică dată de Max Born funcției de undă 
în 1925 (şi care avea să-i aducă în 1954 Premiul Nobel) spune 
în esenţă că funcţia de undă a unui sistem cuantic conţine in- 
formaţia din care se pot calcula probabilitățile ca la o măsu- 
rătoare asupra sistemului să se obțină anumite rezultate. Ea a 
jucat un rol central în ceea ce se numeşte interpretarea Şcolii 
de la Copenhaga (din jurul lui Niels Bohr) dată mecanicii cuan- 
tice. E interesant de observat că nu numai Einstein n-a acceptat 

în linia teoriilor clasice. În sprijinul acestei idei, în- 
tr-un articol recent, Schrödinger subliniază faptul că 
schimbul discontinuu de energie între atomi, impus de 
postulatul cuantic, este înlocuit, din perspectiva teo- 
riei ondulatorii, printr-un simplu fenomen de rezo- 
nanță. Pentru el, ideea de stare staționară individuală 
ar fi o iluzie, iar aplicabilitatea ei n-ar fi decât ilus- 
trarea rezonanței menționate. Nu trebuie să uităm însă 
că în această problemă a rezonanţei avem de-a face 
cu un sistem închis, care, conform punctului de ve- 
dere prezentat aici, nu e acesibil observaţiei. De fapt, 
mecanica ondulatorie, la fel ca teoria matricială, re- 
prezintă o transpunere formală a problemei mişcării 
din mecanica clasică, adaptată cerințelor teoriei cuan- 
tice, şi care nu poate fi interpretată decât apelând ex- 
plicit la postulatul cuantic. Se poate spune că cele două 
formulări ale problemei interacțiunii sunt complemen- 
tare, în acelaşi sens în care sunt complementare ideea 
de undă şi ideea de particulă în descrierea entităților 
individuale libere. Aparenta deosebire în utilizarea 
conceptului de energie în cele două teorii ţine doar de 
diferenţele dintre cele două puncte de pornire. 
Dificultăţile fundamentale întâmpinate de o descri- 
ere spațio-temporală a unui sistem de particule în 


această perspectivă probabilistică („Dumnezeu nu dă cu 
zarurile“, spunea el), dar nici Erwin Schrödinger, de la a cărui 
ecuație a pornit raționamentul lui Born — este bine-cunoscut 
paradoxul pisicii lui Schrödinger. (N. ed.) 

interacţiune se datorează caracterului inevitabil al 
principiului superpoziţiei în descrierea comportamen- 
tului particulelor individuale. Deja pentru o particulă 
liberă, cunoaşterea energiei şi impulsului exclude, după 
cum am văzut, cunoaşterea exactă a coordonatelor sale 
spațio-temporale. De aici rezultă că folosirea imediată 
a conceptului de energie legat de ideea clasică de ener- 
gie potenţială a sistemului e exclusă. În ecuaţia de undă 
a lui Schrödinger aceste dificultăţi sunt evitate prin 
înlocuirea expresiei clasice a hamiltonianului cu un 


operator diferenţial, cu ajutorul relației 
m~ hô 

Paek S (5) 

unde p este o componentă generalizată a impul- 
sului, iar q, variabila canonic conjugată. Aici, ehergia 
luată cu semnul minus e considerată ca fiind conju- 
gată cu timpul. Aşadar, în ecuația de undă, timpul şi 
spațiul, la fel ca energia şi impulsul, sunt utilizate 
într-un mod pur formal. 

Caracterul simbolic al metodei lui Schrödinger apare 
nu numai din faptul că simplitatea ei, asemănătoare cu 
cea a teoriei matriciale, depinde în mod esențial de fo- 
losirea unor mărimi aritmetice imaginare. Mai presus 
de toate, nu poate fi vorba de o legătură nemijlocită cu 
concepțiile noastre obişnuite, pentru că problema „geo- 
metrică“ reprezentată de ecuaţia de undă este asociată 
cu aşa-numitul spaţiu al configurațiilor, al cărui număr 
de dimensiuni este egal cu numărul gradelor de libertate 

ale sistemului*, deci în general e mai mare decât nu- 
mărul dimensiunilor spaţiului obişnuit. În plus, for- 
mularea lui Schrödinger pentru problema interacțiunii, 
la fel ca formularea oferită de teoria matricială, implică 
neglijarea faptului că forțele se propagă cu o viteză 
finită, după cum impune teoria relativității. 

Prin urmare, în problema interacțiunii, pare im- 
posibil de justificat să pretinzi o vizualizare prin 
mijloacele reprezentărilor obişnuite spațio-temporale. 
De fapt, tot ce ştim despre proprietățile interne ale 
atomilor a fost dedus din experimente privind radiația 
emisă de ei şi ciocnirile lor, aşa încât interpretarea 
datelor experimentale depinde, în ultimă instanță, de 
acele abstracțiuni care sunt radiaţia în spațiul liber şi 
particulele materiale libere. Prin urmare, întreaga 
perspectivă spaţio-temporală asupra fenomenelor 
fizice, precum şi definiţia energiei şi a impulsului 
depind în ultimă instanță de aceste abstracţiuni. În 
judecarea aplicării acestor idei auxiliare, tot ce trebuie 
să cerem este coerenţa internă, în legătură cu care o 
atenție specială trebuie acordată posibilităților de 
definire şi de observare. 


* Numărul gradelor de libertate este numărul de parametri 
independenți care definesc starea sistemului. De exemplu, 
pentru o particulă care se mişcă în spațiul fizic cu trei 
dimensiuni, numărul gradelor de libertate este 6 (3 coordonate 
spaţiale, plus 3 coordonate ale impulsului), deci spațiul 
fazelor are dimensiunea 6. Pentru un sistem alcătuit din două 
particule, spațiul fazelor are dimensiunea 12. (N. ed.) 

Vibraţiile caracteristice ale ecuaţiei lui Schrödinger 
sunt, după cum am spus, o reprezentare adecvată a 
stărilor staționare ale unui atom, permițând definirea 
neambiguă a energiei sistemului prin intermediul re- 
laţiei cuantice generale (1). În felul acesta devine însă 
inevitabilă o renunțare fundamentală la descrierea 
spațio-temporală în interpretarea observaţiilor. De fapt, 
aplicarea consecventă a conceptului de stare stațio- 
nară exclude, după cum vom vedea, orice specificare 
privind comportamentul particulelor separate din 
atom. În problemele în care descrierea acestui com- 
portament e esenţială suntem nevoiţi să folosim 
soluţia generală a ecuaţiei de undă care se obţine prin 
superpoziţia soluţiilor caracteristice. Avem aici de-a 
face cu o complementaritate a posibilităților de defi- 
nire foarte asemănătoare cu cea legată de ptoprietățile 
luminii şi ale particulelor materiale libere. Astfel, deşi 
definiția energiei şi a impulsului entităţilor indivi- 
duale e legată de ideea de undă armonică elementară, 
toate trăsăturile spaţio-temporale ale descrierii feno- 
menelor se bazează, după cum am văzut, pe luarea în 
considerare a interferenţelor ce au loc în interiorul 
unui asemenea grup de unde elementare. Și în cazul 
de față se poate vedea direct acordul dintre posibi- 
lităţile de observare şi cele de definire. 

Conform postulatului cuantic, orice observaţie 
asupra comportamentului electronului din atom va fi 
însoţită de o schimbare a stării atomului. După cum 
a subliniat Heisenberg, în cazul atomilor aflaţi în stări 

staţionare cu numere cuantice mici, această schim- 
bare va consta de regulă în expulzarea electronului 
din atom. O descriere a „orbitei“ electronului în atom 
pe baza observaţiilor ulterioare este deci imposibilă. 
Aceasta se leagă de faptul că din vibraţiile caracte- 
ristice cu doar câteva noduri nu pot fi construite pa- 
chete de unde care să reprezinte, chiar şi numai 
aproximativ, „mişcarea“ unei particule. Natura com- 
plementară a descrierii se manifestă mai cu seamă 
prin aceea că folosirea observaţiilor privind compor- 
tamentul particulelor în atom se bazează pe posibi- 
a interacțiunii dintre particule, care sunt astfel con- 
siderate libere. Aceasta presupune însă ca durata pro- 
cesului să fie scurtă în comparaţie cu perioadele 
naturale ale atomului, ceea ce înseamnă că incertitu- 
dinea în cunoaşterea energiei transferate în cursul 
procesului e mare în comparaţie cu diferențele de 
energie dintre stările staționare vecine. 

În evaluarea posibilităţilor de observare trebuie să 
ținem seama de faptul că soluţiile date de teoria on- 
dulatorie pot fi vizualizate doar în măsura în care pot 
fi descrise cu ajutorul conceptului de particulă liberă. 
Aici apare în modul cel mai pregnant diferenţa dintre 
tratarea clasică şi cea cuantică a problemei interac- 
țiunii. În primul caz, o asemenea restricție nu e nece- 
sară, pentru că „particulelor“ li se atribuie o „realitate“ 
imediată, indiferent dacă sunt libere sau legate. Această 
stare de lucruri îşi vădeşte importanța atunci când 

folosim densitatea electrică a lui Schrödinger ca mă- 
sură a probabilității pentru ca electronii să se afle în 
anumite regiuni din atom.* Ținând cont de restricţia 
menţionată, această interpretare e o simplă consecință 
a presupunerii că probabilitatea prezenţei unui elec- 
tron liber este exprimată prin densitatea electrică aso- 
ciată unui pachet de unde, la fel cum probabilitatea 
prezenţei unei cuante de lumină e dată de densitatea 
de energie a radiaţiei. 

După cum am menţionat deja, instrumentele pentru 
folosirea necontradictorie a conceptelor clasice în teoria 
cuantică au fost oferite de teoria transformării a lui 
Dirac şi Jordan, cu ajutorul căreia Heisenberg a for- 
mulat relația generală de incertitudine (4). În această 
teorie, şi ecuaţia de undă a lui Schrödinger şi-a găsit o 
aplicare bogată în semnificaţii. Soluţiile caracteristice 
ale acestei ecuaţii apar ca funcţii auxiliare,ce definesc 
o transformare de la matrici ai căror indici reprezintă 
valorile energiei sistemului la alte matrici, ai căror indici 
sunt valorile posibile ale coordonatelor spaţiale. Legat 
de aceasta, se cuvine să menţionăm că Jordan şi Klein 
au ajuns recent la o formulare a problemei interacțiunii 
exprimată prin ecuaţia de undă a lui Schrödinger, luând 
ca punct de pornire reprezentarea ondulatorie a parti- 
culelor individuale şi aplicând o metodă simbolică 


* Conform lui Born, modulul pătrat al funcţiei de undă 
într-un punct oarecare dă probabilitatea ca electronul să se 
afle în acel punct. (N. ed.) 

asemănătoare cu tratarea fundamentală a problemei 
radiaţiei, elaborată de Dirac din perspectiva teoriei ma- 
triciale, la care ne vom întoarce în continuare. 


6. REALITATEA STĂRILOR STAŢIONARE 


În noţiunea de stare staţionară avem de-a face, după 
cum spus, cu o aplicare tipică a postulatului cuantic. 
Prin însăşi esenţa ei, noțiunea presupune renunţarea 
completă la o descriere temporală. Din perspectiva 
adoptată aici, tocmai această renunțare reprezintă 
condiţia necesară pentru o definire neambiguă a ener- 
giei atomului. Mai mult, noţiunea de stare staţionară 
implică, strict vorbind, excluderea tuturor interacțiu- 
nilor cu entități individuale care nu aparțin sistemului. 
Faptul că un asemenea sistem închis e asociat cu o 
anumită valoare a energiei poate fi considerat ca ex- 
presia nemijlocită a condiţiei de cauzalitate din teo- 
rema conservării energiei. Această situație justifică 
ipoteza stabilității supra-mecanice* a stărilor stațio- 
nare, conform căreia atomul, atât înainte, cât şi după 
o influență externă, se va găsi întotdeauna într-o stare 
bine definită, ceea ce justifică folosirea postulatului 
cuantic în problemele legate de structura atomică. 

În judecarea bine-cunoscutelor paradoxuri pe care 
le aduce cu sine această ipoteză în descrierea ciocnirilor 


* Adică, fără corespondent în mecanica clasică. (N. ed.) 

şi a interacţiilor radiative este esenţial să se ia în con- 
siderare limitările posibilităţilor de definire ale entită- 
ților individuale libere ce interacționează, exprimate 
prin relaţia (2). De fapt, dacă definirea energiei entită- 
ților individuale ce interacționează este atât de precisă 
încât să ne permită să vorbim despre conservarea ener- 
giei în timpul interacțiunii, atunci, în conformitate cu 
această relație, trebuie să atribuim interacțiunii o durată 
lungă în comparaţie cu perioada de vibraţie asociată 
procesului de tranziție şi legată de diferenţa dintre ener- 
giile stărilor staţionare conform relaţiei (1). De acest 
lucru trebuie ţinut cont cu precădere atunci când luăm 
în considerare trecerea prin atom a unor particule ce se 
deplasează rapid. Conform cinematicii obişnuite, durata 
efectivă a unei asemenea treceri ar fi foarte mică în 
comparaţie cu perioadele naturale ale atomului, şi pare 
imposibilă reconcilierea principiului conservării ener- 
giei cu ipoteza stabilităţii stărilor staţionare. În repre- 
zentarea ondulatorie însă, timpul de interacţie e legat 
nemijlocit de precizia cu care cunoaştem energia parti- 
culei incidente, şi, prin urmare, nu se iveşte posibilitatea 
unei contradicții cu legea de conservare. Legat de 
discuţia privind paradoxurile menţionate, Campbell a 
lansat ipoteza că însăși noţiunea de timp ar putea fi de 
natură esențialmente statistică. Dar, din perspectiva pre- 
zentată aici, conform căreia baza descrierii spaţio- 
temporale e oferită de noţiunea abstractă de entități 
individuale libere, pare exclusă o distincţie fundamen- 
tală între timp şi spaţiu, din cauza cerințelor teoriei 

relativităţii. Poziţia singulară a timpului în problemele 
legate de stările staționare se datorează, după cum am 
văzut, naturii speciale a acestor probleme. 

Aplicând noţiunea de stare staţionară oricărui pro- 
ces de observare — indiferent dacă e vorba de ciocnire 
sau de o interacție radiativă — care permite deosebirea 
între diferitele stări staționare, suntem îndreptăţiți să 
ignorăm istoria anterioară a atomului. Faptul că me- 
todele simbolice ale teoriei cuantice asociază o anu- 
mită fază fiecărei stări staționare, a cărei valoare 
depinde de istoria anterioară a atomului, pare în primă 
instanță să contrazică însăşi ideea de stare staţionară. 
Însă, de îndată ce avem de-a face cu adevărat cu o 
problemă care implică timpul, luarea în considerare 
a unui sistem strict închis este exclusă. De aceea, 
folosirea vibraţiilor armonice proprii simple în inter- 
pretarea observaţiilor reprezintă doar o idealizare 
convenabilă, iar într-o discuţie mai riguroasă acestea 
trebuie înlocuite cu un grup de vibrații armonice dis- 
tribuite într-un interval finit de frecvențe. După cum 
am menţionat deja, conform principiului superpo- 
ziției, nu putem atribui grupului ca întreg o valoare a 
fazei, aşa cum o putem face pentru fiecare undă ele- 
mentară din componenţa grupului. 

Această neobservabilitatate a fazei, bine-cunos- 
cută din teoria instrumentelor optice, e scoasă în 
evidență într-un mod cât se poate de simplu într-o 
discutare a experimentului Stern-Gerlach, atât de 
important pentru cercetarea proprietăţilor atomilor 

individuali. După cum a subliniat Heisenberg, atomii 
cu orientări diferite în câmp pot fi separați numai dacă 
deviația fasciculului este mai mare decât difracţia pe 
fantă a undelor de Broglie reprezentând mișcarea de 
translație a atomilor. Un calcul simplu arată că această 
condiție înseamnă că produsul dintre timpul în care 
atomul trece prin câmp şi incertitudinea privind ener- 
gia sa în câmp, datorată lărgimii finite a fasciculului, 
este cel puţin egal cu cuanta de acţiune. Heisenberg 
a considerat acest rezultat o confirmare a relaţiei (2) 
privind incertitudinile reciproce ale valorilor energiei 
şi timpului. Se pare totuşi că nu avem de-a face pur 
şi simplu cu o măsurare a energiei atomului la un mo- 
ment dat. Dar, pentru că perioada vibraţiilor proprii 
ale atomului în câmp este legată de energia totală prin 
relaţia (1), ne dăm seama că acea condiţie menţionată 
de separabilitate înseamnă tocmai pierderea fazei. 
Această împrejurare înlătură de asemenea contradic- 
tiile aparente ce se ivesc în anumite probleme legate 
de coerenţa radiaţiei de rezonanță, care au fost deseori 
discutate, între alții şi de Heisenberg. 

A considera atomul ca pe un sistem închis, aşa cum 
am făcut mai sus, înseamnă a neglija emisia spontană 
de radiaţie, care impune o limită superioară a timpului 
de viaţă a stărilor staționare, chiar şi în absența unor 
influențe externe. Faptul că această neglijare e justi- 
ficată în multe aplicaţii se leagă de cuplajul în general 
slab dintre atom şi câmpul de radiație, conform elec- 
trodinamicii clasice, slab în comparaţie cu cuplajul 

dintre particulele din interiorul atomului. În descrierea 
stării unui atom putem în mare măsură neglija inte- 
racția radiativă, trecând astfel cu vederea faptul că 
valorile energiei stărilor staţionare nu sunt precis defi- 
nite, ceea ce se leagă de timpul lor finit de viață prin 
relaţia (2). Acesta e motivul pentru care putem trage 
concluzii despre proprietățile radiaţiei folosind elec- 
trodinamica clasică. 

Tratarea problemei radiației prin noile metode ale 
teoriei cuantice a însemnat, în primă instanță, for- 
mularea cantitativă a ideii de corespondență. Acesta a 
fost punctul de pomire al consideraţiilor lui Heisenberg. 
Se cuvine să adăugăm că recent Klein a făcut o in- 
teresantă analiză a tratării fenomenelor radiative de 
către Schrödinger, din perspectiva principiului cores- 
pondenţei. În forma mai riguroasă a teoriei, elaborată 
de Dirac, câmpul de radiație însuşi este inclus în 
sistemul închis luat în considerare. Astfel, s-a putut 
ține seama într-un mod raţional de caracterul indivi- 
dual al radiaţiei, impus de teoria cuantică, şi s-a putut 
construi o teorie a dispersiei care să ia în considerare 
lărgimea finită a liniilor spectrale. Renunțarea, în 
această tratare, la reprezentările spaţio-temporale pare 
un indiciu clar privind caracterul complementar al 
teoriei cuantice. Mai cu seamă acest lucru trebuie 
avut în vedere atunci când vrem să înțelegem ruptura 
radicală față de descrierea cauzală a naturii pe care o 
întâlnim la fenomenele radiative menționate mai sus 
în legătură cu excitarea spectrelor. 

Ținând cont de legătura asimptotică între proprie- 
tățile atomice şi electrodinamica clasică, impusă de 
principiul corespondenței, faptul că ideea de stare 
staționară şi descrierea comportamentului particulelor 
individuale din atom se exclud reciproc poate fi con- 
siderat o dificultate. De fapt, această relaţie înseamnă 
că, la limita numerelor cuantice mari, unde diferența 
relativă dintre stările staţionare învecinate tinde asimp- 
totic spre zero, are sens să fie utilizate pentru mişcarea 
electronilor reprezentările mecanice. Trebuie totuşi 
subliniat că această relaţie nu poate fi privită ca o 
tranziție treptată către teoria clasică, în sensul că 
postulatul cuantic şi-ar pierde semnificaţia pentru 
numere cuantice mari. Dimpotrivă, concluziile trase 
din principiul corespondenţei cu ajutorul reprezen- 
tărilor clasice se bazează pe presupunerea că noţiunile 
de stare staționară şi de tranziţie individuală rămân 
valabile chiar şi în această limită. . 

Această problemă oferă un exemplu foarte in- 
structiv pentru aplicarea noilor metode. După cum a 
arătat Schrödinger, în limita menționată, prin super- 
poziţia vibrațiilor proprii, pot fi construite pachete de 
unde mici în comparaţie cu „dimensiunea“ atomului, 
a căror propagare se apropie oricât de mult de repre- 
zentarea clasică a mişcării particulelor materiale, dacă 
sunt alese numere cuantice suficient de mari. În cazul 
particular al oscilatorului armonic simplu, el a arătat că 
asemenea pachete de unde nu se vor destrăma nici după 
intervale de timp oricât de lungi, şi vor oscila înainte 

şi înapoi într-un mod care corespunde reprezentării 
clasice a mişcării. Aceasta l-a făcut pe Schrödinger 
să spere că poate construi o teorie pur ondulatorie, 
fără să apeleze la postulatul cuantic. Dar, după cum a 
subliniat Heisenberg, simplitatea cazului oscilatorului 
este o excepţie şi e intim legată de natura armonică a 
mişcării clasice corespunzătoare. Pe de altă parte, în 
acest exemplu nu apare posibilitatea unei apropieri 
asimptotice de problema particulelor libere. În gene- 
ral, pachetul de unde se va dispersa treptat pe întreaga 
regiune a atomului, iar „mişcarea“ unui electron legat 
poate fi urmărită doar pe durata unui număr limitat de 
perioade, care e de ordinul de mărime al numerelor 
cuantice asociate cu vibraţiile proprii. Această pro- 
blemă a fost studiată mai amănunţit de Darwin* în- 
tr-un recent articol în care se dau câteva exemple 
instructive privind comportamentul pachetelor de 
unde. Kennard a tratat probleme asemănătoare, însă 
din perspectiva teoriei matriciale. 

Întâlnim aici din nou opoziţia dintre principiul 
superpoziţiei din teoria ondulatorie şi presupunerea că 
particulele au individualitate, menționată deja în cazul 
particulelor libere. În acelaşi timp, legătura asimp- 
totică cu teoria clasică, care nu face distincţie între 
particule libere şi particule legate, oferă posibilitatea 
unei extrem de simple ilustrări a consideraţiilor de mai 


* Fizicianul englez Charles Galton Darwin era nepotul lui 
Charles Darwin. (N. ed.) 

sus privind folosirea coerentă a conceptului de stare 
staționară. După cum am văzut, identificarea unei stări 
staționare prin ciocniri sau prin interacţii radiative 
implică o lacună în descrierea temporală, care e cel 
puţin de ordinul de mărime al perioadelor asociate cu 
tranziţiile între stările staţionare. La limita numerelor 
cuantice mari, aceste perioade pot fi interpretate ca 
perioade de rotaţie. Ne dăm deci imediat seama că nu 
putem obţine o legătură cauzală între observaţiile ce 
conduc la fixarea unei stări staționare şi observaţiile an- 
terioare privind comportamentul particulelor separate 
din atom. 

În rezumat putem spune că, în domeniul lor de 
aplicare, conceptele de stare staţionară şi de tranziție 
individuală au la fel de multă sau de puțină „realitate“ 
ca însăşi ideea de particulă individuală. În ambele 
cazuri avem de-a face cu o condiţie a cauzalității com- 
plementară cu descrierea spațio-temposală, care poate 


de observare. 


7. PROBLEMA PARTICULELOR ELEMENTARE 


Ținând cont de complementaritatea impusă de postu- 
latul cuantic, pare posibil ca, prin intermediul metodelor 
simbolice, să construim o teorie coerentă a fenomenelor 
atomice, teorie ce poate fi considerată ca o generalizare 
rațională a descrierii cauzale spațio-temporale din fizica 

clasică. Aceasta nu înseamnă însă că teoria clasică a 
electronului reprezintă doar un caz-limită pentru care 
cuanta de acțiune devine nulă. Legătura dintre această 
teorie şi experiment se întemeiază pe presupuneri care 
nu pot fi separate de problemele teoriei cuantice. Un 
indiciu în acest sens a apărut deja prin bine-cunoscutele 
dificultăți pe care le întâmpinăm în încercarea de a 
explica individualitatea particulelor electrice elemen- 
tare pe baza principiilor generale din mecanică şi elec- 
trodinamică. În această privinţă, nici teoria relativistă a 
gravitaţei nu a îndeplinit aşteptările. O rezolvare satis- 
făcătoare a acestor probleme pare posibilă doar prin 
intermediul unei transpuneri cuantice raționale a teoriei 
generale a câmpului, în care cuanta elementară de elec- 
tricitate să-şi găsească locul în mod natural ca expresie a 
noțiunii de individualitate ce caracterizează teoria cuan- 
tică. Recent, Klein a atras atenţia asupra posibilității de 
a lega această problemă de reprezentarea unificată 
5-dimensională a electromagnetismului şi gravitaţiei, 
propusă de Kaluza.* În această teorie, conservarea 


* În 1921, matematicianul şi fizicianul german Theodor 
Kaluza (1885-1954) a propus un model în care gravitația şi 
electromagnetismul ar fi unificate într-un spațiu-timp cu cinci 
dimensiuni. Oskar Klein a avansat în 1926 ideea că a patra 
dimensiune spaţială e închisă într-un cerc de rază foarte mică 
(e compactificată), aşa încât nu e observabilă la scară macro- 
scopică. Această idee a fost preluată o jumătate de secol mai 
târziu în teoria corzilor, aşa încât se poate spune că teoria 
Kaluza-K lein a fost un precursor al ei. (N. ed.) 

sarcinii electrice apare ca un analog al teoremelor de 
conservare pentru energie şi impuls. După cum aceste 
concepte [de energie şi impuls] sunt indisolubil legate 
de descrierea spațio-temporală, la fel şi valabilitatea 
descrierii obişnuite 4-dimensionale și folosirea ei 
simbolică în teoria cuantică par să depindă în mod 
esențial, aşa cum a subliniat Klein, de faptul că în 
această descriere [S-dimensională] sarcina electrică 
apare întotdeauna în unităţi bine definite, a cincea 
dimensiune nefiind accesibilă observaţiei. 

Lăsând la o parte aceste probleme profunde rămase 
nerezolvate, teoria clasică a electronului ne-a călăuzit 
până acum către elaborarea unei descrieri pe baza 
principiului corespondenței, descriere legată de ideea 
propusă de Compton că particulele electrice ele- 
mentare, în afară de masă şi sarcină, posedă un mo- 
ment magnetic datorat momentului cinetic determinat 
de cuanta de acțiune. Această ipoteză, lansată cu un 
succes răsunător de Goudsmit şi Uhlenbeck pentru a 
explica efectul Zeeman anomal*, şi-a dovedit ferti- 
litatea prin intermediul noilor metode ale teoriei 
cuantice, după cum au arătat mai cu seamă Heisenberg 
şi Jordan. Putem într-adevăr spune că ipoteza electro- 


* În 1925, fizicienii olandezi George Uhlenbeck şi Samuel 
Goudsmit au presupus că electronul posedă un spin (moment 
cinetic intrinsec), prin urmare şi un moment magnetic intrin- 
sec, care, în prezența unui câmp magnetic static, face ca liniile 
spectrale ale atomului să se despice — efectul Zeeman anomal 
(v. şi nota de la p. 41). (N. ed.) 

nului magnetic [momentului magnetic al electro- 
nului] şi problema rezonanței, lămurită de Heisenberg, 
care apare în descrierea cuantică a comportamentului 
atomilor cu mai mulți electroni, au dus interpretarea 
întemeiată pe principiul corespondenței a liniilor 
spectrale şi a sistemului periodic la un anume grad de 
completitudine. Principiile ce se află la baza acestei 
abordări au făcut cu putință chiar să tragem concluzii 
despre proprietăţile nucleelor atomice. Astfel, pornind 
de la ideile lui Heisenberg şi Hund, Dennison a reuşit 
recent, pe o cale foarte interesantă, să demonstreze că 
explicarea căldurii specifice a hidrogenului, care până 
acum a întâmpinat dificultăţi, poate fi coroborată cu 
presupunerea că protonul posedă un moment cinetic 
de spin de aceeași valoare cu cel al electronului. Însă, 
datorită masei lui mult mai mari, protonul are un mo- 
ment magnetic mult mai mic decât cel al electronului. 

Neajunsul metodelor elaborate până acum legat de 
chestiunea particulelor elementare apare în proble- 
mele menţionate pentru că ele nu permit o explicaţie 
neambiguă a deosebirii dintre comportamentul 
particulelor elementare încărcate electric şi „entităţile 
individuale“ reprezentate de conceptul de cuante de 
lumină, deosebire exprimată de aşa-numitul principiu 
al excluziunii formulat de Pauli.* Acest principiu, atât 


* Problema comportamentului diferit ţine de faptul că par- 
ticulele încărcate electric la care se referă Bohr (electronii şi 
protonii) au o valoare a spinului semiîntreagă (1/2), nu pot 
(conform principiului excluziunii al lui Pauli) ocupa aceleaşi 

de important în problema structurii atomice și în 
elaborarea recentelor teorii statistice, reflectă doar una 
dintre cele câteva posibilități, fiecare satisfăcând cerin- 
tele principiului corespondenței. În plus, dificultatea de 
a satisface condiţiile teoriei relativităţii în teoria cuan- 
tică apare deosebit de pregnant în problema electro- 
nului magnetic [momentului magnetic al electronului]. 
Până acum păreau sortite eşecului încercările promi- 
țătoare ale lui Darwin şi Pauli de a generaliza noile 
metode pentru a rezolva în mod natural această pro- 
blemă în raport cu considerațiile cinematice relativiste 
ale lui Thomas, fundamentale pentru interpretarea 
rezultatelor experimentale. Recent, Dirac a reuşit totuşi 
să abordeze problema electronului magnetic [momen- 
tului magnetic al electronului] printr-o extindere nouă 
şi ingenioasă a metodei simbolice, satisfăcând astfel 
condiţiile relativiste, şi rămânând în acelaşi timp în 
acord cu rezultatele experimentelor spectrale. În această 
abordare nu numai că apar, la fel ca în metodele ante- 
rioare, numere imaginare, dar înseşi ecuațiile funda- 
mentale conțin mărimi cu un grad încă mai înalt de 
complexitate, reprezentate prin matrici.* 


stări cuantice şi se supun statisticii Fermi-Dirac, în timp ce 
cuantele de lumină (fotonii) au o valoare a spinului întreagă 
(1), pot ocupa aceleaşi stări cuantice şi se supun stasticii 
Bose-Einstein. Particulele din prima categorie se numesc 
fermioni, cele din a doua categorie, bosoni. (N. ed.) 

* Este vorba de ecuaţia de undă relativistă, formulată de 
Dirac în 1928, pentru electron. Dacă în ecuaţia Schrödinger 

În teoria relativității, coordonarea spațio-tem- 
porală şi cauzalitatea din teoriile clasice sunt puse de 
acord. Pentru a adapta cerinţele relativităţii la postu- 
latul cuantic, trebuie să ducem renunțarea la vizua- 
lizarea în sensul obişnuit încă şi mai departe decât în 
formularea legilor cuantice prezentată aici. Ne aflăm 
deci pe drumul urmat de Einstein pentru a adapta 
modalitățile noastre de percepţie provenind de la 
simțuri la o cunoaştere tot mai profundă a legilor 
naturii. Obstacolele întâlnite pe acest drum ţin în 
primul rând de faptul că fiecare cuvânt al limbii face 
apel la percepţia noastră obișnuită. În teoria cuantică, 
ne izbim de la bun început de faptul că acel caracter 
irațional al postulatului cuantic este inevitabil. Sper 
totuşi că ideea de complementaritate e potrivită pentru 
a descrie această situaţie, a cărei dificultate seamănă 
profund cu dificultatea generală întâmpinată de oa- 
meni atunci când îşi concep ideile, dificultate inerentă 
în distincţia dintre subiect şi obiect. 


(care nu satisface condiţiile teoriei relativităţii) electronul e 
descris printr-o funcție complexă, în ecuaţia Dirac electronul 
e descris prin patru funcţii complexe. (N. ed.) 


III 
Cuanta de acţiune şi descrierea naturii 
(1929) 


În istoria științei, puţine sunt evenimentele care, 
în scurtul răstimp al unei generaţii, să fi avut ase- 
menea consecințe extraordinare precum descoperirea 
de către Planck a cuantei elementare de acţiune. Nu 
numai că această descoperire reprezintă, într-o mă- 
sură tot mai mare, cadrul pentru ordonarea experien- 
telor noastre privind fenomenele atomice, a căror 
cunoaştere s-a extins uimitor în ultimii treizeci de ani, 
dar, în acelaşi timp, ea a condus la o revizuire com- 
pletă a fundamentelor descrierii fenomenelor naturale. 
Avem de-a face aici cu o dezvoltare permanentă a per- 
spectivelor şi a bazei conceptuale «are, începând cu 
cercetările lui Planck asupra radiaţiei corpului negru*, 


* La sfârşitul secolului XIX, spectrul radiaţiei corpului 
negru (un corp opac şi care nu reflectă undele electro- 
magnetice, menţinut la temperatură constantă) reprezenta un 
mister pentru fizica clasică. El a fost explicat în 1900 de Max 
Planck, care a emis ipoteza că energia poate fi emisă doar în 
multipli întregi ai unei cantități elementare numită „cuantă de 
energie“ — iar aceasta reprezintă actul de naştere al fizicii 
cuantice. (N. ed.) 

a atins apogeul în ultimii ani prin formularea unei 
mecanici cuantice formalizate matematic. Această 
teorie poate fi privită ca o generalizare a mecanicii 
clasice, cu care poate fi comparată în privinţa frumu- 
seţii şi a coerenţei logice. 

Acest obiectiv a fost însă atins cu prețul renunțării 
la modul de descriere cauzal spaţio-temporal caracte- 
ristic teoriilor fizicii clasice, care au cunoscut o lim- 
pezire atât de profundă prin teoria relativităţii. În 
această privință, se poate spune că teoria cuantică e o 
dezamăgire, căci teoria atomică a apărut tocmai din 
încercarea de a obţine o asemenea descriere şi pentru 
fenomene pe care nu le percepem nemijlocit ca pe 
mişcări ale unor corpuri materiale. De la bun început 
ne puteam totuşi aştepta la un eşec al formelor de per- 
cepție adaptate impresiilor noastre senzoriale obişnuite. 
Acum ştim, ce-i drept, că scepticismul deseori expri- 
mat privind realitatea atomilor a fost exagerat, căci 
minunatele progrese ale ştiinţei experimentale ne-au 
permis să studiem efectele atomilor individuali. Recu- 
noaşterea divizibilităţii limitate a proceselor fizice, 
simbolizată prin cuanta de acţiune, ne-a întărit însă 
vechile îndoieli privind adecvarea formelor obişnuite 
de percepție la fenomenele atomice. Deoarece în ob- 
servarea unor asemenea fenomene nu putem neglija 
interacțiunea dintre obiect şi instrumentul de obser- 
vare, problema posibilităţilor de observare apare din 
nou în prim-plan. Suntem deci confruntați, într-o nouă lu- 
mină, cu problema obiectivităţii fenomenelor, problemă 

care a avut parte de atât de multă atenţie în dezbate- 
rile filozofice. 

Aceasta fiind situaţia, nu e de mirare că în toate 
aplicaţiile raţionale ale teoriei cuantice am avut de-a 
face în mod esenţial cu probleme statistice. În 
cercetările sale inițiale, Planck a introdus cuanta de 
acțiune în primul rând din nevoia de a modifica me- 
canica statistică clasică. Această caracteristică a 
teoriei cuantice apare pregnant în dezbaterea recent 
reluată privind natura luminii şi a particulelor ele- 
mentare de materie. Deşi aceste probleme păreau 
să-şi fi găsit soluţia definitivă în teoriile clasice, ştim 
acum că atât pentru particulele materiale, cât şi pentru 
lumină sunt necesare reprezentări conceptuale diferite 
pentru a da o explicaţie completă fenomenelor şi pen- 
tru a ajunge la o formulare unică a legilor statistice 
care guvernează datele experimentale. Cu cât ne 
apare mai limpede că o formulare uniformă a teoriei 
cuantice în termeni clasici e imposibilă, cu atât ad- 
mirăm mai mult intuiţia fericită a lui Planck de a făun 
termenul „cuantă de acțiune“, care indică clar renun- 
tarea la principiul acțiunii*, principiu al cărui loc 
central în descrierea clasică a naturii a fost subliniat 


* Principiul acţiunii (sau principiul minimei acţiuni) — 
principiu conform căruia, pentru un sistem fizic, impunând 
condiţia ca acţiunea să fie staţionară, se obțin ecuaţiile de miş- 
care. A fost punctul de pornire pentru elaborarea de către 
Lagrange şi Hamilton a formulărilor analitice ale mecanicii 
clasice. (N. ed.) 

de Planck însuşi în repetate rânduri. Acest principiu 
exprimă remarcabila relaţie de simetrie reciprocă din- 
tre descrierea spaţio-temporală şi legile de conservare 
ale energiei şi impulsului. Forţa acestor legi de 
conservare, care s-a vădit deja în fizica clasică, se ba- 
zează pe faptul că ele pot fi aplicate fără a urmări 
cursul fenomenelor în spaţiu şi timp. În formalismul 
mecanicii cuantice, această reciprocitate a fost 
folosită în modul cel mai fertil. De fapt, cuanta de 
acțiune apare aici numai în relaţiile în care coordo- 
natele spațio-temporale şi componentele vectorului 
impuls-energie, care sunt mărimi canonic conjugate 
în sensul lui Hamilton, apar într-o manieră simetrică 
şi reciprocă. În plus, analogia dintre optică şi meca- 
nică, extrem de fructuoasă în dezvoltările recente ale 
teoriei cuantice, se întemeiază pe această reciprocitate. 

Natura însăşi a observaţiilor fizice impune însă ca 
toate experienţele să fie în ultimă instanță exprimate 
în funcție de conceptele clasice, neglijând cuanta de 
acțiune. Aplicabilitatea limitată a conceptelor clasice 
are drept consecinţă inevitabilă faptul că rezultatele 
la care se poate ajunge prin orice măsurătoare a mă- 
rimilor atomice sunt supuse unei limitări inerente. 
Această problemă a fost recent lămurită în profun- 
zime prin legea generală a mecanicii cuantice for- 
mulată de Heisenberg, conform căreia produsul dintre 
erorile medii cu care pot fi măsurate simultan două 
mărimi mecanice canonic conjugate nu poate fi nici- 
odată mai mic decât cuanta de acțiune. Heisenberg a 

comparat pe drept cuvânt rolul jucat de această lege 
a incertitudinii reciproce în evaluarea coerenţei in- 
terne a mecanicii cuantice cu rolul jucat de imposibi- 
litatea transmiterii unor semnale cu viteză mai mare 
decât viteza luminii pentru testarea coerenţei interne 
a teoriei relativităţii. Atunci când avem în vedere 
bine-cunoscutele paradoxuri ce apar în aplicarea teo- 
riei cuantice la structura atomului e esenţial să ținem 
cont de faptul că proprietățile atomilor sunt obținute 
întotdeauna prin observarea reacţiilor lor la ciocniri 
sau la influența radiației, şi de faptul că limitarea 
posibilităților de măsurare e direct legată de contra- 
dicţiile aparente care au fost dezvăluite în discuţia 
privind natura luminii şi a particulelor materiale. Pen- 
tru a sublinia că nu avem de-a face aici cu contradicții 
reale, autorul a propus într-o lucrare anterioară folo- 
sirea termenului „complementaritate“.* Ţinând cont 
de simetria reciprocă menționată mai sus, care apare 
deja în mecanica clasică, poate că termenul „recipro- 
citate“ e mai potrivit pentru a exprima situaţia cu care 
suntem confruntaţi. În concluzia lucrării la care m-am 
referit, am subliniat că există o legătură strânsă între 


* Lucrarea la care se referă autorul este prelegerea ţinută la 
Como în 1927, cu prilejul comemorării lui Volta, şi prezentată 
în capitolul anterior. Noţiunea de complementaritate este crea- 
ţia lui Niels Bohr, şi joacă un rol esenţial în interpretarea dată 
de Şcoala de la Copenhaga mecanicii cuantice. „Contraria non 
contradictoria sed complementaria sunt“ (Contrariile nu se 
contrazic, ci sunt complementare“), spunea Bohr. (N. ed.) 

eşecul formelor noastre de percepţie — care ţine de 
imposibilitatea unei separări stricte între fenomene şi 
mijloacele de observare — şi limitele generale ale capa- 
cității umane de a crea concepte — ce îşi au rădăcinile 
în distincția pe care o facem între subiect şi obiect. 
Pesemne că problemele epistemologice şi psihologice 
care apar aici se află în afara domeniului fizicii pro- 
priu-zise. Aş vrea totuşi să mă folosesc de prilejul 
care mi se oferă pentru a cerceta mai în profunzime 
aceste idei. 

Problema epistemologică pe care o discutăm poate 
fi caracterizată pe scurt în felul următor: pentru a de- 
scrie activitatea noastră mentală, avem nevoie de un 
conţinut dat în mod obiectiv, care să se afle în opoziție 
cu subiectul care percepe, dar, pe de altă parte, nu 
poate fi menţinută o separare strictă între obiect şi 
subiect, odată ce subiectul care percepe face şi el parte 
din conținutul nostru mental. De aici rezultă nu numai 
relativitatea semnificației fiecărui concept, ba chiar a 
fiecărui cuvânt, semnificaţia depinzând de alegerea 
noastră arbitrară a punctului de vedere, ci şi că în ge- 
neral trebuie să fim pregătiţi să acceptăm faptul că o 
explicație completă a unuia şi aceluiaşi obiect ar putea 
necesita diferite puncte de vedere, care desfid o de- 
scriere unică. Strict vorbind, analiza lucidă a oricărui 
concept se află într-o relaţie de excluziune cu aplica- 
rea lui imediată. Nevoia de a apela la un mod de descri- 
ere complementar sau reciproc ne e probabil mai bine 
cunoscută din problemele psihologice. Dimpotrivă, 

caracteristica aşa-numitelor ştiinţe exacte este, în 
genere, încercarea de a ajunge la unicitate prin evi- 
tarea oricărei raportări la subiectul care percepe. Acest 
demers e urmat pesemne în modul cel mai conştient 
în simbolismul matematic, care oferă gândirii noastre 
un ideal de obiectivitate pentru atingerea căruia prac- 
tic nu există limite, atât timp cât rămânem în dome- 
niul închis în sine al logicii aplicate. În ştiinţele 
naturii însă nu poate fi vorba de un domeniu strict 
închis în sine al aplicării principiilor logicii, fiindcă 
trebuie în permanență să ne aşteptăm la apariția unor 
fapte noi, care, pentru a fi incluse în domeniul expe- 
rienței noastre anterioare, ne-ar putea sili să ne revi- 
zuim conceptele fundamentale. 

Am avut de-a face de curând cu o asemenea revi- 
zuire la apariţia teoriei relativității, care, printr-o 
analiză profundă a problemei observării, a dezvăluit 
caracterul subiectiv al tuturor conceptelor din fizica 
clasică. În pofida încercărilor grele la care supune 
puterea noastră de abstractizare, teoria relativității se 
apropie în mare măsură de idealul clasic de unitate și 
cauzalitate în descrierea naturii. Mai presus de toate, 
ideea de realitate obiectivă a fenomenelor, deschisă 
observaţiei, e menţinută în continuare cu stricteţe. 
Dupăcum a subliniat Einstein, presupunerea că orice 
observaţie se bazează în ultimă instanță pe coinci- 
denta în spaţiu şi timp a obiectului şi a mijloacelor de 
observare, prin urmare că orice observaţie poate fi 
definită independent de sistemul de referință al obser- 

vatorului, este fundamentală pentru întreaga teorie a 
relativităţii. De la descoperirea cuantei de acţiune 
ştim însă că în descrierea fenomenelor atomice 
idealul clasic nu poate fi atins. În particular, orice 
încercare de ordonare în spaţiu-timp duce la ruperea 
lanţului cauzal, din moment ce o asemenea încercare 
presupune cu necesitate un schimb de impuls şi ener- 
gie între entităţile individuale, pe de o parte, şi instru- 
mentele de măsură folosite pentru observare, pe de 
altă parte; iar tocmai acest schimb nu poate fi pus în 
evidență dacă instrumentele de măsură îşi îndeplinesc 
scopul. Invers, orice concluzie, bazată pe stricta con- 
servare a energiei şi impulsului, privind comporta- 
mentul dinamic al entităţilor individuale va duce în 
mod necesar la renunţarea totală de a urmări par- 
cursul lor în spaţiu şi timp. În general, putem spune 
că aplicabilitatea descrierii cauzale spațio-temporale 
în ordonarea experienţelor noastre obişnuite depinde 
în întregime de valoarea mică a cuantei de acţiune în 
raport cu valorile acţiunii care apar în fenomenele 
obişnuite. Descoperirea lui Planck ne-a pus în faţa 
unei situații asemănătoare cu cea adusă de teoria 
relativităţii. Validitatea distincţiei nete dintre spațiu 
şi timp, impusă de simţurile noastre, depinde în în- 
tregime de valoarea mică a vitezelor cu care avem 
de-a face în viaţa de zi cu zi, în comparaţie cu valoa- 
rea vitezei luminii. Dar, în problema cauzalităţii feno- 
menelor atomice, caracterul reciproc al rezultatelor 
măsurătorilor nu mai poate fi neglijat, aşa cum nu 

mai poate fi neglijată relativitatea lor în problema 
simultaneităţii. 

Vorbind despre renunţarea la dorinţa de vizua- 
lizare care conferă întregului nostru limbaj caracterul 
său, renunțare la care situația prezentată mai sus ne 
obligă, trebuie spus că până şi în experiențele psiho- 
logice simple întâlnim trăsături fundamentale nu doar 
ale perspectivei relativiste, dar şi ale perspectivei 
reciprocității. Relativitatea percepţiei noastre asupra 
mişcării, cu care ne obişnuim din copilărie atunci când 
călătorim cu vaporul sau cu trenul, corespunde expe- 
rienţelor banale privind caracterul reciproc al percep- 
tiei tactile. E suficient să amintim senzaţia, menționată 
deseori de psihologi, pe care a trăit-o oricine a încer- 
cat să se orienteze într-o cameră întunecată tatonând 
cu un baston. Dacă bastonul e ţinut lejer, simţul tactil 
îl percepe ca pe un obiect. Dacă însă bastonul e ţinut 
strâns, dispare senzaţia că este un corp străin, iar im- 
presia de atingere se localizează imediat în punctul în 
care bastonul atinge corpul pe care îl cercetăm. N-ar 
fi o exagerare să susţinem, doar pe baza experienţelor 
psihologice, că însăşi natura conceptelor de spațiu şi 
timp le face să dobândească un înțeles numai datorită 
posibilităţii de a neglija interacțiunea cu instrumen- 
tele de măsură. În general, analiza impresiilor noastre 
senzoriale dezvăluie o independență remarcabilă a 
fundamentelor psihologice ale conceptelor de spaţiu 
şi timp de ideile pe care ni le facem despre energie şi 
impuls pe baza acțiunii unor forțe. Mai presus de 

toate însă, aşa cum am menţionat deja, acest domeniu 
se remarcă prin relații de reciprocitate întemeiate pe 
unitatea stării noastre de conştiență, şi care prezintă o 
asemănare frapantă cu consecinţele cuantei de acțiune 
în fizică. Avem aici în vedere bine-cunoscutele carac- 
teristici ale afectului şi voliţiei, care nu pot fi repre- 
zentate prin imagini vizualizabile. Aparenta opoziţie 
între fluxul continuu al gândirii asociative şi păstrarea 
unității personalităţii prezintă o analogie sugestivă cu 
raportul dintre descrierea ondulatorie a mişcării par- 
ticulelor materiale, guvernată de principiul superpo- 
ziției, şi individualitatea lor indestructibilă. Inevitabila 
influenţă asupra fenomenelor atomice provocată de 
observarea lor are aici drept corespondent bine-cunos- 
cuta schimbare de nuanţă a trăirilor psihologice care în- 
soțeşte îndreptarea atenției către diferitele lor elemente. 

Fie-mi permis să vorbesc pe scurt despre raportul 
dintre regularitățile din domeniul psihologiei şi pro- 
blema cauzalității fenomenelor fizice. Meditând la 
opoziţia dintre senzaţia liberului-arbitru, care guver- 
nează viața psihică, şi lanțul cauzal aparent neîntre- 
rupt al proceselor fiziologice care o însoțesc, filozofii 
n-au putut să nu se gândească, desigur, că am avea 
de-a face aici cu o relaţie de complementaritate nevi- 
zualizabilă. S-a spus deseori că o cercetare amănun- 
țită a proceselor din creier, care, deşi imposibil de pus 
în practică, poate fi totuşi concepută, ar dezvălui un 
lanţ cauzal ce dă naştere unei unice reprezentări a 
trăirilor afective. Acum însă, un asemenea experiment 

idealizat apare într-o lumină nouă, odată ce am aflat, 
descoperind cuanta de acţiune, că urmărirea cauzală 
amănunţită a proceselor atomice e imposibilă şi că 
orice încercare de a ajunge la cunoaşterea unor ase- 
menea procese implică o perturbare fundamental 
incontrolabilă a desfăşurării lor. Conform perspecti- 
vei menţionate mai sus privind raportul dintre pro- 
cesele cerebrale şi trăirile psihice, trebuie să fim 
pregătiți să acceptăm faptul că încercarea de a le 
observa pe cele dintâi aduce cu sine o alterare funda- 
mentală în perceperea conştientă a voliţiei. Deşi s-ar 
putea ca în cazul de față să avem de-a face doar cu 
analogii mai mult sau mai puţin nimerite, credem cu 
tărie că faptele pe care teoria cuantică ni le-a dez- 
văluit, şi care se află în afara cadrului formelor noas- 
tre de percepţie obişnuite, ne oferă un mijloc de a 
lămuri probleme filozofice generale. 

Prilejul special pentru care scriu aceste rânduri 
sper să fie o scuză pentru că mă aventurez într-un 
domeniu străin mie.* Mai presupus de toate, am vrut 
să-mi exprim entuziasmul față de perspectivele care 
au fost deschise pentru întreaga ştiinţă. Apoi, am vrut 
să subliniez cu tărie cât de profund a zguduit noua 
cunoaştere temeliile pe care ne-am construit concep- 
tele, nu doar în descrierea clasică a fizicii, dar şi în 
întregul nostru mod obişnuit de a gândi. În primul 


* Acest text a apărut într-un volum jubiliar dedicat lui 
Planck. (N. ed.) 

rând acestei emancipări îi datorăm minunatul progres 
în înţelegerea fenomenelor naturii din răstimpul ul- 
timei generaţii, progres ce depăşeşte cu mult toate 
speranţele pe care am îndrăznit să le nutrim cu doar 
câţiva ani în urmă. Trăsătura cea mai frapantă a si- 
tuaţiei actuale din fizică este probabil faptul că aproa- 
pe toate ideile care s-au dovedit rodnice în studiul 
naturii şi-au găsit locul potrivit într-o armonie co- 
mună, fără a-şi pierde nimic din forţa lor. În semn de 
recunoştinţă pentru posibilitățile de cercetare pe care 
le-a deschis în faţa noastră, colegii îl sărbătoresc 
astăzi pe creatorul teoriei cuantice. 


IV 
Teoria atomică şi principiile 
care stau la baza descrierii naturii 
(1929) 


Fenomenele naturale, aşa cum le percepem prin 
intermediul simţurilor, ni se par deseori extrem de 
schimbătoare şi de instabile. Pentru a explica acest 
lucru, din cele mai vechi timpuri s-a presupus că feno- 
menele apar prin efectul combinat şi interacțiunea 
unui număr mare de particule minuscule, aşa-numiţii 
atomi, care sunt neschimbători şi stabili, dar, din 
cauza dimensiunilor lor foarte mici, nu pot fi per- 
cepuţi direct. Lăsând la o parte întrebarea fundamen- 
tală dacă suntem sau nu îndreptăţiți să pretindem 
imagini vizualizabile în domenii inaccesibile simțu- 
rilor noastre, teoria atomică a avut la început, în mod 
inevitabil, un caracter ipotetic; şi, din moment ce se 
credea că însăşi natura materiei făcea pentru totdea- 
una cu neputinţă observarea directă a lumii atomilor, 
trebuia presupus că teoria atomică îşi va păstra mereu 
acest caracter ipotetic. Însă, ceea ce s-a întâmplat în 
atâtea alte domenii s-a întâmplat şi aici; graţie dezvol- 
tării tehnicilor de observare, limitele observaţiilor 
posibile au fost lărgite continuu. E de ajuns să ne gân- 
dim la înţelegerea structurii universului dobândită cu 

ajutorul telescopului şi a spectroscopului sau la 
dezvăluirea alcătuirii la scară mică a organismelor, pe 
care o datorăm microscopului. În mod asemănător, 
dezvoltarea extraordinară a metodelor fizicii experi- 
mentale ne-a făcut să aflăm despre nenumărate feno- 
mene care ne oferă informaţii directe privind mişcările 
atomilor şi numărul lor. Cunoaştem până şi fenomene 
despre care se poate presupune cu deplin temei că au 
loc prin acțiunea unui singur atom sau chiar a unei 
părți dintr-un atom. Însă, pe măsură ce am ajuns să 
cunoaștem în amănunt structura internă a atomilor, şi 
orice îndoială cu privire la existenţa lor a fost înlă- 
turată, ni s-a reamintit în chip pilduitor limitarea natu- 
rală a formelor percepţiei noastre. Voi încerca să 
prezint aici această stranie situaţie. 

Timpul nu-mi permite să insist asupra formidabilei 
extinderi a domeniului experimental la care mă refer, 
caracterizată de descoperirea razelor catodice, a ra- 
diației Röntgen şi a substanțelor radioactive. Voi 
aminti doar principalele trăsături ale imaginii atomului 
la care am ajuns prin aceste descoperiri. Particule de 
sarcină negativă, aşa-numiţii electroni, care sunt men- 
ținuți în atom prin atracţia nucleului, de masă mult mai 
mare şi încărcat pozitiv, intră în compoziţia tuturor 
atomilor. Masa nucleului determină greutatea atomică 
a elementului, altminteri are însă doar o slabă influență 
asupra proprietăților substanţei, acestea depinzând în 
principal de sarcina electrică a nucleului care este în- 
totdeauna un multiplu întreg al sarcinii electronului, cu 

semn schimbat. Acest număr întreg, care determină 
numărul electronilor prezenţi într-un atom neutru, s-a 
dovedit a fi tocmai numărul atomic care stabilește locul 
elementului în aşa-numitul sistem natural [periodic], 
unde relațiile dintre elemente în privinţa proprietăţilor 
fizice şi chimice îşi găsesc o expresie atât de potrivită. 
Se poate spune că această interpretare a numărului 
atomic reprezintă un mare pas spre rezolvarea proble- 
mei care de multă vreme a fost unul dintre visurile cele 
mai îndrăzneţe ale ştiinţelor naturii, anume înțelegerea 
regularităților din natură prin intermediul numerelor. 

Progresele pomenite aici au produs, desigur, o 
modificare în conceptele fundamentale ale teoriei 
atomice. Neschimbători nu mai sunt consideraţi acum 
atomii, ci constituenții lor. Marea stabilitate a elemen- 
telor se bazează pe faptul că nucleul atomic nu e afectat 
de influenţe fizice şi chimice obişnuite, care produc 
schimbări doar în modul de legare a electronilor în 
atom. Toate experimentele ne confirmă presupunerea 
că electronii sunt stabili, dar ştim că stabilitatea 
nucleelor atomice e limitată. Într-adevăr, straniile ra- 
diații emise de elementele radioactive ne oferă o do- 
vadă directă a ruperii nucleelor atomice, în cursul căreia 
electroni sau particule nucleare cu sarcină pozitivă 
sunt expulzate cu mare energie. Pe cât ne putem da 
seama din datele existente, aceste dezintegrări se pro- 
duc fără nici o cauză externă. Dacă avem un număr 
de atomi de radiu, tot ce putem spune este că există o 
probabilitate bine precizată ca o anumită fracțiune din 

ei să se dezintegreze în următoarea secundă. Vom 
reveni la acest ciudat neajuns al descrierii cauzale, care 
e strâns legat de trăsăturile fundamentale ale descrie- 
rii fenomenelor atomice. Trebuie să amintesc aici 
descoperirea importantă a lui Rutherford că, în anu- 
mite condiţii, dezintegrarea nucleelor atomice poate 
fi indusă prin influenţe externe. După cum ştim cu 
toţii, Rutherford a demonstrat că nucleele unor ele- 
mente altminteri stabile pot fi rupte atunci când sunt 
lovite de particule emise de nuclee radioactive. Se 
poate spune că acest prim exemplu de transmutaţie a 
unui element, controlată de om, a marcat o epocă în 
istoria ştiinţelor naturii şi a pus bazele unui domeniu 
cu totul nou al fizicii, anume explorarea interiorului 
nucleelor. N-am să insist însă asupra perspectivelor 
deschise de acest nou domeniu, ci am să mă limitez să 
vorbesc despre informaţiile de ordin general dobân- 
dite prin eforturile noastre de a explica proprietăţile 
fizice şi chimice obişnuite ale elementelor, pe baza 
ideilor privind structura atomică menţionate aici. 

La prima vedere, soluţia problemei poate părea 
simplă. Imaginea atomului este cea aunui mic sistem 
mecanic prezentând importante trăsături comune cu 
sistemul nostru solar, în descrierea căruia mecanica a 
obținut succese răsunătoare şi ne-a dat un exemplu 
remarcabil privind îndeplinirea cerinței cauzalităţii în 
fizica obișnuită. Într-adevăr, din cunoaşterea pozițiilor 
şi vitezelor planetelor la un moment dat putem cal- 
cula, cu o precizie aparent nelimitată, poziţiile şi 

vitezele lor la orice moment ulterior. Totuşi, faptul că 
într-o asemenea descriere mecanică poate fi aleasă o 
stare iniţială arbitrară creează mari dificultăţi în pro- 
blema structurii atomice. Dacă am considera stări de 
mișcare ale atomilor în număr infinit şi variind con- 
tinuu, am ajunge la o contradicţie evidentă cu datele 
experienţei, care ne spun că elementele posedă pro- 
prietăţi bine definite. Am putea crede eventual că 
proprietăţile elementelor nu ne dau informaţii directe 
privind comportamentul atomilor individuali, ci că 
avem de-a face întotdeauna cu regularități statistice 
reprezentând condiţiile medii ale unui număr mare de 
atomi. Teoria mecanică a căldurii, care nu numai că 
ne permite să explicăm legile fundamentale ale ter- 
modinamicii, dar ne oferă şi o înţelegere a multor 
proprietăți generale ale materiei, este un exemplu 
bine-cunoscut privind utilitatea consideraţiilor din 
mecanica statistică în teoria atomică. Elementele au 
însă şi alte proprietăţi care ne permit să tragem con- 
cluzii directe despre starea de mișcare a constituenților 
atomului. În primul rând, trebuie să presupunem că 
tipul de lumină pe care elementele o emit în anumite 
condiţii şi care e caracteristic fiecărui element în parte 
este determinat de ceea ce se întâmplă într-un atom 
individual. La fel cum undele radio ne dau informaţii 
despre natura oscilaţiilor electrice din stația care le 
emite, ar trebui să ne aşteptăm ca, pe baza teoriei 
electromagnetice a luminii, frecvențele liniilor indivi- 
duale din spectrele caracteristice ale elementelor să 

ne dea informaţii despre mişcarea electronilor din 
atom. Mecanica nu ne oferă însă o bază de interpre- 
tare pentru aceste informaţii; posibilitatea unei variații 
continue a stărilor mecanice de mişcare, despre care 
am vorbit mai sus, face să nu putem înțelege nici 
măcar apariţia liniilor spectrale bine definite. 
Elementul care lipseşte din această descriere a na- 
turii, evident necesar pentru a lămuri comportamentul 
atomilor, a fost adus de descoperirea de către Planck 
a aşa-numitei cuante de acțiune. Această descoperire 
îşi are originea în cercetările sale privind radiaţia cor- 
pului negru care, fiind independentă de proprietăţile 
particulare ale substanţelor, a reprezentat un test deci- 
siv pentru domeniul de valabilitate al teoriei mecanice 
a căldurii şi al teoriei electromagnetice a radiației. 
Tocmai incapacitatea acestor teorii de a explica legea 
radiaţiei corpului negru l-a condus pe Planck să gă- 
sească o trăsătură generală a legilor naturii care rămă- 
sese până atunci neobservată. Această trăsătură nu e 
evidentă în descrierea fenomenelor fizice curente, dar 
ea a declanșat o revoluţie radicală în explicarea aces- 
tor efecte care depind de atomi individuali. Astfel, în 
opoziţie cu condiţia de continuitate ce caracterizează 
descrierea obişnuită a naturii, indivizibilitatea cuantei 
de acţiune impune existența unui element funda- 
mental de discontinuitate în descrierea fenomenelor 
atomice. Dificultatea de a armoniza noile noastre cu- 
noştințe cu schema clasică a ideilor din fizică a deve- 
nit cât se poate de limpede în discuţia privind natura 

luminii, care a fost redeschisă de Einstein prin expli- 
caţia dată de el efectului fotoelectric, deşi, judecând 
după toate rezultatele experimentale de până atunci, 
problema naturii luminii îşi găsise o soluţie pe deplin 
mulțumitoare în cadrul teoriei electromagnetice. Ne 
aflăm în situaţia în care s-ar părea că suntem obligați să 
alegem între două concepții despre propagarea luminii 
care se exclud reciproc: ideea de unde luminoase şi 
perspectiva corpusculară a teoriei cuantelor de lumi- 
nă, fiecare concepție exprimând aspecte fundamen- 
tale ale experienței noastre. După cum vom vedea, 
această dilemă aparentă dezvăluie o limitare a forme- 
lor noastre de percepţie, legată de cuanta de acţiune. 
Această limitare e scoasă în evidență de o analiză mai 
aprofundată a aplicabilităţii conceptelor fundamen- 
tale ale fizicii la descrierea fenomenelor atomice. 
Numai o renunțare conştientă la nevoile noastre 
obişnuite de vizualizare şi cauzalitate a făcut posibil 
ca descoperirea lui Planck să reuşească să explice 
proprietățile elementelor pe baza a ceea ce ştim de- 
spre părţile constitutive ale atomilor. Pornind de la 
indivizibilitatea cuantei de acțiune, autorul a avansat 
ideea că orice schimbare în starea unui atom ar trebui 
privită ca un proces individual, imposibil de descris 
mai detaliat, în care atomul trece dintr-o așa-numită 
stare staționară în alta. Din această perspectivă, spec- 
trele elementelor nu ne dau informaţii directe despre 
mişcările componentelor atomilor, ci fiecare linie 
spectrală e asociată unui proces de tranziţie între două 

stări staționare, aşa încât produsul dintre frecvență şi 
cuanta de acţiune să fie egal cu modificarea energiei 
atomului în acest proces. S-a obţinut astfel o inter- 
pretare simplă a legilor spectroscopice generale pe 
care Balmer, Rydberg şi Ritz au reuşit să le deducă 
din datele experimentale. Această explicaţie a originii 
spectrelor a fost susținută de bine-cunoscutele experi- 
mente ale lui Franck şi Hertz legate de ciocnirile 
dintre atomi şi electronii liberi. Cantităţile de energie 
care pot fi schimbate în aceste ciocniri au corespuns 
perfect diferențelor de energie, calculate din spectre, 
dintre starea staţionară în care se afla atomul înainte 
de ciocnire şi una din stările staționare în care se 
poate afla după ciocnire. În ansamblu, această per- 
spectivă oferă un mod coerent de ordonare a datelor 
experimentale, dar coerenţa aceasta nu poate fi obți- 
nută decât renunțând la orice încercare de a avea o 
descriere amănunțită a proceselor de tranziţie indivi- 
duale. Ne aflăm aici atât de departe de o descriere 
cauzală, încât putem chiar spune că un atom într-o 
stare staționară are libertatea de a alege între diferitele 
tranziții posibile către alte stări staționare. Natura 
însăşi a problemei ne sileşte să facem doar consi- 
deraţii probabilistice pentru a prezice apariția proce- 
selor individuale, situație care, după cum a subliniat 
Einstein, seamănă mult cu cea în care apar trasfor- 
mările radioactive spontane. 

O trăsătură stranie a acestei abordări a problemei 
structurii atomice este folosirea frecventă a numerelor 


136 TEORIA ATOMICĂ ȘI DESCRIEREA NATURII 


întregi, care joacă un rol important şi în legile em- 
pirice ale spectroscopiei. Astfel, clasificarea stărilor 
staţionare depinde, în afară de numărul atomic, şi de 
aşa-numitele numere cuantice, la sistematizarea că- 
rora Sommerfeld a contribuit atât de mult. În ansam- 
blu, ideile adoptate de noi ne-au permis să explicăm, 
în mare măsură, proprietăţile elementelor şi relațiile 
dintre ele pe baza concepţiilor noastre generale pri- 
vind structura atomică. Ținând cont de uriaşa abatere 
de la ideile clasice din fizică, e de mirare că o ase- 
menea explicaţie a fost posibilă, fiindcă, la urma 
urmei, tot ce ştim despre constituenţii atomilor se în- 
temeiază pe aceste idei. Într-adevăr, orice utilizare a 
unor concepte precum masă şi sarcină electrică e evi- 
dent echivalentă cu invocarea legilor mecanicii şi ale 
electrodinamicii. A fost găsită totuşi o metodă de a 
face ca asemenea concepte să fie utile şi în alte do- 
menii decât cele în care teoriile clasice sunt valabile, 
impunând condiţia ca descrierea cuantică să coincidă 
cu cea obişnuită în regiunea de frontieră unde cuanta 
de acțiune poate fi neglijată. Eforturile de a folosi în 
teoria cuantică fiecare concept clasic într-o reinter- 
pretare care să satisfacă această condiţie, fără a intra 
în contradicţie cu postulatul indivizibilităţii cuantei 
de acţiune, şi-au găsit expresia în aşa-numitul prin- 
cipiu al corespondenței. Multe dificultăţi au trebuit 
însă depăşite pentru a se ajunge la o descriere com- 
pletă bazată pe principiul corespondenței, iar abia în 
ultimii ani a fost formulată o mecanică cuantică coe- 

rentă, care poate fi considerată ca o generalizare 
naturală a mecanicii clasice, şi în care descrierea cau- 
zală, continuă, e înlocuită cu o descriere esențial- 
mente statistică. 

Un pas decisiv pentru atingerea acestui scop a fost 
făcut de tânărul fizician german Werner Heisenberg, 
care a arătat că ideile obişnuite privind mişcarea pot 
fi înlocuite într-un mod coerent prin aplicarea formală 
a legilor clasice ale mişcării, cuanta de acțiune apă- 
rând doar în anumite reguli de calcul pentru simbo- 
lurile care înlocuiesc mărimile mecanice. Această 
abordare ingenioasă a problemei teoriei cuantice pune 
însă la grea încercare capacitatea noastră de abstrac- 
tizare, iar descoperirea unor noi artificii matematice, 
care, în ciuda caracterului lor formal, satisfac în mare 
măsură dorinţa noastră de vizualizare, a avut prin 
urmare o înrâurire profundă asupra dezvoltării şi înțe- 
legerii mecanicii cuantice. Mă refer aici la ideea de 
undă de materie, propusă de Louis de Broglie, care 
s-a dovedit atât de rodnică în mâinile lui Schrödinger, 
mai ales în legătură cu conceptul de stări staționare, 
ale căror numere cuantice sunt interpretate ca fiind 
numărul de noduri ale undelor staționare ce reprezintă 
aceste stări. Punctul de pornire al lui de Broglie a fost 
analogia dintre legile de propagare ale luminii şi cele 
ale mişcării corpurilor materiale, analogie care îşi 
dovedise deja importanţa în dezvoltarea mecanicii 
clasice. De fapt, mecanica ondulatorie este un corolar 
firesc al teoriei cuantice a luminii formulată de 

Einstein. La fel ca această din urmă teorie, mecanica 
ondulatorie nu e o schemă conceptuală de sine stătă- 
toare, ci, aşa cum a subliniat Born, un expedient 
pentru formularea legilor statistice care guvernează 
fenomenele atomice. Confirmarea ideii de undă de 
materie, în experimentele de reflexie a electronilor pe 
cristale metalice, a fost deci la fel de tranșantă ca do- 
vezile experimentale în favoarea propagării ondula- 
torii a luminii. Nu trebuie totuși să uităm că undele 
de materie se aplică doar acelor fenomene la descrie- 
rea cărora e esenţial să ţinem cont de cuanta de ac- 
țiune, şi care se află deci în afara domeniului unde 
putem avea o descriere cauzală corespunzând for- 
melor noastre curente de percepție şi unde putem da 
unor expresii precum „natura materiei“ sau „natura 
luminii“ înţelesul lor obişnuit. 

Cu ajutorul mecanicii cuantice stăpânim un do- 
meniu experimental vast. Putem mai cu seamă explica 
numeroase detalii legate de proprietăţile fizice şi 
chimice ale elementelor. Recent, a fost dată chiar şi 
o interpretare a transformărilor radioactive, în care 
legile probabiliste empirice care guvernează aceste 
procese decurg direct din straniul mod de descriere 
statistică propriu teoriei cuantice. Această interpretare 
oferă un excelent exemplu atât pentru utilitatea, cât 
şi pentru natura formală a concepţiilor ondulatorii. Pe 
de o parte, avem aici cu o legătură nemijlocită cu ideile 
obişnuite despre mişcare, deoarece, datorită energiei 
mari a fragmentelor expulzate din nucleele atomice, 

traiectoriile acestor particule pot fi observate direct. 
Pe de altă parte, concepţiile mecanice obişnuite nu ne 
pot oferi o descriere a desfăşurării procesului de dez- 
integrare, din moment ce câmpul de forţe din jurul 
nucleului ar trebui, conform acestor idei, să nu per- 
mită particulelor să părăsească nucleul. În mecanica 
cuantică însă, situația este cu totul alta. Deşi câmpul 
de forțe reprezintă şi aici un obstacol care, în cea mai 
mare parte, împiedică undele de materie să iasă, el per- 
mite totuși unei mici fracțiuni din ele să se scurgă în 
afara nucleului. Partea din unde care iese în felul acesta 
într-un anumit interval de timp ne dă o măsură a 
probabilității ca dezintegrarea nucleului atomic să aibă 
loc în acest interval. Cu greu ar putea fi scoasă mai bine 
în evidenţă dificultatea de a vorbi despre „natura mate- 
riei“ fără amendamentul pomenit mai sus. 

În cazul ideii de cuantă de lumină există un raport 
asemănător între reprezentările noastre conceptuale 
şi calculul probabilității de apariţie a unor efecte lu- 
minoase observabile. Conform concepţiilor electro- 
magnetice clasice, nu putem atribui luminii o natură 
propriu-zis materială, din moment ce observarea fe- 
nomenelor luminoase se bazează întotdeauna pe un 
transfer de energie şi impuls către particulele materiale. 
Ideea de cuantă de lumină nu slujeşte decât la apli- 
carea legilor conservării energiei şi impulsului. La 
urma urmei, una dintre cele mai stranii trăsături ale 
mecanicii cuantice este că, în ciuda limitării concep- 
telor din mecanica clasică şi din electromagnetism, 

legile conservării energiei şi impulsului rămân valabile. 
Într-un anume sens, aceste legi reprezintă un corolar 
perfect al ipotezei stabilității particulelor materiale, 
ipoteză fundamentală în teoria atomică şi ferm 
confirmată de teoria cuantică, deşi aceasta din urmă 
a renunţat la ideea de mişcare. 

La fel ca mecanica clasică, mecanica cuantică 
afirmă că explică exhaustiv toate fenomenele care 
intră în sfera ei. Faptul că fenomenele atomice nu pot 
fi descrise decât într-un mod esențialmente statistic 
apare dintr-o cercetare mai atentă a informaţiei care 
poate fi obținută prin măsurarea directă a acestor fe- 
nomene şi a semnificației pe care o putem atribui 
aplicării conceptelor fundamentale ale fizicii la pro- 
blema măsurării. Pe de o parte, trebuie să nu uităm 
că semnificaţia acestor concepte este în întregime 
legată de ideile obişnuite din fizică. Astfel, orice 
referire la relaţiile spațio-temporale presupune stabili- 
tatea particulelor elementare, la fel cum legile de 
conservare ale energiei şi impulsului constituie baza 
pentru orice aplicare a gonceptelor de energie şi impuls. 
Pe de altă parte, postulatul indivizibilităţii cuantei de 
acțiune este un element complet străin conceptelor 
clasice, un element care, în cazul măsurătorilor, im- 
plică nu numai o interacţiune finită între obiect şi 
instrumentul de măsură, ci şi o anumită libertate în 
descrierea acestei acțiuni reciproce. Din pricina aces- 
tei stări de fapt, în orice măsurătoare ce urmăreşte să 
ordoneze particulele elementare în timp şi spaţiu 

suntem siliți să abandonăm ideea unui calcul riguros 
al schimbului de energie şi impuls între particule şi 
instrumentele de măsură pentru lungimi şi durate, fo- 
losite ca sistem de referință. În mod asemănător, orice 
determinare a energiei şi impulsului particulelor ne 
cere să renunțăm la coordonarea lor precisă în timp 
şi spaţiu. În ambele cazuri, invocarea ideilor clasice, 
necesară prin însăşi natura măsurării, este din capul 
locului echivalentă cu renunţarea la o descriere cauzală 
strictă. Asemenea considerații conduc imediat la rela- 
tiile de incertitudine reciproce stabilite de Heisenberg 
şi folosite de el ca bază pentru o cercetare aprofundată 
a coerenţei logice a mecanicii cuantice. Nedetermi- 
narea fundamentală cu care avem de-a face aici poate 
fi privită, după cum a arătat autorul, ca expresia di- 
rectă a limitării absolute în aplicarea ideilor vizuali- 
zabile la descrierea fenomenelor atomice, limitare ce 
se iveşte în aparenta dilemă legată de problema na- 
turii luminii şi a materiei. 

S-ar putea crede că renunţarea la vizualizare şi 
cauzalitate, la care ne obligă descrierea fenomenelor 
atomice, reprezintă zădărnicirea speranţelor care au 
fost punctul de pornire al cercetărilor privind atomul. 
Dar, din perspectiva actuală a teoriei atomice, această 
renunțare este de fapt un progres esenţial în înțele- 
gerea noastră. Într-adevăr, nu e vorba de un neajuns 
al principiilor generale fundamentale ale ştiinţei în 
domeniul unde, pe drept cuvânt, ne-am aştepta ca ele 
să se aplice. Descoperirea cuantei de acțiune nu 

numai că ne arată limitele naturale ale fizicii clasice, 
dar, aruncând o lumină nouă asupra vechii probleme 
filozofice a existenţei obiective a fenomenelor inde- 
pendent de observaţiile noastre, ne pune în fața unei 
situații necunoscute până acum în ştiinţele naturii. 
După cum am văzut, orice observaţie presupune o 
perturbare a desfăşurării fenomenelor, care distruge 
bazele unei descrieri cauzale. Limitarea posibilității 
de a vorbi despre fenomene ca şi cum ele ar exista în 
mod obiectiv, limitare pe care natura însăşi ne-o im- 
pune, îşi găseşte expresia, după câte ştim, doar în for- 
mularea mecanicii cuantice. Aceasta nu trebuie privită 
însă ca un obstacol în calea progreselor viitoare; 
trebuie doar să fim pregătiți pentru abstractizări ce se 
vor îndepărta şi mai mult de cerinţele obişnuite ale 
unei descrieri direct vizualizabile a naturii. Ne-am 
putea aştepta la noi surprize mai ales în domeniul 
unde teoria cuantică se întâlneşte cu teoria relativității 
şi unde problemele încă nerezolvate împiedică fuziu- 
nea extinderii cunoaşterii noastre şi a mijloacelor pe 
care aceste două teorii ni le-au pus la dispoziţie pentru 
explicarea fenomenelor naturii. 

Mă bucur că am prilejul să subliniez, fie şi la sfâr- 
şitul conferinței, marea importanţă a teoriei relativi- 
tăţii a lui Einstein în recentele progrese ale fizicii în 
direcţia eliberării noastre de nevoia de vizualizare. De 
la teoria relativităţii am învăţat că stricta separare a 
spaţiului şi timpului, impusă de simţurile noastre, se 
bazează doar pe faptul că vitezele cu care avem de-a 

face în mod curent sunt mici în comparaţie cu viteza 
luminii. În mod asemănător, putem spune că desco- 
perirea lui Planck ne-a făcut să recunoaştem că vali- 
ditatea întregii noastre atitudini obişnuite, caracterizată 
de nevoia de cauzalitate, se bazează doar pe valoarea 
mică a cuantei de acţiune în comparaţie cu valorile ac- 
țiunilor cu care avem de-a face în fenomenele curente. 
Aşa cum teoria relativităţii ne aminteşte de caracterul 
subiectiv al fenomenelor fizice, caracter ce depinde 
în mod esenţial de starea de mișcare a observatorului, 
tot astfel legătura dintre fenomenele atomice şi obser- 
varea lor, lămurită de teoria cuantică, ne obligă la o 
prudență în exprimare de genul celei necesare în 
problemele psihologice, unde ne lovim permanent de 
dificultatea de a delimita conţinutul obiectiv. Cu spe- 
ranta că nu se va înţelege de aici că aş vrea să introduc 
un misticism care e incompatibil cu spiritul ştiinţelor 
naturii, țin să vă reamintesc în legătură cu aceasta de 
straniul paralelism dintre discuţia reînnoită privind 
validitatea principiului cauzalităţii şi discuția despre 
liberul-arbitru, care datează din cele mai vechi timpuri. 
Dacă liberul-arbitru este o categorie ce ţine de expe- 
riența vieții noastre psihice, putem considera cauza- 
litatea un mod de percepţie prin care ne ordonăm 
impresiile senzoriale. În ambele cazuri avem însă de-a 
face cu idealizări ale căror limite naturale sunt des- 
chise cercetării şi care depind una de alta în sensul că 
sentimentul că avem o voință şi nevoia de cauzalitate 
sunt elemente indispensabile ale raportului dintre 

subiect şi obiect, raport care se află în miezul pro- 
blemei cunoaşterii. 

Înainte de a încheia, firesc ar fi, la o asemenea reu- 
niune a specialiştilor în ştiinţele naturii, să abordez 
întrebarea în ce fel ar putea fi lămurite problemele 
organismelor vii de recentele progrese în înțelegerea 
fenomenelor atomice prezentate aici. Deşi deocam- 
dată e imposibil de dat un răspuns complet, putem pe- 
semne întrezări o legătură între aceste probleme şi 
ideile teoriei cuantice. Găsim un prim indiciu în acest 
sens în faptul că acţiunile reciproce dintre organisme 
şi lumea exterioară, pe care se bazează impresiile 
senzoriale, ar putea fi, în anumite împrejurări, atât de 
MICI, încât să se apropie de cuanta de acţiune. După 
cum s-a afirmat în repetate rânduri, câteva cuante de 
lumină sunt suficiente pentru a produce o impresie 
vizuală. Vedem aşadar că nevoia organismului de 
independenţă şi acuitate senzorială e satisfăcută aici 
la limita extremă permisă de legile naturii, şi trebuie 
să ne aşteptăm să întâlnim condiţii similare şi în alte 
puncte de importanță decisivă în formularea proble- 
melor biologice. Dacă însă gradul de fineţe al feno- 
menele fiziologice ajunge la limita aceasta, atunci şi 
cunoaşterea noastră se apropie de limita unei descrieri 
neambigue a lor cu ajutorul ideilor noastre vizuali- 
zabile obişnuite. Acest lucru nu contrazice nicidecum 
faptul că există numeroase probleme legate de organis- 
mele vii care nu depăşesc granițele formelor noastre 
de percepţie vizualizabile şi au reprezentat un do- 

meniu fertil de aplicare al rezultatelor din fizică şi 
chimie. În plus, nu vedem o limită imediată în apli- 
carea acestor rezultate. Aşa cum, în principiu, n-avem 
nevoie să facem o distincţie între curgerea apei prin- 
tr-o conductă şi curgerea sângelui în vasele sanguine, 
nu trebuie să ne aşteptăm nici la o diferență funda- 
mentală între propagarea impresiilor senzoriale în 
fibrele nervoase şi transmiterea electricității prin 
cablurile metalice. E adevărat că, pentru toate aceste 
fenomene, o analiză detaliată ne conduce în domeniul 
fizicii atomice; dacă ne referim la curentul electric, 
am aflat recent că numai prin limitarea ideilor noastre 
vizualizabile despre mişcare, limitare caracteristică 
teoriei cuantice, putem înțelege cum se deplasează 
electronii printre atomii de metal din conductor. 
Totuși, în cazul acestor fenomene, o asemenea rafi- 
nare a descrierii nu e necesară pentru a explica acele 
efecte pe care le luăm în considerare în primă instanță. 
Cât priveşte însă problemele biologice mai profunde, 
în care avem de-a face cu libertatea şi capacitatea de 
adaptare a organismului ca răspuns la stimulii externi, 
e de aşteptat ca, pentru înţelegerea unor raporturi mai 
complexe, să fim obligaţi să luăm în considerare ace- 
leaşi condiţii care determină limitarea descrierii cauzale 
în cazul fenomenelor atomice. Apoi, conştiinţa, aşa 
cum o cunoaştem, e indisolubil legată de viaţă, ceea 
ce ar putea face ca însăşi problema deosebirii dintre 
viață şi moarte să se sustragă înțelegerii în sensul 
obişnuit al cuvântului. Faptul că un fizician abordează 

asemenea întrebări poate fi scuzat pe motiv că noua 
stare de lucruri din fizică ne-a reamintit cu atâta pu- 
tere vechiul adevăr că suntem deopotrivă spectatori 
şi actori în marea dramă a existenței. 


